
1. U V O D 

1.1 Opšte napomene

Na osnovu člana 106. stav (1) Zakona o zaštiti ličnih podataka („Službeni glasnik BiH“ broj 12/25) (u daljem tekstu: Zakon) Agencija za zaštitu ličnih podataka u Bosni i Hercegovini (u daljem tekstu: Agencija), podnosi osamnaesti Izvještaj o zaštiti ličnih podataka za 2025. godinu Parlamentarnoj skupštini Bosne i Hercegovine. 
Zaštita ličnih podataka, u smislu zaštite privatnosti, jedna je od osnovnih vrijednosti svakog demokratskog društva i aspekt ljudskih prava kojem se poklanja velika pažnja, a ima za cilj zaštitu privatnog života u pogledu obrade ličnih podataka.
Evropska konvencija za zaštitu ljudskih prava i osnovnih sloboda, u članu 8. Pravo na poštivanje privatnog i porodičnog života, glasi:  
1. Svako lice ima pravo na poštivanje svog privatnog i porodičnog života, doma i prepiske. 

2. Javna vlast se ne miješa u vršenje ovog prava, osim ako je takvo miješanje predviđeno zakonom i ako je to neophodna mjera u demokratskom društvu u interesu nacionalne sigurnosti, javne sigurnosti, ekonomske dobrobiti zemlje, sprječavanja nereda ili sprječavanja zločina, zaštite zdravlja i morala ili zaštite prava i sloboda drugih.
Svako lice na teritoriji Bosne i Hercegovine, bez obzira na državljanstvo ili prebivalište ima pravo na zaštitu ličnih podataka, koji se na njih odnose.

Pitanja zaštite privatnosti prisutna su u svakom aspektu života pojedinca posebno jer savremeni uslovi života omogućavaju dostupnost velikom broju podataka. Svjesni smo da živimo u svijetu koji se zasniva na podacima i svjedoci smo velikih promjena koje je prouzrokovala globalizacija i tehnološki napredak, naročito u informatičkom i digitalnom svijetu. U procesu globalizacije, informacije ne poznaju granice, pa je teško osigurati balans između privatnosti i sigurnosti, podržavajući i pristup informacijama i zaštitu ličnih podataka.

1.2 Međunarodni pravni izvori
Međunarodni pravni propisi iz oblasti zaštite ličnih podataka postoje na nivou Vijeća Evrope i Evropske unije.
Pored već pomenute Evropske konvencije za zaštitu ljudskih prava i osnovnih sloboda, na nivou Vijeća Evrope postoji modernizovana Konvencija 108 Vijeća Evrope. Konvencija o zaštiti pojedinaca u pogledu automatske obrade ličnih podataka (ETS 108) je izmijenjena, dopunjena, te modernizovana na način da je usvojen Protokol o izmjenama i dopunama Konvencije o zaštiti pojedinaca u pogledu automatske obrade ličnih podataka (ETS 223), poznat i pod nazivom Konvencija 108+, koji je otvoren za potpisivanje 10. oktobra 2018.

Na nivou Evropske unije su sljedeći propisi:

· Povelja o osnovnim pravima EU (2010/C 83/02), koja u članu 8. propisuje kao posebno pravo „Pravo na zaštitu ličnih podataka“, 
· Uredba (EU) 2016/679 o zaštiti pojedinaca u vezi sa obradom ličnih podataka i o slobodnom kretanju takvih podataka, te o stavljanju izvan snage Direktive 95/46/EZ (U daljem tekstu: Opšta uredba o zaštiti podataka) i 
· Direktiva (EU) 2016/680 o zaštiti pojedinca u vezi sa obradom ličnih podataka od strane nadležnih organa u svrhe sprječavanja, istraga, otkrivanja ili progona krivičnih djela ili izvršavanja krivičnih sankcija i slobodnom kretanju takvih podataka, o stavljanju van snage Okvirne odluke Vijeća 2008/977/PUP (U daljem tekstu: Policijska direktiva). 
U međunarodne pravne propise, u ovom kontekstu, kao dio „evropskog prava“, spadaju i presude Evropskog suda pravde i Evropskog suda za ljudska prava.
1.3 Domaći pravni propisi
Zakonodavni okvir koji se odnosi na zaštitu ličnih podataka u Bosni i Hercegovini obuhvata Ustav Bosne i Hercegovine
, usvojene međunarodne dokumente i domaće propise. 

Ustav BiH garantuje zaštitu svih ljudskih prava i osnovnih sloboda predviđenih Evropskom Konvencijom o zaštiti ljudskih prava i osnovnih sloboda i njenih protokola, te samim tim prava na privatni i porodični život, dom i prepisku: „Prava i slobode predviđeni u Evropskoj konvenciji za zaštitu ljudskih prava i osnovnih sloboda i u njenim protokolima direktno se primjenjuju u Bosni i Hercegovini. Ovi akti imaju prioritet nad svim ostalim zakonima.“ 

Bosna i Hercegovina je ratifikovala Konvenciju Vijeća Evrope za zaštitu lica u pogledu automatske obrade ličnih podataka (ETS br. 108) (u daljem tekstu: Konvencija 108), koja je od ključnog značaja za osiguranje prava na privatnost. Konvencija 108 garantuje pravo na privatnost, pa time i zaštitu ličnih podataka svakog fizičkog lica.
Bosna i Hercegovina je ratifikovala Protokol o izmjeni i dopuni konvencije 108+.

Slijedom Ustava BiH i navedene međunarodne Konvencije 108, Bosna i Hercegovina je donijela Zakon. Zakon odražava odredbe Uredbe (EU) Evropskog parlamenta i Vijeća od 27. aprila 2016. o zaštiti pojedinaca u vezi sa obradom ličnih podatka i o slobodnom kretanju takvih podataka, te o stavljanju izvan snage Direktive 95/46 EZ (Opća uredba o zaštiti podataka).
U Bosni i Hercegovini postoje četiri krivična zakona i svaki od tih zakona propisuje krivično djelo „nedozvoljeno korištenje ličnih podataka.“ 

Sudska zaštita ličnih podataka osigurana je i kroz parnični postupak za naknadu štete po Zakonu o obaveznim odnosima.

Jedan od osnovnih principa upravnog postupka „zaštita prava građana i zaštita javnog interesa“ garantuje zaštitu prava stranaka u postupku, pa i zakonitu obradu ličnih podataka.
2. NOVI ZAKON USKLAĐEN SA EVROPSKIM STANDARDIMA
U izvještajnom periodu Bosna i Hercegovina je uskladila svoje zakonodavstvo iz oblasti zaštite ličnih podataka sa Opštom uredbom o zaštiti podataka i Policijskom direktivom. Ovo je jedan od rijetkih Zakona kojim su u domaće zakonodavstvo prenesena dva evropska propisa. Zakon ima takvu strukturu iz koje je jasno vidljivo koji dio Zakona se odnosi na obradu ličnih podataka od nadležnog organa u svrhu sprečavanja i otkrivanja krivičnih djela ili gonjenja počinilaca krivičnih djela i izvršavanje krivičnih sankcija (policijski organi, tužilaštva i zatvorske jedinice), a koji dio Zakona se odnosi na sve ostale kontrolore. Zakon sadrži i dijelove koji su zajednički za jedne i druge kontrolore podataka. Ne trebamo naglašavati da upravo ovakva struktura zakona omogućava njegovu lakšu primjenu.

Zakon je stupio na snagu u martu 2025. godine, a počeo se primjenjivati u oktobru 2025. godine, na koji način je ostavljen određeni period za pripremu, kako za Agenciju, tako i za kontrolore podataka i obrađivače.
1.4 Nadležnosti Agencije
   U skladu sa članom 101. Zakona, Agencija je nadležna za: 
· Obavljanje zadataka i ovlaštenja dodijeljenih ovom zakonom

· Nadzor postupaka obrade ličnih podataka koje obavljaju kontrolori podataka i obrađivači.
Agencija nije nadležna za nadzor postupaka obrade ličnih podataka koje obavljaju sudovi kada obavljaju sudsku funkciju.

1.5 Zadaci Agencije

Zadaci Agencije su propisani članom 102. Zakona i odnose se na: 
· praćenje i primjenjivanje ovog zakona, 
· promoviranje javne svijesti o svim aspektima zaštite ličnih podataka,
· savjetovanje javnih organa u vezi sa zakonodavnim i upravnim mjerama u vezi sa zaštitom ličnih podataka, 

· podizanje svijesti kontrolora podataka, te nosilaca ličnih podataka,

· rješavanje po prigovorima nosilaca ličnih podataka,
· davanje savjeta u postupcima obrade ličnih podataka,

· provođenje provjera u vezi sa primjenom ovog zakona, 
· praćenje bitnih kretanja koja utiču na zaštitu ličnih podataka, posebno u informacionim tehnologijama, 

· davanje mišljenja na prijedlog zakona institucijama na nivou Bosne i Hercegovine,

· standardne ugovorne klauzule, 

· kodekse ponašanja, 
· odgovarajuće zaštitne mjere

· odgovarajuća poslovna pravila,

· mehanizme certifikacije,
· izvršavanje i svih ostalih zadataka u vezi sa zaštitom ličnih podataka.
1.6 Ovlaštenja Agencije

U cilju uspješnog obavljanja zadataka, zakonodavac je Agenciji dao ovlaštenja, koja su podijeljena u tri kategorije;
· Izvršna /Ispitna
(inspekcijski nadzori, revizija zaštite podatka, nalaganje dostavljanja svih informacija za obavljanje zadataka, ostvarivanje pristupa svim ličnim podacima, prostorijama, sredstvima za rad i opremi kontrolora podataka)
· Korektivna

(nalaganje privremenog ili trajnog ograničenja ili zabranu obrade, upozorenje ili opomena, ispravljanje ili brisanje ličnih podataka ili ograničenje obrade i obavještavanje o tim radnjama obrade primalaca kojima su ti lični podaci otkriveni, nalaganje postupanja po zahtjevu nosilaca ličnih podataka, usklađivanje sa ovim zakonom)
· Odobravanje i savjetovanje
(postupak prethodnog savjetovanja, davanje mišljenja o svim pitanjima zaštite ličnih podataka, odobravanje obrade u skladu sa ovim zakonom, odobravanje u vezi sa kodeksom ponašanja, certifikacije, standardnih ugovornih klauzula, odgovarajućih zaštitnih mjera i obavezujućih poslovnih pravila)
Ova ovlaštenja stvaraju realnu pretpostavku da se Agencija primjereno bavi zaštitom ličnih podataka. Agencija u ocjeni zakonitosti obrade ličnih podataka u svakom konkretnom slučaju mora u potpunosti da odgovori na četiri pitanja, i to: 

1. Je li došlo do miješanja u ovo pravo,

2. Je li miješanje u skladu sa Zakonom,

3. Obavlja li se obrada u svrhu ostvarenja jednog od legitimnih ciljeva,

4. Je li miješanje neophodno i proporcionalno u demokratskom društvu
1.7 Nezavisnost Agencije

Nezavisnost Agencije jedan je od ključnih uslova za realizovanje međunarodno preuzetih obaveza i za efikasan i pravilan rad Agencije. Potpuna nezavisnost Agenciji daje joj legitimitet da se bavi povjerenim poslovima.
Prema članu 96. Zakona, Agencija je definisana kao nezavisan nadzorni organ za praćenje primjene ovog zakona s ciljem zaštite osnovnih prava i sloboda fizičkih lica u vezi sa obradom ličnih podataka u Bosni i Hercegovini. 

Na sva pitanja organizacije i upravljanja, te druga pitanja značajna za funkcionisanje Agencije primjenjuju se propisi kojima se regulira organizacija rada organa uprave, osim ako nije drugačije propisano ovim zakonom. 

Članom 97. propisana je Nezavisnost Agencije, na način da Agencija djeluje potpuno nezavisno pri obavljanju svojih nadležnosti, u skladu sa ovim zakonom. U tom smislu, su i odredbe da „Direktor, zamjenik i zaposleni u Agenciji, pri obavljanju svoji dužnosti i ovlaštenja ne smiju biti izloženi neposrednom ili posrednom vanjskom uticaju i ne smiju ni od koga primati ili tražiti instrukcije. Direktor i zamjenik i zaposleni se moraju suzdržavati od svih radnji u skladu sa njihovim dužnostima i tokom svog mandata i zaposlenja ne smiju se baviti nespojivom djelatnošću bez obzira da li je ona plaćena ili ne“.

„Agencija mora imati ljudske, tehničke i finansijske resurse, prostorije i infrastrukturu potrebne za efikasno obavljanje svoji nadležnosti, uključujući i ovlaštenja koja se odnose na međunarodnu pravnu pomoć i saradnju“.

Istim članom je propisano da Pravilnik o unutrašnjoj organizaciji Agencije, na prijedlog direktora Agencije, odobrava Parlamentarna skupština BiH kao i finansiranje Agencije. U skladu sa Zakonom o finansiranju institucija BiH, Agencija priprema nacrt godišnjeg budžeta radi uvrštavanja u budžet institucija BiH i dostavlja ga na odobrenje parlamentarnoj komisiji. Nakon toga, nacrt budžeta se dostavlja Ministarstvu finansija BiH radi uvrštavanja u budžet institucija BiH i međunarodnih obaveza Bosne i Hercegovine. Ministarstvo finansija BiH, Vijeće ministara BiH i Predsjedništvo BiH, mogu dati mišljenje o nacrtu budžeta Agencije bez mogućnosti njegove izmjene.

Direktora i zamjenika direktora Agencije imenuje Parlamentarna skupština BiH, koja ih može suspendovati i razriješiti prije isteka mandata u taksativno nabrojanim okolnostima u članu 99. Zakona. Agencija ne podnosi Izvještaj o radu Parlamentarnoj skupštini BiH, već Izvještaj o zaštiti ličnih podataka, čime se želi spriječiti uticaj na Agenciju. 

Ovim zakonskim rješenjima ojačan je legitimitet Agencije iza koga stoji Parlamentarna skupština BiH. To ni u kom slučaju ne isključuje odgovornost i profesionalnost u radu Agencije, već ih ojačava. Nezavisnost za sobom povlači i zabranu obavljanja bilo kojih profitabilnih i drugih djelatnosti koje bi mogle ugroziti uvjerenje u njenu nezavisnost. 
Agencija je ovlaštena da izdaje autoritativne naloge. Kada Agencija uoči nezakonitu obradu ličnih podataka, nalaže mjere koje je kontrolor dužan da poduzme u određenom roku i da o tome informiše Agenciju. Agencija može da zahtijeva od kontrolora ili obrađivača da joj dostavi informaciju ili dozvoli uvid u bilo koji dokument i evidenciju u kojima mogu da budu lični podaci. Agencija ima pravo da uđe u prostorije u kojima se vrši obrada ličnih podataka, državne i službene tajne ne predstavljaju prepreku za Agenciju, dok su javni organi obavezni da Agenciji, na njen zahtjev, pruže pomoć u vršenju njene nadležnosti. Naravno, ovo je na odgovarajući način propraćeno prekršajnim odredbama. Rješenja Agencije su konačna i mogu biti predmet ocjene samo u upravnom sporu pred Sudom BiH.
Ovo su osnovi i parametri po kojima Agencija nije klasični organ uprave, već spada u nezavisne organe.

1.8 Inspekcijski nadzor 
Članom 107. Zakona propisan je inspekcijski nadzor od strane Agencije.
Inspekcijskom nadzorom ostvaruje se neposredan uvid u zakonitost rada i postupanje kontrolora podataka i obrađivača, s ciljem provjere usklađenosti njegovog rada sa ovim zakonom i drugim propisima koji se odnose na zaštitu ličnih podataka. 

Inspekcijski nadzor može biti redovni, vanredni i revizijski. Redovni inspekcijski nadzor provodi se na osnovu godišnjeg i mjesečnih planova, koji se donosi na nivou Agencije. Rješenje iz redovnog inspekcijskog nadzora potpisuje inspektor, na koje je dozvoljena žalba direktoru Agencije. Vanredni inspekcijski nadzor provodi se na osnovu prigovora ili po službenoj dužnosti, kada je u odnosu na konkretan slučaj potrebno izvršiti inspekcijski nadzor. Zapisnik iz vanrednog inspekcijskog nadzora je dokazno sredstvo u postupku po prigovoru ili po službenoj dužnosti, koji provodi i rješava Agencija. Rješenje u postupku nakon izvršenog redovnog i vanrednog inspekcijskog nadzora donosi direktor Agencije i isto je konačno u pravnom postupku.

Nadalje, propisano je pravo ulaska inspektora u sve prostorije i objekte kojima se uređuju lični podaci, proces rada, uređaje, isprave i dokumentaciji. U slučaju onemogućavanja vršenja inspekcijskog nadzora inspektor može zatražiti i podršku policije.
Jasno je da je Zakonom propisan inspekcijski nadzor sa određenim specifičnostima u odnosu na opšte odredbe o inspekcijskom nadzoru u Zakonu o upravi. Razlika je u načinu vršenja, vrstama inspekcijskog nadzora, te ovlaštenjima inspektora u pogledu donošenja rješenja nakon izvršenog inspekcijskog nadzora. Inspektori Agencije vrše isključivo neposredne inspekcijske nadzore dok prema Zakonu o upravi inspekcijski nadzori mogu biti posredni i neposredni. Inspektori Agencije potpisuju samo rješenja iz redovnih inspekcijskih nadzora, a rješenja nakon vanrednih i revizijskih potpisuje direktor Agencije. Prema Zakonu o upravi inspektori potpisuju rješenja nakon izvršenog nadzora, nezavisno od njegove vrste.

Dakle, inspektori u Agenciji nemaju ista ovlaštenja kao inspektori u drugim organima  uprave, u pogledu donošenja rješenja nakon izvršenog inspekcijskog nadzora. Kao što smo prethodno istaknuli Agencija je nezavisan nadzorni organ, a ne klasični organ uprave, sa specifičnim nadležnostima u oblasti ljudskih prava. Zakon se odnosi na sve kontrolore podataka i obrađivače, osim na Obavještajno sigurnosnu agenciju BiH. Upravo širina postupanja i ovlaštenja, koja su Agenciji dodijeljena, zahtijevaju jedinstvenu strukturu u cilju zauzimanja jasnih stavova po pojedinim pitanjima zaštite ličnih podataka. S tim u vezi su i odredbe u Zakonu koje omogućavaju da Agencija ima drugačiju organizacijsku strukturu s obzirom na njene specifičnosti.

Ovakav status inspektora, nikako ne umanjuje njihovu ulogu i značaj. Naprotiv, neposredni inspekcijski nadzori (odlazak na teren) te raznolikost kontrolora podataka i obrađivača na cijelom prostoru Bosne i Hercegovine im daju težinu i značaj u odnosu na inspektore u drugim organima uprave. 
Važno je naglasiti da je i raniji zakon, iako ne na ovako precizan način, propisivao drugačije  postupanje a time i organizaciju Agencije u inspekcijskim poslovima, što je potvrdio i Sud BiH rješavajući po tužbama u konkretnim predmetima. Isto je prepoznato i u Zakonu o platama i naknadama u institucijama BiH, u vidu posebnog dodatka za poslove inspekcijskog nadzora u Agenciji.
1.9 Aktivnosti Agencije na provođenju  Zakona 

Kao smo prethodno istaknuli Zakon je stupio na snagu u martu, a počeo se primjenjivati u oktobru iste godine. Ovaj period je trebao poslužiti kako Agenciji, tako i kontrolorima podataka i obrađivačima, da se pripreme za njegovu primjenu. Ukoliko ovaj rok posmatramo sa aspekta kompleksnosti materije, možemo reći da nije bio dovoljan. Sa druge strane, druge okolnosti nisu išle u prilog njegovom dužem propisivanju. Tu se, prije svega, misli na rokove u procesu prilagođavanja domaćeg zakonodavstva evropskim, u kojima je ovaj zakon, sa još nekoliko drugih zakona, bio utvrđen kao prioritet. Takođe, početak primjene Zakona je bio preduslov za zaključivanje Sporazuma između Bosne i Hercegovine i Evropske unije o saradnji između organa Bosne i Hercegovine nadležnih za pravosudnu saradnju u krivičnim stvarima i Agencije evropske unije za saradnju u krivičnom pravosuđu (Eurojust).

Iako kratak, ovaj period je Agenciji poslužio da pozove javne organe, na svim nivoima vlasti, da imenuju službenike za zaštitu ličnih podataka, te da obavijest o tome dostave Agenciji. Posebno su pozvani policijski i tužilački organi i zatvorske jedinice, kao posebna kategorija kontrolora podataka. 

Pozivi su upućeni direktno svim javnim organima na nivou institucija BiH, entitetskim i kantonalnim organima. Putem republičkih i kantonalnih organa, na entitetskom nivou, da imenuju službenika za zaštitu ličnih podataka, pozvani su i kontrolori podataka iz oblasti zdravstva i obrazovanja, zbog obrade velikog broja podataka, te obrade posebnih kategorija ličnih podataka.

Putem entitetskih agencija za bankarstvo i osiguranje, upućeni su pozivi bankama i osiguravajućim društvima da imenuju službenike za zaštitu ličnih podataka.
Druga važna aktivnost, je dodavanje novih sadržaja na službenu web stranicu, sa uputstvima i informacijama za građane, kontrolore podataka i obrađivače. Na službenu web stranicu, u glavnom meniju, dodana su tri nova sadržaja pod nazivima:

·  „Građani“,
·  „Provođenje ZZLP“ i
·  „Službenik za zaštitu ličnih podataka“. 
Kao što i proizilazi iz naslova „Građani“, nosiocima ličnih podataka su pružene informacije o njihovim pravima i pravnim sredstvima za njihovo ostvarenje. U tu svrhu je izrađen obrazac za podnošenje prigovora Agenciji, kojim je se građanima znatno olakšava ostvarivanje ovog prava.
U naslovu „Provođenje ZZLP“ data su pojašnjenja za pojedine institute Zakona te uputstva za kontrolore podatka i obrađivače kako da ispune pojedine obaveze. U tu svrhu su sačinjeni i pojedinačni obrazci kao bi se olakšalo ispunjavanje obaveza. Ovaj sadržaj je bio najzahtjevniji i najobimniji za uraditi.
Službenik za zaštitu ličnih podataka je novi institut u Zakonu, koji zaslužuje posebnu pažnju. Zakonom je propisano da svi kontrolori podataka javni organi trebaju imenovati službenika za zaštitu ličnih podataka. Osim javnih organa, službenika za zaštitu ličnih podataka su dužni imenovati i svi kontrolori podataka i obrađivači čije se osnovne djelatnosti sastoje od postupaka obrade koje zbog svoje prirode, obima i/ili svrhe zahtijevaju redovno i sistemsko praćenje nosilaca podataka u velikom broju, koji obrađuju veliki broj ličnih podataka (škole, zdravstvene ustanove, pružaoci telekomunikacijskih usluga, pružaoci komunalnih usluga i sl.), te oni koji obrađuju posebne kategorije ličnih podataka. Imenovani službenik ne smije biti u sukobu interesa u odnosu na redovne poslove i zadatke koje obavlja. Zato je bilo jako važno, u okviru ovog naslova, dati odgovarajuća pojašnjenja koja se odnose na njegovu ulogu i zadatke. 

Agencija je uspostavila evidenciju imenovanih službenika za zaštitu ličnih podataka.

Treća aktivnost su edukacije i seminari, koje je Agencija pružila zaposlenima u javnom sektoru i privredi.
Predstavnici Agencije su učestvovali, kao predavači, na sljedećim edukacijama: 

1. Edukacija u organizaciji Agencije za državnu službu BiH održana je na temu Primjena novog Zakona za zaposlene u institucijama i organima javne uprave na nivou Bosne i Hercegovine. Edukacija je održana 27. novembra putem web platforme ADS BiH, a u istoj je učestvovalo 95 polaznika.

2. Edukacija u organizaciji Agencije za državnu službu BiH, koja je održana 12. decembra u on line formatu. Na istoj su učestvovala 84 državna službenika iz institucija na nivou Bosne i Hercegovine.
3. Edukacija koju je organizovala Agencija za državnu službu FBiH, koja jer održana 26 novembra u on line formatu - putem vebinara. Tema edukacije je bila primjena novog Zakona o zaštiti ličnih podataka sa ciljnom grupom – službenici za zaštitu ličnih podataka u javnim organima u FBiH. Vebinaru je prisustvovalo 115 učesnika putem Zoom aplikacije.

4. Edukacija u organizaciji Agencije za državnu upravu RS, za zaposlene u javnim organima Republike Srpske, koja je održana 10,11. i 12. decembra u Banja Luci. 
5. Seminar u organizaciji Vijeća stranih investitora BiH. Pored predavača iz advokatskog društva „BDK Beograd“ aktivno, sa prezentacijom, učestvovao je i predstavnik Agencije. Seminar je održan 18. februara u hotelu Holiday inn u Sarajevu i na istom je učestvovalo 55 predstavnika privrednih društava i banaka.

6. Cjelodnevna edukacija u organizaciji Vanjskotrgovinske komore BiH, koja je održana 25. septembra. Edukacija je bila namijenjena privrednim društvima i njihovim obavezama u odnosu na novi Zakon. Na edukaciji je učestvovalo 27 učesnika.
1.10 Obaveze javne vlasti prilikom usvajanja novih zakonskih rješenja 

Iako smo ovo pitanje aktuelizirali i prije usvajanja Zakona, zbog njegove važnosti, neophodno ga je posebno istaknuti i ovom prilikom.

Ovdje ćemo dati akcent na angažman javne vlasti u preuzimanju evropskih standarda u cilju bolje zaštite ličnih podataka u Bosni i Hercegovini, u zakonodavnim aktivnostima. Ovdje prije svega mislimo na valjan pravni osnov za zakonitu obradu ličnih podataka, u raznim sektorima, kada je obrada nužna radi poštovanja pravne obaveze kontrolora i kada je obrada nužna za izvršavanje zadataka od javnog interesa ili pri izvršavanju službenih ovlaštenja kontrolora.
Zakonom je u članu 8. (Zakonitost obrade ličnog podataka) u stavu (3) propisano da posebni zakon institucija BiH, entiteta i kantona u skladu sa njegovim nadležnostima propisuje opće uslove  kojima se uređuje zakonitost obrade ličnog podatka, vrste podataka koji se obrađuju, kategorije nosilaca, subjekti kojima se lični podaci mogu otkriti i svrhe u koje se mogu otkriti, ograničenja svrhe, rokovi čuvanja, te radnje obrade i postupci obrade, uključujući i mjere za osiguranje zakonite i pravične obrade, kao i za druge posebne obrade iz Poglavlja V ovog zakona. Tim zakonom mora se ostvariti cilj od javnog interesa i obrada mora biti proporcionalna zakonitom cilju kojem se teži.
Od izuzetnog značaja za zaštitu ličnih podataka je usvajanje zakonskih rješenja koja imaju potreban kvalitet. Agencija, naravno, ima značajno mjesto u tome kroz davanje mišljenja na prijedloge zakona kojima se propisuje obrada ličnih podataka, te kroz postupak savjetovanja. Međutim, problem sa kojim se Agencija susreće sličan je problemu koji ima sa zahtjevima kontrolora za davanje mišljenja – koji ne znaju ni pravni osnov ni svrhu obrade ličnih podataka koju sami vrše. Agencija nije ta koja treba, ni u jednom ni u drugom slučaju, nuditi rješenja za konkretne situacije. To nije misija Agencije, i ne smije joj se nametati. Zbog toga je značajno da predlagači zakona prepoznaju svoju ulogu i odgovornost kod kreiranja određenih zakonskih rješenja. Predlagač zakona, obično je to nadležno ministarstvo, ako se zakonom reguliše obrada podataka, trebao bi izvršiti kvalitetnu procjenu uticaja na zaštitu ličnih podataka i da se to jasno istakne u obrazloženju zakonskih rješenja. Na osnovu tako dobijenih informacija Agencija bi mogla dati kvalitetno mišljenje i time primjeren doprinos da zakon bude kvalitetan i funkcionalan. Pukim i proizvoljnim propisivanjem obrade ličnih podataka prave se ogromni problemi kako subjektima koji provode te zakone, tako i subjektima na koje se isti odnose, odnosno licima čija se prava ograničavaju. 

Za zaštitu ličnih podataka od izuzetnog su značaja zakoni kojima se propisuje obrada posebne kategorije ličnih podataka kao i zakoni kojima se ograničavaju prava nosilaca podataka. U prvom slučaju, osnovni princip jeste da je zabranjena obrada posebne kategorije ličnih podataka (rasno ili etničko porijeklo, političko mišljenje, vjerska ili filozofska uvjerenja ili pripadnost sindikatu, kao i obrada genetskih podataka, biometrijskih podataka u svrhu jedinstvene identifikacije lica, podataka o zdravlju ili podataka o spolnom životu ili seksualnoj orijentaciji) i da je ista dozvoljena samo izuzetno. U drugom slučaju, ograničenja prava nosilaca podataka mogu se vršiti samo ako se takvim ograničenjima poštuje suština osnovnih prava i sloboda i ako su ona nužna i srazmjerna u demokratskom društvu za neki od legitimnih ciljeva: državna sigurnost, odbrana, javna sigurnost itd. Zakoni kojima se propisuju određena ograničenja moraju sadržavati posebne odredbe, po potrebi, a najmanje o sljedećem: svrhama obrade ili kategorijama obrade; kategorijama ličnih podataka; obimu uvedenih ograničenja; mjerama zaštite za sprječavanje zloupotrebe ili nezakonitog pristupa ili prenosa; određenju voditelja obrade ili kategorija voditelja obrade; roku čuvanja i mjerama zaštite koje se mogu primijeniti uzimajući u obzir prirodu, obim i svrhe obrade ili kategorije obrade; rizicima za prava i slobode vlasnika podataka i pravu vlasnika podataka da bude obaviješten o ograničenju, osim ako to može biti štetno za svrhu tog ograničenja.
1.11 Obrada ličnih podataka u novinarske svrhe
Zakon je donio mnoge novine, ali smatramo značajnim se osvrnuti na obradu ličnih podataka u novinarske svrhe, što je propisano članom 52. (Obrada ličnog podataka i sloboda izražavanja i informisanja), u okviru Poglavlja V Posebni slučajevi obrade. 
(1) Obrada ličnih podataka prilikom korištenja prava na slobodu izražavanja i informisanja, što uključuje obradu isključivo u novinarske svrhe, u svrhe akademskog, umjetničkog i literanog izražavanja, obavlja se u skladu sa posebnim propisima.
(2) Posebnim propisima iz stava (1) ovog člana utvrđuju se izuzeci ili odstupanja od primjene   Poglavlja I, Poglavlja II, Poglavlja III, Poglavlja IV i Poglavlja V ovog dijela i DIJELA ČETVRTOG ovog zakona, ako su takvi izuzeci ili odstupanja potrebni da se uskladi pravo na zaštitu ličnih podataka sa slobodom izražavanja ili informisanja.
U domaćem zakonodavstvu ne postoji posebni zakon, koji se odnosi na obradu ličnih podataka u novinarske svrhe i koji propisuje navedena izuzeća i odstupanja od pravila zaštite ličnih podataka. 

U nedostatku domaćeg zakona, postoji Kodeks za štampu i online medije BiH, koji je usvojen od strane svih Udruženja novinara u BiH 1999. godine, sa dopunama iz 2005, 2006, 2011. i 2021. godine. 

Kodeks tretira pitanje privatnosti kao opšte načelo te u odnosu na različite kategorije nosilaca podataka, kroz dva člana: Poštivanje privatnosti i Presumpcija nevinosti. 
Za razliku od ranijeg zakona, prema Zakonu Agencija je nadležna da rješava i po prigovorima i po službenoj dužnosti i u postupcima obrade ličnih podataka u novinarske svrhe, gdje u nedostatku posebnog zakona, to predstavlja ogromni izazov. Već i u kratkom periodu, od oktobra, kada se Zakon počeo primjenjivati, pa do kraja izvještajnog perioda, zaprimljen je značajan broj prigovora zbog obrade ličnih podataka u novinarske svrhe.
Zbog svega navedenog, Agencija iskazuje potrebu da se od strane nadležnih zakonodavnih organa reguliše obrada ličnih podataka u novinarske svrhe. Primjeri predmetne zakonske regulative su mnogobrojni u državama članicama Evropske unije.

U recitalu (4) Opšte uredbe o zaštiti podataka, sa kojom je Zakon usklađen, navedeno je: 

„Obrada ličnih podataka trebala bi biti osmišljena tako da bude u službi čovječanstva. Pravo na zaštitu ličnih podataka nije apsolutno pravo; mora se razmatrati u vezi sa njegovom funkcijom u društvu, te ga treba ujednačiti s drugim temeljnim pravima u skladu sa načelom proporcionalnosti“. 

3. KAPACITETI AGENCIJE
Zakonom je u članu 97. (Nezavisnost Agencije) propisano:

„Agencija mora imati ljudske, tehničke i finansijske resurse, prostorije i infrastrukturu potrebne za efikasno obavljanje svoji nadležnosti, uključujući i ovlaštenja koja se odnose na međunarodnu pravnu pomoć i saradnju“. 
1.12 Kadrovski kapaciteti 

Agencija je nastavila aktivnosti usmjerene na jačanje kadrovskih kapaciteta, unaprjeđenje organizacione efikasnosti i osiguranje kontinuiteta u izvršavanju poslova iz svoje nadležnosti, u skladu sa važećim propisima i potrebama procesa rada.

Prema Pravilniku o unutrašnjoj organizaciji, Agencija se sastoji od tri osnovne, šest unutrašnjih organizacionih jedinica i jedne samostalne unutrašnje organizacione jedinice. Sistematizovano je ukupno 45 radnih mjesta, od čega je na dan 31.12.2025. bilo popunjeno 29 radnih mjesta. Ukupan broj zaposlenih činila su dva imenovana lica, tri rukovodeća državna službenika, 18 državnih službenika (pet šefova odsjeka, jednog šefa službe, osam stručnih savjetnika i četiri viša stručna saradnika) i šest zaposlenika. 

U okviru organizacione strukture Agencije, Sektor za inspekcijski nadzor, prigovore i Glavni registar je, uslovno rečeno, najvažniji sektor u Agenciji i u istom se obavljaju poslovi inspekcijskih nadzora, rješavanje po prigovorima, davanja mišljenja, izdavanja prekršajnih naloga, učestvovanje u postupcima pred sudovima, edukacije i dr. U Sektoru je sistematizovano 20 radnih mjesta, od čega je popunjeno 11. Radno mjesto stručnog savjetnika za inspekcijski nadzor sistematizovano je sa 11 izvršilaca, dok su popunjena četiri radna mjesta. 
U Sektoru za međunarodnu saradnju i odnose s javnošću sistematizovano je osam radnih mjesta, od čega su popunjena četiri radna mjesta.
U Sektoru za administraciju sistematizovano je 11 radnih mjesta, od čega je popunjeno osam, dok su u Službi direktora od ukupno četiri sistematizovana radna mjesta popunjena tri radna mjesta.

Realizovane su aktivnosti u oblasti upravljanja ljudskim resursima koje su obuhvatile provođenje procedura zapošljavanja, internih i eksternih premještaja, kao i prestanak radnog odnosa državnih službenika:
· prijem dva državna službenika putem javnog oglasa,

· prijem jednog državnog službenika putem internog oglasa,

· jedan interni premještaj državnog službenika,

· dva eksterna premještaja državnih službenika.
· prestanak radnog odnosa jednog državnog službenika,

Nakon provedene procedure javnog oglasa, dana 03.02.2025, rješenjem Agencije za državnu službu BiH, postavljena je jedna državna službenica na radno mjesto višeg stručnog saradnika za postupke po prigovorima.

Takođe, nakon provedene procedure internog oglasa, dana 03.03.2025, rješenjem Agencije za državnu službu BiH, postavljena je jedna državna službenica na radno mjesto šefa Službe direktora.

Dana 26.03.2025. prestao je radni odnos jednoj državnoj službenici raspoređenoj na radno mjesto stručnog savjetnika za inspekcijski nadzor, zbog ispunjavanja uslova za prestanak radnog odnosa u skladu sa Zakonom o državnoj službi u institucijama BiH.

Nakon provedene procedure javnog oglasa, dana 04.08.2025, rješenjem Agencije za državnu službu BiH, postavljena je još jedna državna službenica na radno mjesto višeg stručnog saradnika za postupke po prigovorima.

Istog dana izvršen je i interni premještaj jedne državne službenice sa radnog mjesta višeg stručnog saradnika za postupke po prigovorima na radno mjesto višeg stručnog saradnika – analitičara.

Dana 15.12.2025. izvršen je eksterni premještaj dva državna službenika na radna mjesta višeg stručnog saradnika za postupke po prigovorima i stručnog savjetnika za prenos podataka u inostranstvo.
Shodno navedenim pokazateljima, povećan je broj izvršilaca u ovom izvještajnom periodu za četiri u odnosu na prethodni period. Kako se radi o veoma složenoj i zahtjevnoj materiji, povećan broj izvršilaca ne može polučiti rezultate u prvoj godini njihovog prijema, tako da Agencija i dalje nema dovoljno kadrovskih kapaciteta za izvršavanje zakonom utvrđenih nadležnosti. Agencija, koja je nezavisni nadzorni organ, razlikuje se od drugih organa u BiH. Naime, ni na jednom nivou vlasti ne postoji institucija kojoj bi se građani obratili za rješavanje predmeta vezanih za zaštitu ličnih podataka. Shodno tome, svi građani i svi nivoi vlasti se obraćaju isključivo Agenciji što za posljedicu ima da državni službenici na rješavanju prigovora i odlučivanju po aktima građana, imaju stotine predmeta.
Ukoliko se nedostatku stručnih kadrova doda i podatak da su u izvještajnom periodu po osnovu bolovanja zaposleni opravdano odsustvovali 474 dana, od čega na Sektor za inspekcijski nadzor, prigovore i glavni registar otpada 283 dana bolovanja, tek se dobija realna slika sa kojim ljudskim resursima Agencija raspolaže.

U izvještajnom periodu došlo je do povećanja zaprimljenih prigovora, što je u svakom slučaju zadovoljavajuće ali je takođe ostao neriješen najveći broj prigovora, budući da su rješavani predmeti zaprimljeni 2024 i 2023. godine.  

Najveću štetu trpe podnosioci prigovora, koji se, za sada u manjem broju, obraćaju Upravnoj inspekciji Ministarstva pravde BiH, zbog prekoračenja rokova za rješavanje. Zakonom je propisan rok od 90 dana za rješavanje prigovora. Nakon isteka roka od 90 dana od dana pokretanja upravnog postupka, Agencija obavještava podnosioce o razlozima nerješavanja njihovih predmeta, te o pravu podnošenja tužbe Sudu BiH.

1.13 Smještajni kapaciteti
Smještajni kapaciteti ne odgovaraju stvarnim potrebama Agencije.
Sve i da se ispune uslovi za prijem novih službenika ne postoje raspoložive prostorije gdje bi isti bili smješteni.
U Sektoru za inspekcijski nadzor, prigovore i glavni registar se obavljaju najsloženiji i najodgovorniji poslovi iz nadležnosti Agencije. U dvije kancelarije smješteno je devet izvršilaca, gdje se, pored ostalih poslova, zaprimaju prigovori građana, što je nedopustivo jer podnošenje prigovora podrazumijeva diskreciju i posebnu prostoriju.
Podsjećamo, Vijeće ministara BiH, na 130. sjednici održanoj 18.1.2018. usvojilo je Odluku o raspodjeli kancelarijskog prostora za smještaj institucija BiH u ulici Dubrovačka broj 6. u Sarajevu. Predmetnom Odlukom Agenciji je dodijeljeno 11 kancelarija, na četvrtom spratu objekta „B“, i jedna arhivska prostorija, ukupne površine 308,69 m2. Međutim, zbog neodgovarajućeg i nedovoljnog prostora, Agencija radi u otežanim uslovima. 

Vijeće ministara BiH je na 137. sjednici održanoj 28.03.2018. usvojilo Zaključak kojim je obavezalo Službu za zajedničke poslove institucija Bosne i Hercegovine da riješi probleme Agencije koji su nastali u vezi sa preseljenjem u objekat u ulici Dubrovačka broj 6 u Sarajevu.

Generalni sekretarijat Vijeća ministara BiH je 05.02.2020. dostavio obavijest Agenciji da je njen Zahtjev za dodatne prostorije za smještaj „skinut“, sa inicijalnog dnevnog reda 4. sjednice zakazane za 06.02.2020. na zahtjev Kolegija Vijeća ministara BiH jer je potrebno da „Agencija u saradnji sa Službom za zajedničke poslove institucija BiH ispita mogućnosti na navedenoj lokaciji i predloži Vijeću ministara BiH konkretne akte koje bi isto razmotrilo i izjasnilo se“.

Agencija je sa Službom za zajedničke poslove institucija BiH, na nivou direktora, vodila razgovore prilikom kojih je iskazana spremnost Službe za zajedničke poslove institucija BiH da se za Agenciju predloži dodjela određenog kancelarijskog prostora na istoj adresi. Tom prilikom je zaključeno da će konačna realizacija dogovorenog biti moguća usvajanjem Zakona o budžetu institucija BiH i međunarodnih obaveza BiH za 2021. godinu.

Služba za zajedničke poslove institucija BiH je dopisom od 28.12.2023. obavijestila Agenciju da je u toku izbor najpovoljnijeg ponuđača u postupku nabavke izrade projektne dokumentacije za proširenje i zamjenu elektroinstalacija, te da je Odsjek za arhitektonsko građevinske poslove napravio prijedlog dodjele prostora u prizemlju – Blok B, za šta je urađen glavni projekt adaptacije. 
U ovom izvještajnom periodu, Služba za zajedničke poslove institucija BiH je u aktu od 27. maja navela da je izrada Glavnog projekta elektroinstalacija u toku i da će isti definisati potrebne radove, opremu i potrebna finansijska sredstva, na osnovu projektantske procjene vrijednosti radova. Dalje navode da će se građevinsko-zanatski, kao i instalaterski radovi izvoditi parcijalno, a na osnovu raspoloživih finansijskih sredstava. Na osnovu sastanaka koje je rukovodstvo Agencije održalo sa rukovodstvom Službe za zajedničke poslove BiH, rečeno je da ni u budžetu za 2025. godinu nisu predviđena sredstva za pregrađivanje postojećih prostorija u prizemlju zgrade u Dubrovačkoj 6 i da je potrebno da se obratimo Vijeću ministra kako bi iz budžetske rezerve bilo odobreno oko 50.000 KM, koliko, po njihovoj procjeni, košta da se rigipsom pregradi postojeća sala i pretvori u tri kancelarije.
Agencije se obraćala i Ministarstvu finansija i trezora BiH sa inicijativom da se obezbijede sredstava za adaptaciju dodatnog kancelarijskog prostora. Ministarstvo finansija i trezora BiH je u svom mišljenju od 08.12.2025. podržalo informaciju o potrebi osiguranja dodatnog kancelarijskog prostora uz napomenu da će se o mogućim finansijskim implikacijama, posebno izjasniti kada se i ako se ukaže potreba za tim.
Dakle, Agencija nema minimalne uslove za zakonit i profesionalan rad.

1.14 Finansijski kapaciteti
Budžet Agencije je iznosio 1.697.756 KM, i pokrio je plate i naknade zaposlenih, te osnovna službena putovanja. 
Agencija će uputiti zahtjev za dodjelu finansijskih sredstva u većem iznosu od dosadašnjeg u svrhu kadrovskog popunjavanja, te za druge aktivnosti, koje su potrebne za njen nesmetan rad i djelovanje. Očekuje se podrška Parlamentarne skupštine BiH.
Agencija nije bila domaćin nijednog događaja međunarodnog karaktera od 2016. godine, za  razliku od drugih evropskih organa za zaštitu ličnih podataka koje su preuzele takve obaveze dva ili više puta.

Tabelarni prikaz utroška budžetskih sredstava detaljno je obrazložen u tački 4.15.
4. RAD AGENCIJE 
I pored toga što je izvještajni period obilježilo stupanje na snagu i početak primjene novog Zakona, Agencija je svoje aktivnosti po pojedinačnim predmetima rješavala po ranijem Zakonu. Naime, prigovori, postupci po službenoj dužnosti te zahtjevi za davanje mišljenja zaprimljeni do oktobra, što čini najveći broj predmeta, su rješavani po ranijem Zakonu.
1.15 Inspekcijski nadzori 
	
	
	


Izvršena su ukupno 53 inspekcijska nadzora, od čega 50 posrednih i 3 neposredna inspekcijska nadzora.
Svi nadzori su bili vanredni.
1.1.1. Redovni inspekcijski nadzori 

U ovom izvještajnom periodu nisu vršeni redovni inspekcijski nadzori.

Redovni inspekcijski nadzori se vrše na osnovu Godišnjeg plana rada inspekcijskih nadzora, u skladu sa kojim se donose mjesečni planovi rada.

Godišnji plan inspekcijskih nadzora donosi se sa ciljem da bi aktivnosti u odnosu na ovo ovlaštenje usmjerili prema tačno određenim sektorima, a u cilju sagledavanja stanja u toj oblasti. 
Redovni inspekcijski nadzori nisu planirani s obzirom da su inspektori rješavali postupke po prigovorima i obavljali druge poslove iz nadležnosti Agencije.

1.1.2. Revizijski inspekcijski nadzori

Nisu vršeni revizijski inspekcijski nadzori.

1.1.3. Vanredni inspekcijski nadzori

Vanredni inspekcijski nadzori izvršeni su u postupku po prigovoru nosioca ličnih podataka i po službenoj dužnosti, kada je bilo neophodno provođenje inspekcijskog nadzora, radi utvrđivanja činjenica i okolnosti značajnih za rješavanje konkretnog predmeta.
Kontrolori kod kojih je izvršen posredni  inspekcijski nadzor:

1. Ministarstvo za ljudska prava i izbjeglice BiH, radi utvrđivanja zakonitosti obrade ličnih podataka o zdravstvenom stanju službenika;
2. Centralna izborna komisija  BiH, radi utvrđivanja zakonitosti obrade ličnih podataka od strane portala istraga.ba;
3. Agencija za identifikaciona dokumenta, evidenciju i razmjenu podataka BiH, radi utvrđivanja zakonitosti obrade ličnih podataka dodjeljivanjem kvalifikovanog digitalnog potpisa za udaljeno elektronsko potpisivanje, putem sistema digitalnog predstavljanja i servisa za provjeru kazni i statusa zahtjeva za lična dokumenta na službenoj internet stranici www.iddeea.gov.ba.

4. Direkcija za civilno vazduhoplovstvo BiH, radi utvrđivanja da li su preduzete organizacione i tehničke mjere zaštite ličnih podataka;

5. Kantonalna javna ustanova za zaštićena područja na lokaciji Vrelo Bosne i na lokaciji Zaštićeni pejzaž „Bijambare“, radi utvrđivanja zakonitosti obrade ličnih podataka putem video nadzora;
6. Općina Banovići, radi utvrđivanja zakonitosti obrade ličnih podataka radnika javnih preduzeća i ustanova;
7. Općina Novo Sarajevo, na okolnosti utvrđivanja činjenica da je od službenika Općine zahtijevano da instaliraju aplikacije ili da registruju broj svog privatnog telefona u svrhu korištenja službene e-mail adrese;

8. Općina Pelagićevo, radi utvrđivanja zakonitosti obrade ličnih podataka putem video nadzora. 

9. JU Dom zdravlja Kantona Sarajevo, radi utvrđivanja zakonitosti obrade ličnih podataka u godišnjem izvještaju o ukupno isplaćenim plaćama i drugim ličnim primanjima za 2024. godinu;
10. JU Opća bolnica „Prim. dr. Abdulah Nakaš“, radi utvrđivanja zakonitosti obrade ličnih podataka u postupku evidentiranja lica povrijeđenih u saobraćajnim nesrećama;
11. JU „Olimpijski bazen Otoka“ d.o.o. Sarajevo, radi utvrđivanja zakonitosti obrade ličnih podataka radnika putem video nadzora;
12.  JU Srednjoškolski centar „Nikola Tesla“ Šamac, radi utvrđivanja zakonitosti obrade ličnih podataka putem video nadzora u prostorijama škole;
13. JU Srednjoškolski dom Banja Luka, radi utvrđivanja zakonitosti obrade ličnih podataka putem video nadzora;
14. JU OŠ „Aneks“ Sarajevo, radi utvrđivanja zakonitosti obrade ličnih podataka snimanjem na sjednicama;
15. JU „Studentski centar Sarajevo“, radi utvrđivanja zakonitosti obrade ličnih podataka putem video nadzora nad prostorijama Studentskog naselja Bjelave;
16. JU „Služba za zapošljavanje Kantona Sarajevo“, radi utvrđivanja zakonitosti obrade ličnih podataka nezaposlenih lica koja su brisana sa evidencije zbog neopravdanog nejavljanja i po osnovu odjave zbog smrti za period od 01.09.2024. do 27.02.2025. 
17. JP „Direkcija za izgradnju i razvoj“ d.o.o. Višegrad, radi utvrđivanja zakonitosti obrade ličnih podataka stanara, koji podnose zahtjev za izdavanje povlaštene parking karte, o imenu jednog roditelja i JMB stanara, kopiji lične karte i potvrde o registraciji; 
18. JKP „Putevi i komunikacije“ d.o.o. Lukavac, radi utvrđivanja zakonitosti izdavanja prekršajnih naloga vlasnicima vozila, koji nisu platili parking;
19. JKP „Saobraćaj i komunikacije – Tuzla“ d.o.o. Tuzla radi utvrđivanja zakonitosti obrade ličnih podataka u postupku izdavanja povlaštene parking karte;
20. JU Srednjoškolski dom Banja Luka, radi utvrđivanja zakonitosti obrade ličnih podataka putem video nadzora u prostorijama doma;

21. Fudbalski/Nogometni savez BiH, radi utvrđivanja zakonitosti obrade ličnih podataka u konkursu za UEFA trenerske licence u 2025. godini;   

22. Aerodromi Republike Srpske a.d. Banja Luka, radi utvrđivanja zakonitosti obrade ličnih podataka putem video nadzora na aerodromu u Mahovljanima;
23. Apoteka „Biopharm Namex Ljubuški“, radi utvrđivanja zakonitosti obrade ličnih podataka putem video nadzora u prostorijama apoteke; 

24. Obdaništa i zabavišta „Naša djeca“ iz Brčkog, radi utvrđivanja zakonitosti obrade ličnih podataka objavljivanjem rang listi za upis u predškolsku 2025/2026, na oglasnoj ploči ustanove  sa podacima o imenu i prezimenu djeteta, imenu roditelja, te podacima o posebnom statusu;
25. ZU "MEDIKO LASER" Banja Luka, radi utvrđivanja zakonitosti obrade ličnih podataka putem video nadzora;
26. Adriatic osiguranje d.d. Sarajevo, radi utvrđivanja zakonitosti obrade ličnih podataka upućivanjem poziva na privatni broj telefona podnosioca prigovora u cilju prodaje polise osiguranja u periodu neposredno pred isteka aktuelne polise osiguranja;
27. Autoprevoz d.o.o. Mostar, radi utvrđivanja zakonitosti obrade ličnih podataka putem video nadzora u kompleksu autobusne stanice Mostar;

28. „LPP BH“ d.o.o. Banja Luka, radi utvrđivanja zakonitosti obrade ličnih podataka putem video nadzora u  trgovini Sinsay u Živinicama;
29. MC Bauchemie d.o.o. Sarajevo, radi utvrđivanja zakonitosti obrade ličnih podataka putem video i audio nadzora nad poslovnim prostorijama; 

30. OD Bosna Shop, radi utvrđivanja zakonitosti obrade ličnih podataka putem video i audio nadzora nad poslovnim prostorijama;
31. Benzinska pumpa „Slavuljica“ u Omarskoj, opština Prijedor, radi utvrđivanja zakonitosti obrade ličnih podataka putem video nadzora;
32. DRUŠTVO „ROBOT GENERAL TRADING Co“ d.o.o. Sarajevo, zakonitosti obrade ličnih podataka objavljivanjem fotografija lica, pored kojih je dopisano „lopov“ na izlogu Hipermarketa u ulici Azize Šaćirbegović;
33. „Vodovod“ a.d. Doboj, radi utvrđivanja zakonitosti obrade ličnih podataka korisnika komunalne usluge;
34. PREMIER WORLD SPORT d.o.o. Čitluk i PREMIER SPORT d.o.o. Istočno Novo Sarajevo, radi utvrđivanja zakonitosti obrade ličnih podataka lozinke za prijavu na korisnički račun u Premer klubu;
35. Energoinvest d.d. Sarajevo, radi utvrđivanja zakonitosti obrade ličnih podataka putem video nadzora;

36. D. J., doktorice stomatologije iz Sarajeva, radi utvrđivаnja zakonitosti obrade ličnih podataka putem video nadzora u unutrašnjosti i na vanjskom dijelu objekta u kome obavlja stomatološku djelatnost;
37. Fizička lica iz Tuzle, Sarajeva, Zenice, Kaknja, Teslića i Travnika  radi utvrđivanja zakonitosti obrade ličnih podataka putem video nadzora na njihovim stambenim jedinicama (14 nadzora).

Kontrolori kod kojih su izvršeni neposredni inspekcijski nadzori 

1. Federalno ministarstvo zdravstva, radi utvrđivanja zakonitosti obrade ličnih podataka o dijagnozi i šifri bolesti u Izvještaju o privremenoj spriječenosti za rad u svrhu pravdanja odsustva s posla, te zbog  nedostavljanja informacije o istom pitanju po zahtjevu i urgenciji Agencije;
2. „TERMALNA RIVIJERA ILIDŽA“ d.o.o. Sarajevo-Hotel Hills, radi utvrđivanja zakonitosti obrade ličnih podataka gostiju, video nadzor u poslovnim prostorijama, te ispunjavanje obaveza propisanih Zakonom;
3. Cezar Company d.o.o. Banja Luka, radi utvrđivanja zakonitosti obrade ličnih podataka putem video nadzora u zajedničkim garažama u sklopu stambenih objekata na adresi Mladena Stojanovića br. 117A, 119A i 121A u Banjaluci, te ispunjavanje obaveza propisanih Zakonom.
Žalbe kontrolora na rješenja inspektora
Na rješenja inspektora devet kontrolora je uložilo žalbe, koje su odbijene kao neosnovane.
1.1.4. Uporedni podaci inspekcijskih poslova 2016 – 2025. godina
	INSPEKCIJSKI POSLOVI

	
	2016
	2017
	2018
	2019
	2020
	2021
	2022
	2023
	2024
	2025

	Ukupno
	93
	83
	42
	16
	36
	78
	75
	17
	48
	53

	Redovni
	56
	53
	14
	0
	25
	62
	60
	6
	12
	0

	Revizijski
	1
	0
	0
	0
	0
	0
	0
	0
	0
	0

	Vanredni
	36
	30
	28
	16
	11
	16
	15
	11
	11
	0

	Neposredni
	
	
	
	
	
	
	
	
	25
	3

	Posredni
	
	
	
	
	
	
	
	
	
	50

	Žalbe
	4
	0
	0
	0
	0
	0
	0
	0
	0
	0

1.16 Prigovori
Pravo na prigovor propisano je u članu 30. Zakona. Svaki nosilac ličnih podataka, fizičko lice na kojeg se podaci odnose, ima pravo podnijeti prigovor Agenciji kada sazna ili posumnja da je kontrolor ili obrađivač podataka povrijedio njegovo pravo ili da postoji direktna opasnost za povredu prava.

1.1.1. Rješavanje po prigovorima

Zaprimljeno je 412 prigovora. Riješeno je 65 prigovora. Ostalo je neriješenih 347 prigovora. 
Riješeno je 125 prigovora koji su zaprimljeni 2023. i 2024. godine. 
Dakle, u ovom izvještajnom periodu riješena su ukupno 192 prigovora. Od tog broja bilo je 88 osnovanih prigovora. Ukupno 76 prigovora odbijeno je kao neosnovano. Doneseno je 37 zaključaka kojim su okončani postupci po prigovoru zbog obustave postupka ili postojanja razloga za odbacivanje. Doneseno je 25 rješenja kojima se smatra da prigovor nije ni podnesen.
U postupku rješavanja prigovora sačinjena su 933 akta, koji su se odnosili na dopune prigovora, izjašnjenja kontrolora, obavijesti stranaka u postupku i sl. 
1.1.2. Prigovori protiv kontrolora iz javnog sektora koji su usvojeni kao osnovani i djelimično osnovani: 
1. Ministarstvo unutrašnjih poslova Zapadnohercegovačkog kantona, Policijska uprava Grude, zbog obrade ličnih podataka u elektronskim evidencijama Agencije za identifikacijske dokumente, evidenciju i razmjenu podataka BiH; 

2. Ministarstvo unutrašnjih poslova Zapadnohercegovačkog kantona, Policijska uprava Ljubuški, zbog nedostavljanja informacije nosiocu podataka o obradi njegovih ličnih podataka, koji su prikupljeni iz elektronske evidencije Agencije za identifikacione dokumente, evidenciju i razmjenu podataka BiH; 

3. Ministarstvo unutrašnjih poslova Zapadnohercegovačkog kantona, Policijska uprava Ljubuški, zbog nedostavljanja informacije nosiocu podataka  o obradi njegovih  ličnih podataka, koji su prikupljeni iz elektronske evidencije Agencije za identifikacione dokumente, evidenciju i razmjenu podataka BiH;
4. Ministarstvo unutrašnjih poslova Kantona Sarajevo, zbog pristupa ličnim podacima u evidencijama Agencije za identifikacijske isprave, evidenciju i razmjenu podataka BiH;

5. Pravobranilaštvo Općine Ilidža i Općinski sud u Sarajevu, zbog obrade ličnih podataka sadržanih u Nalazu i ocjeni o privremenoj spriječenosti za rad i Izvještaju o privremenoj spriječenosti za rad u svrhu ishodovanja odgađanja ročišta;

6. Kantonalno tužilaštvo Hercegovačko-neretvanskog kantona, zbog otkrivanja ličnih podataka podnosioca krivične prijave Općinskom sudu u Čapljini, te strankama u parničnom postupku; 

7. Federalni zavod za penzijsko i invalidsko osiguranje, zbog davanja jedinstvenog matičnog broja advokatu, bez pravnog osnova;

8. Federalno ministarstvo obrazovanja i nauke, u vezi sa zahtijevanjem dokaza da odgovorno lice podnosioca prijave nije osuđeno za kaznena djela osim za kaznena djela iz područja prometa, kao obaveznog dokumenta koji treba priložiti uz zahtjev za finansiranje/sufinansiranje programa i projekta po Javnom pozivu za podršku i pokroviteljstvo projektima za promociju nauke u 2025. godini;

9. Kantonalni porezni ured u Zenici, Porezna ispostava Visoko, zbog obrade jedinstvenog matičnog broja u svrhu izvršenja porezne obaveze. 

10. Ministarstvo privrede Kantona Sarajevo, zbog zahtijevanja od podnosilaca prijave na „Javni poziv za  sufinansiranje (dijela troškova) programa i projekata poslovnih subjekata (obrti, d.o.o.) i udruženja koji organizuju poslovne sajmove ili slične manifestacije u svrhu promocije i razvoja privrede u Kantonu Sarajevo za 2023. godinu“, da uz prijavu dostave izjavu da se protiv odgovornog lica ne vodi krivični postupak i da nije pravosnažno osuđen za prekršaj i/ili počinjeno krivično djelo i/ili privredni prestup; 

11. Okružni privredni sud u Banjoj Luci, zbog davanja snimka video nadzora Sudskoj policiji RS, bez pravnog osnova;

12. Općina Kupres, zbog nedostavljanja odgovora po zahtjevu nosioca podataka o obradi njegovih ličnih podataka uz odgovor na tužbu;

13. Zavod zdravstvenog osiguranja Zeničko – dobojskog kantona zbog dostave Ocjene radne sposobnosti JU „Kantonalna bolnica“ Zenica; 

14. Fond zdravstvenog osiguranja RS zbog uslovljavanja korištenja zdravstvene zaštite u okviru obаveznog zdravstvenog osiguranja, davanjem sаglasnosti na vođenje zdravstvenog kartona osiguranika u elektronskom obliku; 

15. Centar za kulturu i informisanje Foča, zbog obrade ličnih podataka putem video nadzora u skupštinskoj Sali;

16. Islamski pedagoški fakultet u Bihaću, zbog dostavljanja Izvještaja o privremenoj spriječenosti za rad trećim licima; 

17. JP Radio-televizije RS, zbog obrade jedinstvenog matičnog broja u Prijedlogu za izvršenje;
18. JZU Univerzitetskog kliničkog centra Tuzla, zbog obrade netačnih ličnih podataka o pruženim medicinskim uslugama; 

19. JU Opća bolnica „dr. Mustafa Beganović“ Gračanica, zbog kopiranja doznaka za bolovanje i dostavljanja trećim licima;

20. JU Apoteke Sarajevo zbog davanja Ugovora o radu u svrhu podnošenja disciplinske prijave;. 

21. Pravni fakultet Univerziteta u Banja Luci i Univerzitet u Banja Luci, zbog neovlaštene upotrebe snimaka i fotografija u disciplinskom postupku;

22. JU Dom zdravlja Kantona Sarajevo, zbog višestrukih i neovlaštenih pristupa zdravstvenom kartonu pacijenta; 

23. JU Dom zdravlja Kantona Sarajevo zbog višestrukih i neovlaštenih pristupa zdravstvenom kartonu pacijenta;

24. Z.P. „Rudnik i Termoelektrana Ugljevik“ a.d. Ugljevik, zbog obrade ličnih podataka putem  video nadzora; 

25. JU Osnovna škola „Novi Grad“ Tuzla, zbog obrade ličnih podataka putem video nadzora nad školskim prostorijama na adresi dr. Ivana Ribara br. 17 u Tuzli, te zbog nedostavljanja informacije o obradi ličnih podataka roditeljima  maloljetnog djeteta u vezi sa disciplinskim postupkom protiv istog; 

26. JU Dom zdravlja Kantona Sarajevo zbog višestrukih i neovlaštenih pristupa zdravstvenom kartonu pacijenta; 

27. JU Treća osnovna škola Brčko, zbog objavljivanja ličnih podataka maloljetne učenice,  javnog čitanja oglasa o izricanju vaspitno-disciplinske mjere učenicima i nastavnicima;
1.1.3. Prigovori protiv kontrolora iz privatnog sektora koji su usvojeni kao osnovani i djelimično osnovani
Kontrolori pravna lica
1. ANS Drive d.o.o. zbog davanja predugovora o prodaji stana KJKP Toplane Sarajevo d.o.o., u svrhu prenosa priključka komunalne usluge grijanja;

2. Nova banka A.D. Banja Luka, zbog kopiranja i zadržavanja lične karte klijenta prilikom kupovine 360 EUR; 

3. ASA Banka d.d. Sarajevo, zbog zahtjeva klijentu da putem e-maila dostavi svoje lične podatke i što je bez znanja klijenta izdala Mastercard karticu i Sberbank platnu PIKA karticu;

4. Globalhost d.o.o. Novi Travnik, zbog obrade ličnih podataka putem video i audio nadzora u stambenoj zgradi na adresi Kralja Tvrtka 44 u Novom Travniku; 

5. Aden“ d.o.o. Živinice, zbog obrade ličnih podataka putem video nadzora na adresi 1 Ulica br. 78 u Živinicama; 
6. Via Media Communication Agency, zbog obrade ličnih podataka putem video nadzora na adresi Soukbunar 39 u Sarajevu; 

7. Triglav osiguranja d.d. zbog upisivanja jedinstvenog matičnog broja na računu, koji je usljed pakovanja računa u kovertu sa prozirnim otvorom učinjen vidljivim trećim licima,

8. UR „ETNO AVLIJA“, zbog obrade ličnih podataka putem video nadzora;

9. Autoprevoz - Bus d.o.o. Mostar, zbog obrade ličnih podataka putem video nadzora na adresi Trg Ivana Krndelja 4 u Mostaru; 

10. Bosna Bank International d.d. Sarajevo, zbog dostavljanja Obavijesti o promjeni stope profitne marže po Ugovoru Dugoročno fin. za kupovinu nekretnine-FL-valutna klauzula  poslodavcu klijenta, Telemach BH d.o.o. putem info e-maila, koji je dostupan većini zaposlenih; 

11. ZU SC “S MEDICO centar“ iz Bijeljine, zbog davanja ličnih podataka o zdravstvenom stanju o roditelju pacijenta bez njegove saglasnosti, u svrhu prikupljanja novčane pomoći za liječenje, 

12. „Eko Toplane Banja Luka“ d.o.o. Banja Luka, zbog zahtijevanja saglasnosti sa ovjerenim potpisima svih stanara Zajednice etažnih vlasnika u svrhu isključenja iz centralnog toplifikacionog sistema, 

13. S&Y d.o.o. Sarajevo, zbog obrade ličnih podataka putem video nadzora uspostavljenog nad poslovnim prostorijama na adresi Branilaca Dobrinje I u Sarajevu, te zbog objavljivanja video snimka nastalog upotrebom video nadzora na društvenoj mreži Facebook;
Kontrolori - fizička lica:

1. Fizička lica iz Foče, Sarajeva, Domaljevca, Banja Luke, Travnika, Vlasenice, Zenice, Srebrenika, Mostara, Kiseljaka, Busovače, Kaknja, Stoca, Konjica, Stoca, Maglaja, Tešnja, Lukavca, Živinica, Bihaća, Trebinja, Bijeljine, Gornjeg vakufa- Uskoplja, Odžaka zbog obrade ličnih podataka upotrebom kamera video i u pojedinim slučajevima audio nadzora postavljenih na stambenom objektu (49 kontrolora)
1.1.4. Uporedni podaci prigovora 2016 – 2025. godine
	PRIGOVORI

	
	2016
	2017
	2018
	2019
	2020
	2021
	2022
	2023
	2024
	2025

	Ukupno prigovora
	113
	96
	148
	133
	168
	183
	206
	290
	300
	412

	Rješenja
	70
	67
	76
	74
	74
	56
	77
	89
	165
	129

	Rješenja kao da prigovor nije podnesen
	0
	0
	0
	1
	  12
	6
	6
	0
	29
	25

	Ustupljeni predmeti
	3
	1
	2
	1
	1
	4
	1
	0
	0
	0

	Zaključci
	28
	11
	2
	18
	21
	26
	20
	14
	 20
	37

	Neriješeni predmeti
	12
	17
	68
	39
	60
	91
	102
	187
	244
	347

	Predmeti iz prethodne godine
	14
	12
	15
	61
	49
	60
	90
	85
	158
	125

1.17 Službena dužnost
Postupak po službenoj dužnosti Agencija pokreće na osnovu saznanja o nezakonitoj obradi ili sumnji u nezakonitu obradu ličnih podataka. Saznanje se može steći prijavom različitih subjekata, uključujući i anonimnu prijavu, opažanjem na elektronskim i pisanim medijima, internetu, iz drugih predmeta u radu Agencije i slično.

1.1.1. Rješavanje po službenoj dužnosti

U izvještajnom periodu ukupno su pokrenuta 82 postupaka po službenoj dužnosti.
Ukupno je riješeno 26 predmeta.
Doneseno je 10 zaključaka kojima su predmeti po službenoj dužnosti obustavljeni ili odbačeni zbog nenadležnosti. 

U predmetima po službenoj dužnosti sačinjeno je 58 akata, koji su se odnosili na dopune prijava, izjašnjenja kontrolora, obavijesti stranaka u postupku i sl. 
Kontrolori iz javnog sektora kojima su naložene upravne mjere

1. JP „Autoceste Federacije Bosne i Hercegovine“ d.o.o. Mostar, zbog objavljivanja liste studenata koji su ostvarili pravo na stipendiju, na službenoj internet stranici www.jpautoceste.ba.

2.  Federalni zavod za poljoprivredu Sarajevo, zbog obrade ličnih podataka putem video nadzora u službenim prostorijama na adresi Butmirska cesta 40 u Ilidži;
3. JU Psihijatrijska bolnica Kantona Sarajevo, zbog obrade ličnih podataka putem video nadzora u prijemnoj ambulanti u kojoj se provodi dijagnostičko ispitivanje pacijenata;
4. Ministarstvo komunalne privrede, infrastrukture, prostornog uređenja, građenja i zaštite okoliša Kantona Sarajevo, zbog obrade ličnih podataka o imenu oca, adresi stanovanja i kontakt broju telefona kandidata za predstavnike etažnih vlasnika u javno objavljenim listama;
5. Centralna izborna komisija BiH, zbog objavljivanja imena i prezimena podnosioca prigovora na službenoj Internet stranici www.izbori.ba;
6.  Ministarstvo pravosuđa, uprave i lokalne samouprave Hercegovačko – neretvanskog kantona, zbog obrade ličnih podataka zaposlenika putem video nadzora u svrhu evidentiranja njihovog prisustva na radnom mjestu;
7. Opštinska izborna komisija Opštine Milići, zbog kopiranja ličnih karata u svrhu ovjeravanja izjava o prihvatanju kandidature na izborima;
8.  JU Opća bolnica „Prim. dr. Abdulah Nakaš“ u Sarajevu, zbog obrade ličnih podataka putem video nadzora u liftovima;
9. Zavod zdravstvenog osiguranja Tuzlanskog kantona, zbog nepreduzimanja odgovarajućih organizacionih mjera, kojima se obezbjeđuje da zaposlenici koji imaju odobren pristup ličnim podacima korisnika zdravstvene zaštite u Integrisanom zdravstvenom informacionom sistemu, kojima se garantuje zakonit pristup ličnim podacima korisnika zdravstvene zaštite, te o čuvanju tajnosti podataka sadržanih u tom sistemu.

Kontrolori iz privatnog sektora kojima su naložene upravne mjere 

1.1.2.  Kontrolori pravna lica
1. „Čardaci“ d.o.o. Vitez, zbog obrade ličnih podataka putem video nadzora u Etno selu Čardaci; 

2. Privatna predškolska ustanova „Vrtić Kiki“, zbog obrade ličnih podataka putem video nadzora; 

1.1.3. Kontrolori  fizička lica
1. Fizička lica iz Travnika, Zenice, Gračanice, Banja Luke i Visokog, zbog obrade ličnih podataka putem video nadzora na svojim stambenim jedinicama (Pet rješenja). 

1.1.4. Uporedni podaci postupaka po službenoj dužnosti 2016 – 2025. godina 

	POSTUPCI PO SLUŽBENOJ DUŽNOSTI

	
	2016
	2017
	2018
	2019
	2020
	2021
	2022
	2023
	2024
	2025

	Ukupno postupaka 
	55
	45
	69
	66
	101
	84
	95
	98
	78
	82

1.18 Kažnjavanje – prekršajni postupci
1.1.1. Prekršajni nalozi 
U izvještajnom periodu izdato je 8 prekršajnih naloga, i to: 

1. Prekršajni nalog u iznosu od 10.000 KM  društvu „Vodovod“ a.d. Doboj zbog prikupljanja kopija ličnih karata, dokaza o vlasništvu nad nekretninom i potvrde o zaposlenju, prilikom zaključenja novog ugovora o isporuci i odvodnji vode.
Prekršajni nalog nije realizovan. Zatraženo je sudsko odlučivanje.
2. Prekršajni nalog u iznosu od 500.00 KM direktoru društva „Vodovod“ a.d. Doboj zbog prikupljanja kopija ličnih karata, dokaza o vlasništvu nad nekretninom i potvrde o zaposlenju, prilikom zaključenja novog ugovora o isporuci i odvodnji vode.
Prekršajni nalog nije realizovan. Zatraženo je sudsko odlučivanje. 

3. Prekršajni nalog u iznosu od 10.000 KM društvu „Vodovod“ a.d. Doboj zbog neizvršenja upravnih mjera u vezi sa prikupljanjem kopija ličnih karata, dokaza o vlasništvu nad nekretninom i potvrde o zaposlenju prilikom zaključenja novog ugovora o isporuci i odvodnji vode.
Prekršajni nalog nije realizovan. Zatraženo je sudsko odlučivanje.
4. Prekršajni nalog u iznosu od 500.00 KM direktoru društva „Vodovod“ a.d. Doboj zbog neizvršenja upravnih mjera u vezi sa prikupljanjem kopija ličnih karata, dokaza o vlasništvu nad nekretninom i potvrde o zaposlenju prilikom zaključenja novog ugovora o isporuci i odvodnji vode.
Prekršajni nalog nije realizovan. Zatraženo je sudsko odlučivanje.
5. Prekršajni nalog u iznosu od 500.00 KM  fizičkom licu B.Ć. zbog neizvršenja rješenja Agencije; 
6. Prekršajni nalog u iznosu od 500.00 KM fizičkom licu M.R. zbog neizvršenja rješenja Agencije;  

7. Prekršajni nalog u iznosu od 500.00 KM fizičkom licu S.I. zbog neizvršenja rješenja Agencije;
Uplaćena novčana kazna u iznosu od 250.00 KM

8. Prekršajni nalog u iznosu od 500.00 KM fizičkom licu E.M. zbog neizvršenja rješenja Agencije;
Uplaćena novčana kazna u iznosu od 520.00 KM.
Na osnovu izdatih i realizovanih prekršajnih naloga, na jedinstveni račun trezora BiH u 2025. godini uplaćeno je 770.00 KM.
1.1.2. Prekršajni sudski postupci

U ovom izvještajnom periodu okončani su prekršajni sudski postupci pokrenuti u prethodnim izvještajnim periodima.

Odluke sudova u prekršajnim postupcima:

1. Općinski sud u Velikoj Kladuši je, u postupku koji je pokrenulo pravno lice HUTP Kladušnica d.d. Velika Kladuša, protiv prekršajnog naloga Agencije kojim je kažnjeno sa 10.000 KM zbog upisivanja JMB-a u punomoć za zastupanje, okrivljenog oglasio krivim, te mu izrekao uslovnu osudu;

2. Općinski sud u Velikoj Kladuši je. u postupku koji je pokrenuo odgovorno lice u HUTP Kladušnica d.d. Velika Kladuša, protiv prekršajnog naloga Agencije kojim je kažnjen sa 500.00 KM zbog upisivanja jedinstvenog matičnog broja u punomoć za zastupanje, okrivljenog oglasio krivim, te mu izrekao novčanu kaznu u iznosu od 100,00 KM;
3. Osnovni sud u Banja Luci je u postupku koji je pokrenulo pravno lice „Centrum Trade“ d.o.o. Banja Luka, protiv prekršajnog naloga Agencije kojim je izrečena novčana kazna u iznosu od 10.000 KM zbog prikupljanja kopija ličnih karata zaposlenih, okrivljenog oslobodio odgovornosti; 
4. Agencija je odustala od prekršajnog gonjenja, po izdanom prekršajnom nalogu odgovornom licu u pravnom licu „Centrum Trade“ d.o.o. Banja Luka. Osnovni sud u Banja Luci je oslobodio odgovornosti za počinjeni prekršaj pravno lice „Centrum Trade“ d.o.o. Banja Luka, te je realno bilo očekivati da će biti oslobođeno i odgovorno lice u istom. Usljed toga, ocijenjeno da bi dalje vođenje postupka prouzrokovalo dodatne troškove za Agenciju;
5. Općinski sud u Sarajevu je u postupku koji je pokrenulo ASA Central osiguranje d.d. Sarajevo, protiv prekršajnog naloga Agencije kojim je izrečena novčana kazna u iznosu od 10.000 KM zbog obrade JMB-a bivših zaposlenika, okrivljenog oglasio krivim, te mu izrekao novčanu kaznu u iznosu od 1.000,00 KM;  

6. Općinski sud u Sarajevu je u postupku koji je pokrenulo fizičko lice, kao kontrolor podataka, oglašen odgovornim za prekršaj po kojem je izdat prekršajni, okrivljenog oglasio krivim, te mu izrekao jedinstvenu novčanu kaznu u iznosu od 300,00 KM;
7. Općinski sud u Sarajevu je u postupku koji je pokrenuo društvo Novotel d.o.o. Sarajevo protiv prekršajnog naloga Agencije, kojim je izrečena novčana kazna u iznosu od 10.000 za prekršaj, zbog direktnog marketinga, okrivljenog oglasio krivim, te mu izrekao jedinstvenu novčanu kaznu u iznosu od 3010,00 KM;
8. Općinski sud u Mostaru je obustavio postupak prinudne naplate novčane kazne izrečene prekršajnim nalogom fizičkom licu J.M.  iz Mostara  u iznosu od 500.00 KM, zbog neizvršenja rješenja Agencije, pogrešno ga cijenivši kao zahtjev za lišavanje slobode zbog neplaćanja novčane kazne.
Na osnovu ranije izdanih prešajnih naloga te odluka prekršajnih sudova po istim, izrečene su kazne u iznosu 4.410.00 KM.
Žalbe na rješenja sudova u prekršajnom postupku

Agencija je izjavila žalbu na Rješenje Općinskog suda u Mostaru, kojim je obustavljen postupak prinudnog izvršenja prekršajne sankcije pokrenut protiv fizičkog lica, kao kontrolora.
1.1.3. Prinudna naplatа novčanih
Upućen je zahtjev Ministarstvu finansija RS, kojim se zahtijeva preduzimanje aktivnosti kod Poreske uprave RS radi pokretanja postupka prinudne naplate novčane kazne od odgovornog lica u kladionici Meridianbet.
1.1.4. Usporedni podaci prekršajnih naloga 2016 – 2025. godina
	PREKRŠAJNI NALOG

	
	2016
	2017
	2018
	2019
	2020
	2021
	2022
	2023
	2024
	2025

	Ukupno prekršajnih naloga 
	11
	15
	15
	25
	10
	9
	14
	17
	18
	8

	Kontroloru 
	4
	3
	4
	10
	3
	6
	9
	7
	17
	6

	Odgovornom licu
	6
	7
	7
	12
	7
	3
	5
	9
	5
	2

	Zaposlenom u kontroloru
	1
	5
	4
	3
	0
	0
	0
	1
	2
	0

	Javni organ
	4
	8
	6
	10
	3
	4
	4
	2
	2
	0

	Pravno lice
	7
	7
	9
	15
	7
	4
	6
	9
	13
	4

	Fizičko lice 
	0
	0
	0
	0
	0
	1
	4
	6
	3
	4

1.19 Upravni sporovi 

1.1.1. Sudske odluke
Okončano je 18 upravnih sporova pokrenutih pred Sudom BiH protiv konačnih rješenja Agencije.
Sud BiH je odbio tužbe kao neosnovane i potvrdio konačna rješenja Agencije u 15 upravnih sporova. Sud BiH je uvažio tužbe zbog šutnje administracije u tri upravna spora.

Podnesena su četiri zahtjeva za preispitivanje sudske odluke. Tri zahtjeva su odbijena kao neosnovana, potvrđene su odluke suda, a time i rješenja Agencije. U jednom sporu je usvojen zahtjev za preispitivanje sudske odluke kao osnovan i poništeno rješenje Agencije. 
Sud BiH je donio sljedeće odluke:
1. Presuda kojom je odbijena kao neosnovana tužba Agencije za identifikaciona dokumenta, evidenciju i razmjenu podataka BiH, protiv rješenja Agencije, kojim je Agenciji za identifikaciona dokumenta, evidenciju i razmjenu podataka BiH zabranjeno da građanima Bosne i Hercegovine dodjeljuje elektronski identitet, bez zakonskog pravnog osnova i da izbriše lične podatke građana koji su prikupljeni u fazi testiranja sistema elektronskog identiteta građana. Istim rješenjem je zabranjena obrada biometrijskih podataka posjetilaca te identifikacija korištenjem i upoređivanjem sa biometrijskom fotografijom i drugim ličnim podacima u Evidenciji o ličnim kartama, te je naloženo bruisanje ličnih podataka posjetilaca koji su prikupljeni putem sistema za biometrijsku kontrolu i pretragu.

2. Presuda  kojom je odbijena kao neosnovana tužba Agencije za identifikaciona dokumenta, evidenciju i razmjenu podataka BiH, protiv Rješenja Agencije. Agencija je osporenim rješenjem žalbu Agencije za identifikaciona dokumenta evidenciju i razmjenu podataka, odbacila kao nedopuštenu.
3. Presuda kojom je odbijena kao neosnovana tužba Gradonačelnika grada Banjaluka, Draška Stanivukovića, protiv rješenja Agencije, kojim je prigovor podnosioca  zbog navođenja imena i prezimena i isticanja njegove fotografije na pres konferenciji bez saglasnosti, usvojen kao djelimično osnovan.

4. Preuda kojom je odbijena kao neosnovana tužba firme „Nex studio“ d.o.o. Sarajevo protiv rješenja Agencije, kojim je prigovor nosioca podataka protiv navedene firme usvojen kao osnovan, a odnosio se na vraćanje broja mobilnog telefona kao ranijem vlasniku.

5. Presuda kojom je odbijena kao neosnovana tužba fizičkog lica R.B. protiv rješenja Agencije, kojim je njegov prigovor protiv ZK Ureda Općinskog suda u Sarajevu zbog davanja ZK izvatka bez saglasnosti, odbijen kao neosnovan.

6. Presuda kojom je odbijena kao neosnovana tužba ASA Central Osiguranja protiv rješenja Agencije kojim se prigovor fizičkog lica o obradi njegovog imena, prezimena, JMB-a, podataka o poslovnom angažmanu u zahtjevu za dostavljanje informacija o njegovom  radnom statusu, velikom broju privrednih subjekata, usvojen kao osnovan (tri rješenja).
7. Presuda kojom je odbijena kao neosnovana, tužba fizičkog lica H.M. iz Sarajeva protiv rješenja Agencije, kojim je njegov prigovor zbog obrade ličnih podataka putem video nadzora odbijen kao neosnovan. 

8. Presuda kojom je odbijena kao neosnovana tužba fizičkog lica Dž. R. protiv Rješenja Agencije kojim je dobijen njegov prigovor kao neosnovan, zbog objavljivanja ličnih podataka na internet stranici pravosudje.ba.

9. Presuda kojom je usvojena kao osnovana tužba fizičkog lica V.H, M.M. i S.M, zbog šutnje administracije. (tri rješenja)
10. Presuda kojom je odbačena tužba fizičkog lica D.M.B. protiv Agencije, zbog šutnje administracije.

11. Presuda kojom je odbijena kao neosnovana tužba MUP-a KS protiv rješenja Agencije, kojim je MUP-u naloženo da preduzme dodatne organizacione i tehničke mjere za zaštitu ličnih podataka, te da vrši obradu ličnih podataka isključivo u svrhu obavljanja poslova iz svoje nadležnosti.
12. Presuda kojom je odbijena kao neosnovana tužba fizičkog lica, protiv rješenja Agencije, kojim je prigovor nosioca podataka zbog pribavljanja isprava sa ličnim podacima podnosioca prigovora iz ostavinskog postupka, koje su priložene kao dokaz u parničnom postupku, usvojen kao osnovan.
13. Presuda kojom je odbijena kao neosnovana tužba VSTV BiH, protiv rješenja Agencije, kojim je prigovor nosioca podataka, zbog  zahtijevanja od kandidata koji se prijavljuju na javni konkurs za popunu upražnjenog mjesta sudije, tužitelja ili stručnog saradnika da u prijavnom obrascu navedu podatke o svom bračnom statusu, podatke o vanbračnom partneru, članovima porodičnog domaćinstva, srodnicima zaposlenim u pravosuđu, te o članovima porodice/rodbine, usvojen kao osnovan.

14. Presuda kojom je odbijena kao neosnovana tužba fizičkog lica, kontrolora podataka, protiv rješenja Agencije, kojim je prigovor zbog obrade ličnih podataka putem video i audio nadzora nadzora, usvojen kao osnovan.
Apelaciono odjeljenje suda BiH donijelo je sljedeće odluke
1. Presuda kojom je odbijen kao neosnovan zahtjev Agencije za identifikaciona dokumenta, evidenciju i razmjenu podataka BiH za preispitivanje presude Suda BiH, kojom je tužba Agencije za identifikaciona dokumenta, evidenciju i razmjenu podataka BiH protiv Rješenja Agencije, odbijena kao neosnovana. (elektronski identitet, biometrijski podaci posjetilaca)

2. Presuda kojom je odbijen kao neosnovan zahtjev Agencije za identifikaciona dokumenta, evidenciju i razmjenu podataka BiH za preispitivanje presude Suda BiH, kojom je tužba Agencije za identifikaciona dokumenta, evidenciju i razmjenu podataka BiH protiv rješenja, Agencije, odbijena kao neosnovana (žalba na rješenje Agencije odbijena kao nedopuštena).
3. Presudu kojom je odbijen kao neosnovan zahtjev za preispitivanje presude Suda BiH, kojom je odbijena kao neosnovana tužba fizičkog lica R. B. protiv rješenja Agencije kojim je njegov prigovor protiv ZK Ureda Općinskog suda u Sarajevu, zbog izdavanja ZK izvatka bez njegove saglasnosti, odbijen kao neosnovan.
4. Presuda kojom je uvažen kao osnovan zahtjev za preispitivanje presude Suda BiH, kojom je odbijena tužba Nex studio Sarajevo protiv rješenja Agencije, kojim je usvojen prigovor kao osnovan podnesen protiv navedene firme, zbog neovlaštenog otuđenja broja mobilnog telefona podnosioca prigovora.
1.1.2. Upravni sporovi iz 2025. godine
Pokrenuto je 18 upravnih sporova pred Sudom BiH protiv konačnih rješenja Agencije, uključujući jedan prijedlog za odgodu izvršenja rješenja Agencije i jedna tužba protiv informacije o izvršenju rješenja Agencije.
Uložena su četiri zahtjeva za preispitivanje odluka Suda BiH, kojim su rješenja Agencije potvrđena kao osnovana i odbijene tužbe podnosilaca.
Uložena je i jedna apelacija Ustavnom sudu BiH protiv odluke Suda BiH, kojom je potvrđeno rješenje Agencije.
Tužbe za poništenje rješenja/zaključaka Agencije Sudu BiH, podnijeli su:

1. Univerzitet u Istočnom Sarajevu  protiv rješenja Agencije kojim je prigovor fizičkog lica usvojen kao osnovan; 
2. JU Apoteke Sarajevo protiv rješenja Agencije, kojim je prigovor podnosioca zbog obrade ličnih podataka u disciplinskom postupku, usvojen kao osnovan;
3. „Vodovod“ a.d. Doboj, protiv rješenja Agencije, kojim je zabranjena obrada kopije lične karte i potvrde o zaposlenju od novih korisnika usluge.

4. „Aden“ d.o.o. Živinice protiv rješenja Agencije, kojim je prigovor podnosioca zbog obrade ličnih podataka putem video nadzora, usvojen kao osnovan;
5. Advokat A.Đ. protiv rješenja Agencije, kojim je prigovor podnosioca zbog obrade JMB-a u punomoći za zastupanje, usvojen kao osnovan; 

6. Fizičko lice A.Dž.Z. u svojstvu kontrolora protiv rješenja Agencije, kojim je prigovor podnosioca zbog obrade ličnih podataka putem video nadzora, usvojen kao osnovan; 
7. Fizička lica T.A. i K.H. u svojstvu kontrolora protiv rješenja Agencije, kojim je prigovor podnosioca, zbog obrade ličnih podataka putem video nadzora usvojen kao osnovan;
8. Podnosilac prigovora protiv zaključka Agencije o nenadležnosti, zbog obrade ličnih podataka u novinarske svrhe; 

9. Podnosilac prigovora protiv rješenja Agencije, kojim je njegov prigovor protiv APIF-a, zbog davanja njegovih ličnih podataka Pravobranilaštvu RS, usvojen kao djelimično osnovan; 

10. Podnosilac prigovora, protiv rješenja Agencije, zbog neizricanja kazne kontroloru;
11. Podnosilac prigovora protiv rješenja Agencije, koji je njegov prigovor protiv JU „Kantonalna bolnica Zenica“, zbog obrade podataka o zdravstvenom stanju odbijen kao neosnovan; 

12. Podnosilac prigovora protiv rješenja Agencije, kojim je njegov prigovor protiv Kliničkog centra Univerziteta u Sarajevu,  zbog dostavljanja njegovih ličnih podataka i uputnica Općinskom sudu u Sarajevu na pripremnom ročištu, odbijen kao neosnovan;
13. Podnosioci prigovora, zbog šutnje administracije - Tri tužbe;

14. Prijedlog za odgodu izvršenja „konačnog upravnog akta“ Agencije, kojim je dostavljena Informacija o izvršenju Rješenja Agencije po prijavi Udruženja sudija RS i Udruženja tužitelja FBiH protiv Viskokog sudskog i tužilačkog vijeća BiH zbog obrade ličnih podataka u izvještaju o imovini i interesima;
15. Udruženje sudija RS i Udruženje tužitelja FBiH protiv „konačnog upravnog akta“ Agencije, kojim je navedenim udruženjima dostavljena informacija o izvršenju Rješenja Agencije upućena Visokom sudskom i tužilačkom vijeću BiH.    

Zahtjeve za preispitivanje odluka Suda BiH podnijeli su sljedeći kontrolori

1. Agencija za identifikaciona dokumenta, evidenciju i razmjenu podataka BiH, protiv presude suda BiH, kojim je njegova tužba, protiv rješenja Agencije odbijena kao neosnovana (elektronski identitet, biometrijski podaci);
2. Agencija za identifikaciona dokumenta, evidenciju i razmjenu podataka BiH, protiv presude suda BiH, kojom je njihova tužba protiv rješenja Agencije odbijena kao neosnovana (odbačena žalba kao nedopuštena);
3. Nex Studio d.o.o. Sarajevo protiv presude Suda BiH, kojom je njegova tužba protiv rješenja Agencije odbijena kao neosnovana u predmetu povrata broja telefona podnosiocu;
4. Podnosilac prigovora protiv odluke Suda BiH, kojom je odbijena kao neosnovana njegova tužba protiv rješenja Agencije, kojim je njegov prigovor protiv ZK Ureda Općinskog suda u Sarajevu zbog davanja ZK izvatka bez saglasnosti, odbijen kao neosnovan.
Apelacija ustavnom sudu

1. Podnosilac prigovora je podnio apelaciju Ustavnom sudu BiH.
1.1.3. Uporedni podaci upravnih sporova 2016 – 2025. godina
	UPRAVNI SPOROVI 

	
	2016
	2017
	2018
	2019
	2020
	2021
	2022
	2023
	2024
	2025

	Ukupno upravnih sporova 
	12
	12
	17
	15
	17
	18
	15
	15
	19
	18

	Riješeno 
	12
	12
	17
	15
	17
	15
	13
	7
	0
	7

	Riješeno u korist Agencije
	6
	10
	14
	13
	15
	12
	10
	11
	10
	4

	Riješeno protiv Agencije
	6
	2
	3
	2
	2
	3
	3
	1
	0
	3

	Neriješeno
	0
	0
	0
	0
	0
	3
	2
	4
	9
	11

1.20 Mišljenja
U izvještajnom periodu izdato je 114 stručnih mišljenja, od čega 30 fizičkim licima, 45 javnim organima i 39 mišljenja pravnim licima.

Izdato je 51 mišljenja na zakone, podzakonske akte i međunarodne sporazume.
Po dostavljenim zahtjevima za davanje mišljenja Agencija je izdala 176 odgovora umjesto mišljenja, a u 92 slučaja podnosioce zahtjeva za davanje mišljenja je uputila na akte objavljene na Web stranici.

Po osnovu mišljenja, odgovora i uputa na Web stranicu, izdata su 433 akta.

Stručna mišljenja, su se odnosila na sljedeća pitanja:

· videonadzor

· davanje podataka trećoj strani
· obrada ličnih podataka iz radno – pravnih odnosa
· kopija lične karte i putne isprave

· obrada ličnih podataka preko obrađivača

· donošenje i primjena provedbenih propisa iz Zakona

· obrada ličnih podataka u različitim postupcima

· objavljivanje ličnih podataka na web stranicama

· kreiranje lažnog Facebook profila

· obrada ličnih podataka u novinarske svrhe
· prenos ličnih podataka u inostranstvo
1.1.4. Mišljenja na zakone, podzakonske akte i međunarodne sporazume 

Jedna od zakonskih obaveza Agencije je da prati stanje u oblasti zaštite ličnih podataka i da s tim u vezi daje prijedloge, inicijative i mišljenja. Predlagači propisa kojima se reguliše zaštita ličnih podataka, u pravilu, ne dostavljaju prijedloge Agenciji na mišljenje. Obaveza dostavljanja propisa na mišljenje, prije njihovog usvajanja u zakonodavnoj proceduri nije sistemski riješena.

Predlagači propisa koji se upućuju u parlamentarnu proceduru na nivou Bosne i Hercegovine obavezni su dostaviti prijedloge zakona na mišljenje Agencije, dok predlagači zakona drugih nivoa vlasti, entiteti i kantoni, nemaju takvu obavezu.  
1.1.5. Prijedlozi i nacrti zakona dostavljeni na mišljenje: 
1. Nacrt Zakona o budžetu institucija BiH i međunarodnih obaveza BiH za 2025. godinu -  Ministarstvo finansija i trezora BiH;
2. Prijedlog Zakona o prijavljivanju i postupku provjere podataka o imovini nosilaca javnih funkcija - Ministarstvo za pravosuđe i upravu ZDK;
3. Prijedlog zakona o izmjeni i dopuni Zakona o osnovama bezbjednosti saobraćaja na putevima u BiH - Predstavnički dom Parlamentarne skupštine BiH;

4. Nacrt Zakona o Visokom sudskom i tužilačkom vijeću BiH - Ministarstvo pravde BiH;
5. Nacrt Zakona o izmjenama i dopunama Zakona o autorskim i srodnim pravima - Institut za intelektualnu svojinu BiH; 

6. Prijedlog zakona o izmjenama Zakona o finansiranju institucija BiH - Predstavnički dom Parlamentarne skupštine BiH; 

7. Prijedlog zakona o izmjenama Zakona o platama i naknadama u institucijama BiH- Predstavnički dom Parlamentarne skupštine BiH; 

8. Nacrt Zakona o kolektivnom ostvarivanju autorskog i srodnih prava - Institut za inelektualnu svojinu BiH;

9. Nacrt Zakona o mjernim jedinicama u BiH - Institut za meotrologiju BiH;
10. Prijedlog Zakona o izmjenama i dopunama Zakona o osnovama sigurnosti saobraćaja na putevima u BiH - Predstavnički dom Parlamentarne skupštine BiH; 

11. Prijedlog zakona o izmjenama i dopunama Zakona o meotrologiji BiH - Predstavnički dom Parlamentarne skupštine BiH; 

12. Nacrt zakona o izmjenama i dopunama Zakona o Upravi za indirektno oporezivanje - Uprava za indirektno oporezivanje BiH;
13. Prijedlog zakona o dopunama Zakona o parlamentarnom nadzoru - Parlamentarna skupština BiH;
14. Prednacrt Zakona o postupku indirektnog oporezivanja - Uprava za indirektno oporezivanje BiH; 
15. Prijedlog zakona o izmjeni Zakona o javnim nabavkama - Predstavnički dom Parlamentarne skupštine BiH;

16. Prijedlog zakona o dopunama Krivičnog zakona BiH - Predstavnički dom Parlamentarne skupštine BiH;
17. Prijedlog zakona o Sudu BiH - Predstavnički dom Parlamentarne skupštine BiH;

18. Prijedlog zakona o izmjenama i dopunama Zakona o zaduživanju, dugu i garancijama BiH - Predstavnički dom Parlamentarne skupštine BiH;
19. Prijedlog zakona o dopuni Zakona o finansiranju institucija BiH - Predstavnički dom Parlamentarne skupštine BiH;

20. Prijedlog zakona o izmjeni Zakona o Javnom radiotelevizijskom servisu BiH - Predstavnički domu Parlamentarne skupštine BiH;

21. Prijedlog zakona o izmjenama i dopunama Zakona o Vijeću ministara BiH - Predstavnički dom Parlamentarne skupštine BiH;

22. Nacrta zakona o izmjenama i dopunama Zakona o Upravi za indirektno oporezivanje - Uprava za indirektno oporezivanje BiH (dat odgovor da Agencija ostaje pri prethodno datom mišljenju);

23. Prijedlog zakona o izmjenama Zakona o finansiranju institucija BiH - Predstavnički dom Parlamentarne skupštine BiH; 
24. Prijedlog zakona o dopuni Zakona o Javnom radiotelevizijskom servisu BiH - Predstavnički dom Parlamentarne skupštine BiH;

25. Prijedlog zakona o izmjenama i dopunama Zakona o osnovama bezbjednosti saobraćaja na putevima u BiH - Predstavnički dom Parlamentarne skupštine BiH;

26. Prijedlog zakona o izmjenama i dopunama Zakona o radu u institucijama BiH - Predstavnički dom Parlamentarne skupštine BiH;

27. Prijedlog zakona o Sudu Bosne i Hercegovine - Dom naroda Parlamentarne skupštine BiH; 

28. Nacrt zakona o izmjeni Zakona o platama i drugim naknadama u sudskim i tužilačkim institucijama BiH - Ministarstvo pravde BiH;
29. Prijedlog Zakona o regulatoru, prenosu i tržištu električne energije u BiH -Ministarstvo vanjske trgovine i ekonomskih odnosa BiH;
30. Nacrt zakona o izmjenama i dopunama Zakona o radu u institucijama BiH - Ministarstvo pravde BiH; 

31. Nacrt zakona o dopunama Zakona o komunikacijama - Ministarstvo komunikacija i transporta BiH;
32. Prijedlog zakona o izmjeni i dopuni Zakona o platama i naknadama u institucijama BiH - Predstavnički dom Parlamentarne skupštine BiH;
33. Prijedlog zakona o izmjenama i dopunama Zakona o osnovama bezbjednosti saobraćaja na putevima u BiH - Predstavnički domu Parlamentarne skupštine BiH; 

34. Prijedlog zakona o izmjeni i dopunama Zakona o Državnoj agenciji za istrage i zaštitu -  Predstavnički dom Parlamentarne skupštine BiH;
35. Nacrt zakona o izmjenama i dopunama Zakona o Sudu BiH - Ministarstvo pravde  BiH;

36. Nacrt Zakona o postupku indirektnog oporezivanja - Uprava za indirektno oporezivanje BiH;
37. Prijedlog zakona o dopunama Krivičnog zakona BiH - Predstavnički dom Parlamentarne skupštine BiH;
38. Prijedlog Uredbe o izmjeni i dopunama Uredbe o osnivanju Ureda za borbu protiv korupcije ZDK - Ured za borbu protiv korupcije ZDK. 

1.1.6. Podzakonski akti dostavljeni na mišljenje
1. Prijedlog odluke o sadržaju i vođenju Registra zaposlenih u institucijama BiH - Agencija za državnu službu BiH;

2. Nacrt Pravilnika o načinu podnošenja i izgledu obrasca Izvještaja o finansijskom stanju i imovini nosilaca javnih funkcija u institucijama na nivou BiH - Komisija za odlučivanje o sukobu interesa na nivou BiH;
3. Nacrt Pravilnika o postupku, načinu evidentiranja, predaji i čuvanju primljenih poklona nosilaca javnih funkcija u institucijama na nivou BiH - Komisija za odlučivanje o sukobu interesa na nivou BiH; 
4. Nacrt Pravilnika o načinu vođenja registra - Komisija za odlučivanje o sukobu interesa na nivou BiH;
5. Nacrt Pravilnika o prikupljanju i postupku provjere podataka iz Izvještaja o finansijskom stanju i imovini nosilaca javnih funkcija u institucijama na nivou BiH - Komisija za odlučivanje o sukobu interesa na nivou BiH;
6. Nacrt Pravilnika o načinu vođenja postupka odlučivanja o sukobu interesa u institucijama na nivou Bosne i Hercegovine i načinu dostavljanja odluka - Komisija za odlučivanje o sukobu interesa na nivou BiH;

7. Integrisani energetski i klimatski plan BiH za period do 2030. godine - Ministarstvu spoljne trgovine i ekonomskih odnosa BiH;
8. Nacrt Odluke o obavezi davanja biometrijskih podataka stranaca - Ministarstvo sigurnosti BiH;
9. Prijedlog pravilnika o registrovanju biometrijskih podataka stranaca - Ministarstvo sigurnosti BiH; 
10. Prijedlog odluke o usvajanju Politike upravljanja informacionom i kibernetičkom sigurnošću u institucijama BiH za period od 2024. do 2029. godine - Ministarstvo komunikacija i prometa BiH; 
11. Prijedlog pravilnika o sadržaju, načinu vođenja i korištenja službenih evidencija o strancima - Ministarstvo sigurnosti BiH. 
12. Prijedlog pravilnika o Centralnoj bazi podataka o strancima - Ministarstvo sigurnosti BiH; 
13. Prijedlog Pravilnika o primjeni informacionog sistema EMIS u osnovnim i srednjim školama u KS - Ministarstvo obrazovanja KS.

1.1.7. Prijedlozi međunarodnih sporazuma dostavljeni na mišljenje
1. Nacrt sporazuma sa američkom neprofitnom organizacijom o sigurnosnoj digitalizaciji arhivske građe Arhiva BiH - Arhiv BiH; 

1.1.8. Uporedni podaci mišljenja 2016 – 2025. godine
	MIŠLJENJA

	
	2016
	2017
	2018
	2019
	2020
	2021
	2022
	2023
	2024
	2025

	Ukupno
	206
	180
	206
	169
	142
	186
	144
	178
	198
	165

	Stručna mišljenja
	192
	139
	169
	155
	122
	158
	111
	150
	151
	114

	Javnim organima
	64
	66
	46
	63
	45
	64
	49
	50
	56
	45

	Pravnim licima
	34
	36
	29
	29
	30
	18
	18
	37
	34
	39

	Fizičkim licima
	94
	78
	94
	63
	47
	76
	44
	63
	61
	30

	Mišljenje na zakone
	8
	38
	31
	12
	18
	18
	30
	18
	31
	38

	Mišljenje na podzakonske akte
	4
	2
	3
	1
	1
	4
	4
	8
	5
	13

	Mišljenje na druge pravne akte
	2
	1
	3
	1
	1
	6
	0
	2
	1
	0

1.21 Glavni registar 
Početkom primjene Novog zakona Agencija nema dužnost voditi Glavni registar, kao što je to bio slučaj na osnovu ranijeg Zakona.

Budući da se novi Zakon počeo primjenjivati u oktobru, aktivnosti su se preduzimale i za Glavni registar.

Registracija kontrolora je bila obaveza kontrolora da prije uspostavljanja zbirke ličnih podataka dostave Agenciji obavijest o namjeravanom uspostavljanju zbirke ličnih podataka sa informacijama o zbirci ličnih podataka propisanim članom 13. Zakona o zaštiti ličnih podataka. Način ispunjavanja ove obaveze propisan je Pravilnikom o načinu vođenja i obrascu evidencije o zbirkama ličnih podataka („Službeni glasnik BiH“ br. 52/09).

Kontrolori osnovne podatke o zbirkama ličnih podataka koje vode, dostavljaju na obrascu „Evidencija o zbirci ličnih podataka“. Agencija provjerava sadržaj dostavljenih obrazaca, te utvrđuje da li su dostavljeni obrasci ispravno popunjeni. tj. da li je obrada ličnih podataka u predmetnim evidencijama načelno zakonita ili ne.

Ako obrasci nisu ispravno popunjeni Agencija obavještava kontrolora o greškama, te nalaže da se greške isprave, a ispravno popunjeni obrasci dostave Agenciji.

Agencija registruje kontrolora u Glavni registar tako što mu dodjeljuje i dostavlja korisničko ime i šifru, te mu nalaže da podatke iz dostavljenih obrazaca unese u Glavni registar. 

Pripremljeno je i dostavljeno kontrolorima 135 akata i to: 75 akata sa korisničkim podacima i 60 akata vezanih za: neispravno popunjene obrasce, dostavljanje novih korisničkih podataka na zahtjev kontrolora, odobrenja za izmjenu ranije upisanih podataka u Glavni registar i urgencija za unos podataka u Glavni registar.
Osim navedenih aktivnosti Agencija je vršila provjeru podataka koje su kontrolori unijeli u Glavni registar. Izvršen je pregled unesenih podataka za 894 evidencije o zbirci ličnih podataka uključujući i preglede koji se odnose na izmjene ranije upisanih evidencija.

U sljedećoj tabeli prikazan je broj kontrolora i zbirki upisanih u Glavni registar, a grafički je predstavljen period od 2018. godine.

	Kontrolori i zbirke upisane u Glavni registar

	
	od 2010. do 2018.
	2019
	2020
	2021
	2022
	2023
	2024
	2025
	Ukupno

	Kontrolori
	677
	160
	69
	88
	63
	59
	89
	73
	1287

	Zbirke ličnih podataka
	3477
	961
	322
	531
	478
	349
	528
	894
	7540

1.22 Informacioni sistem
Redovne aktivnosti potrebne za nesmetano funkcionisanje Informacionog sistema Agencije obuhvataju niz aktivnosti, i to: instaliranje, održavanje i nadogradnju softvera; kreiranje sigurnosnih kopija za internu bazu, Glavni registar i File server; utvrđivanje i otklanjanje nepravilnosti; dijagnosticiranje kvarova i predlaganje servisa računara i drugih uređaja; pripremu specifikacija za nabavku računara i računarske opreme; pomoć zaposlenim pri korištenju računara; obrađivanje i vođenje evidencije o hardveru i softveru; tehničko održavanje web stranice i dodavanje novih dokumenata na web stranicu Agencije i druge aktivnosti.

Izvršeno je obnavljanje informatičke opreme. Naime, nabavljena su tri desktop računara i jedan laptop. Izvršena je nabavka telefonske centrale i 33 telefonska aparata.

Izvršena je nabavka i ugradnja dva klima uređaja, za potrebe održavanja klimatskih uslova (temperature) u server sobi.
1.1.1. Interna baza

Interna baza je u funkciji od 2012. godine. Sadrži module: Inspekcije, Mišljenja, Odgovori, Prigovori i Službena dužnost. Interna baza je razvijena sa ciljem da se službenicima koji rade na ovim poslovima omogući brži i jednostavniji način dolaska do potrebnih informacija. Svi službenici su dužni da u Internu bazu unesu podatke o poslovima koji su vezani za navedene module. Upisivanjem ovih podataka u bazu isti postaju dostupni i drugim službenicima koji imaju pravo pristupa.
U Internu bazu, do kraja 2025. godine, ukupno je uneseno 7216 dokumenata (rješenja, odgovora, zaključaka, mišljenja, itd.), po modulima: inspekcije 680, mišljenja 2755, odgovori 2859, prigovori 1115 i službene dužnosti 502.

1.1.2.  Sistem upravljanja informacionom sigurnošću (ISO 27001)

ISO 27001 je međunarodni standard objavljen od strane Međunarodne organizacije za standardizaciju (ISO) koji utvrđuje kako upravljati informacionom sigurnošću. Ovaj standard se može primijeniti u organizaciji bilo kojeg tipa i predstavlja skup najboljih svjetskih praksi pri upravljanju informacionom sigurnošću. Projekat izgradnje sistema upravljanja informacionom sigurnošću (Projekat ISMS) pokrenut je sa ciljem da se u Agenciji uspostavi sistem sigurnosti informacija. Agencija je započela aktivnosti na izgradnji sistema upravljanja informacionom sigurnošću prema ovom standardu u toku 2014. godine. 

U izvještajnom periodu nisu vršene izmjene ili dorade sistema.
1.23 Javnost rada i saradnja sa medijima 
U okviru komunikacije sa javnošću, širenje znanja o zaštiti ličnih podataka jedan je od osnovnih instrumenata koji omogućavaju djelotvornost rada svakog nadzornog organa koji se bavi zaštitom ličnih podataka. Agencija je u izvještajnom periodu aktivno, u skladu sa svojim kapacitetima, izvještavala javnost o svojim aktivnostima. 

U svrhu podizanja svijesti javnosti o pravu na zaštitu ličnih podataka i privatnosti Vijeće Evrope je, uz podršku Evropske komisije, 2006. godine proglasilo 28. januar evropskim Danom zaštite podataka, koji je u svijetu poznat i kao Dan privatnosti. Ovog dana ujedno se obilježava i godišnjica Konvencije (ETS 108) za zaštitu lica u pogledu automatske obrade ličnih podataka.
Agencija je prema ustaljenoj praksi šesnaesti put obilježila evropski dan zaštite podataka. Tim povodom je održana Press konferencija 28. januara u 11:00 sati u zgradi Vanjskotrgovinske komore BiH, na kojoj su mediji upoznati sa najznačajnijim aspektima rada Agencije u prethodnoj godini i planovima za naredni period. 

Na ovogodišnjoj Press konferenciji uručene su i zahvalnice organizacijama s kojima je Agencija imala izuzetno uspješnu saradnju prethodne godine.
1.1.3. Aktivnosti vezane za medije 
Agencija je u izvještajnom periodu, osim obilježavanja evropskog dana zaštite podataka, informisala javnost o preduzetim aktivnostima, aktuelnim predmetima i pitanjima, davanjem odgovora na upite medija, institucija i građana, putem saopštenja i izjava, te gostovanja u različitim medijima.
Izdata su 32 pisana odgovora na upite medija, dato je pet izjava i tri intervjua, bilo je jedno gostovanje u televizijskim emisijama i tri saopštenja za javnost.
Odgovori medijima
1. Odgovor portalu raport.ba, u vezi sa saopštenjem za javnost Ministarstva za odgoj i obrazovanje Kantona Sarajevo o primjeni Pravilnika o vođenju evidencije o neprihvatljivim oblicima ponašanja i/ili drugim faktorima koji mogu ugroziti najbolji interes učenika, od 10. januara;

2. Odgovor Dnevnom Avazu, na pitanja o Rješenju Agencije vezanom za Pravilnik o vođenju evidencije o neprihvatljivim oblicima ponašanja i/ili drugim faktorima koji mogu ugroziti najbolji interes učenika, od 11. januara;

3. Odgovor portalu klix.ba, na pitanja o Rješenju Agencije vezanom za Pravilnik o vođenju evidencije o neprihvatljivim oblicima ponašanja i/ili drugim faktorima koji mogu ugroziti najbolji interes učenika, od 10. januara;

4. Odgovor Televiziji NovaBH, u vezi sa Rješenjem Agencije, koje se odnosi na  Uputstvo VSTV-a o prikupljanju dokumentacije za imovinske kartone, od 15. januara;

5. Odgovor portalu Mondo, na pitanje da li je Agencija stupila u kontakt sa predstavnikom kompanije Meta vezano za promjene politika privatnosti koje je Meta izvršila 26.06.2024. od 16. januara; 

6. Odgovor Radiju Slobodna Evropa, na pitanje da li je Agencija vodila istrage oko zloupotrebe putnih isprava građana BiH putem Dark Weba, te kako građani uopšte mogu da dođu u poziciju da im budu zloupotrebljene putne isprave, od 12. februara; 
7. Odgovor portalu kakanj.info, na pitanje da li je moguće da je Agencija zabranila Općini Kakanj javnu objavu spiska učenika i studenata koji su po javnom pozivu dobili stipendije, od 28. februara;
8. Odgovor portalu euronews.ba, u vezi sa novim Zakonom, od 12. marta;
9. Odgovor portalu acta.ba na pitanja u vezi sa novim Zakonom, od 14. aprila;
10. Odgovor portalu capital.ba na pitanja da li se krši Zakon i Zakon o zaštiti tajnih podataka BiH Pravilnikom o fiskalnom računu (Sl. glasnik RS 48/22) kojim Porezna uprava RS zahtijeva od kupaca upisivanje broja identifikacijskog dokumenta na račun prilikom refundacije, od 23. aprila; 
11. Odgovor portalu Capital.ba, u vezi sa postavljanjem nadzornih kamera, od 6. maja; 

12. Odgovor Balkanskoj istraživačkoj mreži – BIRN BiH, u vezi sa Registrom Ureda za borbu protiv korupcije Kantona Sarajevo, te i činjenicom da na istom nisu javno dostupni podaci o platama službenika pojedinih institucija, od 9.maja;

13. Odgovor Radiju Slobodna Evropa, u vezi sa zloupotrebom genetskih podataka, od 3. juna;
14. Odgovor portalu radiosarajevo.ba na pitanja vezana za snimanje u javnom prostoru od strane fizičkih lica, od 3. juna;
15. Odgovor Radiju Slobodna Evropa, u vezi sa eUslugama MUP-a RS, navodima određenih medija da je isto u suprotnosti sa Zakonom, te detaljima o pokretanju inspekcijskog nadzora od strane Agencije, od 3. juna;
16. Odgovor portalu vijesti.ba, ko se smatra preduzetnikom, s obzirom da u tekstu Zakona nije pojašnjeno, te kako se tumači fraza „ukupni godišnji promet na svjetskom nivou za prethodnu finansijsku godinu“, od 16. juna;
17. Odgovor portalu Buka, u vezi sa rješenjem Agencije u postupku prema Poreskoj upravi RS, od 8. jula;
18. Odgovor dat Balkanskoj istraživačkoj mreži - BIRN BiH, u vezi sa provođenjem projekta „Sigurni net“ koji provodi M:tel i Ministarstvo prosvjete i kulture RS, od 20. avgusta;
19. Odgovor portalu vijesti.ba, u vezi as zakonitošću postupanja banaka i Porezne uprave da kod uplate javnih prihoda upravljaju ličnim podacima fizičkih lica, konkretno jedinstvenim matičnim brojem (JMB), od 28. avgusta;
20. Odgovor portalu akta.ba, u vezi sa obavezom pribavljanja saglasnosti pri slanju newslatter-a, te kako se navedeno reguliše u skladu sa novim Zakonom, od 17. septembra;
21. Odgovor portalu Bloomberg Adria na pitanja u vezi sa novim Zakonom, od 23. septembra;
22. Odgovor portalu capital.ba, na pitanje da li je Agencija izdavala rješenja vezana za postupanja Agencije za identifikacione dokumente, evidenciju i razmjenu podataka BiH (IDDEEA) u vezi sa izdavanjem udaljenih digitalnih potpisa, od 25. septembra;
23. Odgovor portalu hercegovina.info, u vezi sa novim Zakonom, od 2. oktobra; 

24.  Odgovor televiziji TVN1 s pitanjima vezanim za video nadzor u kompanijama, te o zakonitosti postavljanja video nadzora, od 9. oktobra;
25. Odgovor televiziji Sarajevo TVSA, u vezi sa novim Zakonom, od 9. oktobra;
26. Odgovor Večernjem listu, u vezi sa krađom identiteta, odnosno phishing napadima, od 9. oktobra;
27. Odgovor Federalnoj novinskoj Agenciji (FENA), u vezi sa novim Zakonom, od 10. oktobra;
28. Odgovor Balkanskoj istraživačkoj mreži - BIRN BiH sa propratnom dokumentacijom iz prakse Agencije vezane za imovinske kartone, a obzirom da BIRN BiH provodi analizu vezanu za provjeru imovinskih kartona sudija i tužitelja, od 17. oktobra; 

29. Odgovor portalu capital.ba na pitanja vezana za EU Wallet, odnosno digitalni identitet i zaštitu ličnih podataka, od 28. oktobra; 

30. Odgovor televiziji ATV, u vezi sa primjenom određenih odredbi iz novog Zakona, od 18. novembra;
31. Odgovor Novinskoj agenciji RS (SRNA), u vezi sa zakonitošću uzimanja podataka iz lične karte, od 11. decembra; 
32. Odgovor dnevnom listu Oslobođenje, u vezi sa novim Zakonom, od 24. decembra;
Gostovanja u medijima

Gostovanje na TV N1, u vezi sa Pravilnikom o vođenju evidencije o neprihvatljivoim oblicima ponašanja i /ili drugim oblicima ponašanja i/ili drugim faktorima koji mogu ugroziti najbolji interes učenika i zaštiti učenika koje je donijelo Ministarstvo odgoja i obrazovanja KS, od 16. januara;
Izjave za medije
1. Izjava za RTV FBiH, povodom donošenja Pravilnika o vođenju evidencije o neprihvatljivim oblicima ponašanja i/ili drugim faktorima koji mogu ugroziti najbolji interes učenika i zaštiti učenika, od 10. januara; 

2. Izjava za TVSA, povodom donošenja novog Zakona, od 18. septembra;
3. Izjava za RTVRS, za emisiju EU i mi, od 2.marta;

4. Izjava za RTV BHT1, u vezi sa ugroženošću privatnosti građana na internetu, od 3. februara;
5. Izjava za RTV BHT1, u vezi sa primjenom novog Zakona, od 8. jula;

Intervjui 
1. Intervju putem aplikacije Viber za RTV TK, o primjeni novog Zakona, od 10. januara; 
2. Telefonski intervju za TV Una, u vezi sa krađom identiteta uključujući i zloupotrebe podataka putem internetskog kriminala, od 21. maja;
3. Intervju za TV Aljazzeera Balkans, u vezi sa nadzornim kamerama i novim Zakonom, od 8. jula;
4. Intervju pred kamerama za TV Nova, u vezi sa novim Zakonom, od 7. novembra;
Saopštenja za javnost 
1. Saopštenje za javnost povodom 28. januara međunarodnog Dana zaštite podataka i privatnosti, od 27. januara,

2. Saopštenje za javnost – Evropski odbor za zaštitu podataka EDPB dodijelio Agenciji status posmatrača, od 6. maja;
3. Saopštenje za javnost – Sud BiH odbio tužbu Agencije za identifikaciona dokumenata, evidenciju i razmjenu podataka BiH izjavljenu protiv rješenja Agencije, od 9. decembra;
1.1.4. Aktivnosti vezane za web stranicu Agencije
Na web stranici Agencije, ukupno je objavljeno 1148 stranica, osam linkova i devet tabela. Ukupan broj objavljenih dokumenata je znatno veći jer se većina sadržaja objavljuje na tri jezika (BHS) dok se pojedini dokumenti objavljuju i na engleskom jeziku. Usklađeno je i lektorisano 336 str. jezičkih verzija na tri zvanična jezika i dva pisma u BiH (tzv. BHS verzije) vezano za pripremu objava za web stranicu.
1.24 Help desk 
Osnovna svrha uspostavljanja HELP DESKA je da fizička lica i zainteresovani pravni subjekti mogu putem kontakt telefona postaviti konkretna pitanja iz oblasti zaštite ličnih podataka. Putem kontakt telefona zaprimljeno je 1453 poziva od strane fizičkih i pravnih lica. 

Evidentan je porast broja poziva u odnosu na prethodni izvještajni period kada ih je bilo 590. 

Iako je osnovna funkcija HELP DESKA da se građanima i pravnim licima na brz i jednostavan način pruži podrška, isti se u velikom broju koristi i od predstavnika javnih organa kako bi riješili pojedinačne slučajeve koje imaju u radu. Javnim organima je na ovo redovno ukazivano, te su bili upućeni da se Agenciji obrate zahtjevom za davanje mišljenja. 
1.25 Učešće na konferencijama, seminarima i radionicama 
Agencija je provodila i saradnju sa institucijama i organizacijama, učešćem na konferencijama i radionicama koje su imale za predmet unaprjeđenje i zaštitu ljudskih prava i osnovnih sloboda. 

Predstavnici Agencije su učestvovali na sljedećim događajima:

1. Radionici priprema za pristupne pregovore sa EU i bilateralni skrining, 29. januara;
2. Konferenciji „Digitalizacija javne uprave – DigiDive BiH“, u okviru projekta „DIGI-BIH – EU podrška za interoperabilnu platformu e-uprave u Bosni i Hercegovini“, finansirana od strane Evropske unije, od 13 - 14. februara;
3. Seminaru posvećenom komuniciranju u procesu pristupanja EU i pristupnim pregovorima, 19. februara u Sarajevu;

4. Konferenciji „NextGov u okviru međunarodne konferencije CMBEBIH 2025“ u organizaciji Bosnia and Herzegovina Medical and Biological Engineering Society, 11. oktobra;
5. Konferenciji „Podrška podizanju svijesti o najboljim praksama Javno-Privatnog Partnerstva u oblasti Cyber sigurnosti“, u organizaciji OSCE-a, 23. novembra; 
6. Radionici „Cybersigurnost u doba vještačke inteligencije - IT stručnjaci“ u organizaciji Agencije za državnu službu BiH, 31. novembra;
7. Radionici „Digitalne i tehnologije vještačke inteligencije (AI) i ljudska prava u BiH“, u organizaciji UNDP-a, 26 - 27. novembra;
8. Radionici AI Fundamentals for Public Institutions  u organizaciji Agencija za državnu službu BiH , 11. decembra putem webinara;
9. Radionici AI in Regulatory and Ethical Frameworks u organizaciji Agencija za državnu službu BiH, 12. decembra putem webinara;
10. Radionici Sigurnost računarskih mreža (webinar) - IT stručnjaci u organizaciji Agencije za državnu službu BiH, 29. - 30. decembra putem webinara.
11. Taiex radionici Regulatorne agencije za komunikacije BiH, na temu regulacije vlogera, uloge medijske pismenosti i zaštite maloljetnika, 20. - 21. februara;

12. Obuci o slobodi pristupa informacijama za službenike za informisanje u okviru Projekta „Jačanje institucionalnih kapaciteta u oblasti slobode izražavаnja i informisanja u Bosni i Hercegovini,  Vijeća Evrope, 5 - 6. februara;
13. Obuka Usklađivanje zakonodavstva sa pravnom stečevinom Evropske unije, u saradnji sa Ministarstvom vanjskih i evropskih poslova R. Hrvatske, 7 - 8. aprila;
1.26 Sastanci sa predstavnicima međunarodnih organa i organizacija, javnih organa, pravnih lica i fizičkih lica 
1. Sastanak sa predstavnicima EU delegacije u BiH, 29.januara;

2. Sastanak sa predstavnicima projekta EUPA4BiH (Evropska policijska pomoć za BiH), 29.januara;
3. Sastanak u organizaciji GIZ-a o saradnji sa organizacijom SEneca gov. u online formatu, 24. februara;
4. Sastanak sa predstavnicima EU projekta EUPA4BIH, u vezi sa saradnjom sa policijskim organima u smislu podizanja svijesti o zaštiti ličnih podataka na svim nivoima institucija u BiH, 10. marta;
5. Sastanak sa predstavnicama Specijalne misije za ocjenu prijevremenih izbora za Predsjednika RS, u vezi sa ulogom Agencije u izbornom procesu sa posebnim akcentom na objavljivanju spiska birača, 19. novembra;
6. Sastanak sa predstavnicima Centralne izborne komisije BiH, u vezi sa izradom Studije izvodljivosti za uvođenje specifičnih izbornih tehnologija u izborni proces u BiH, 30. januara; 

7. Sastanak sa predstavnicima Centralne izborne komisije BiH, vezano za obaveze koje ima  prema novom Zakonu, 27. avgusta; 

8. Sastanak sa predstavnicama Agencije za Identifikacione dokumente, evidenciju i razmjenu podataka BiH, u vezi sa primjenom novog Zakona, 23. decembra.
9. Sastanak sa predstavnicima Visokog sudskog i tužilačkog vijeća BiH, u vezi sa postupanjem Odjela za provođenje postupaka po izvještajima o imovini i interesima, te izvršenja rješenja o obradi ličnih podataka sudija, tužilaca i članova Visokog sudskog i tužilačkog vijeća BiH u izvještajima o imovini i interesima, 14. jula; 

10. Sastanak sa predstavnicima Agencije za prevenciju korupcije i koordinaciju borbe protiv korupcije, u vezi sa obavezama prema novom Zakonu, 15. septembra 

11. Sastanak sa predstavnicima Arhiva BiH, u vezi sa procesom digitalizacije arhivske građe, sadržaj ugovora sa Family Search i drugim obavezama koje Arhivu predstoje u odnosu na primjenu novog Zakona, 29. septembra;
12. Sastanak sa predstavnicima Ministarstva rada i socijalne politike FBiH, u vezi sa izradom socijalne karte i drugih propisa iz nadležnosti Ministarstva u odnosu na usklađenost sa novim Zakonom, 1. avgusta;
13. Sastanak sa predstavnicima Sudske policije u FBiH, u vezi sa korišćenjem softverskih rješenja drugih institucija u svrhu vođenja evidencija Sudske policije FBiH, 26. februara;
14. Sastanak sa predstavnicima Ministarstva finansija FBiH, u vezi sa primjenom novog Zakona, 11. septembra;
15. Sastanaka sa predstavnicima Ministarstva trgovine i turizma RS, u vezi sa uspostavljanjem centralnog informacionog sistema prema Zakonu o ugostiteljstvu RS, 20. novembra;

16. Sastanak sa predstavnicima Udruženja banaka BiH, u vezi sa primjenom novog Zakona, 29. oktobra;
17. Sastanak sa Projekt menadžerom TI BiH, u vezi sa održavanjem seminara ili drugog vida obuke za Agencije za borbu protiv korupcije, 26. novembra;
18. Sastanak sa predstavnicima Sarajevostana, u vezi sa primjenom novog Zakona, 19. septembra;
19. Sastanak sa predstavnicima „Udruženje društava za leasing u Bosni i Hercegovini“, u vezi sa primjenom novog Zakona, 29. septembra;
20. Sastanak sa predstavnicima JU Dom zdravlja kantona Sarajevo, u vezi sa primjenom novog Zakona, 15. oktobra;
21. Sastanak sa UG “Zašto ne“ o uspostavljanju odgovornosti digitalnih platformi i društvenih mreža za širenje nezakonitog i štetnog sadržaja u BiH i regiji, 24. februara;
22. Sastanak sa podnosiocem prigovora, u vezi sa postupcima koji se po prigovoru vodi pred Agencijom, 23. maja;

23. Sastanak sa podnosiocem prigovora, u vezi sa postupkom koji se vodi pred Agencijom, 15 septembra;  

24. Sastanak sa podnosiocem prigovora, održan 21.7.2025, u vezi sa postupkom koji se po prigovoru vodi pred Agencijom, 21. jula;
25. Sastanak sa službenikom za zaštitu podataka u JP Elektroprivredi BiH, u vezi sa njegovim dužnostima, 27. novembra.
1.27 Međunarodna saradnja
Po prirodi posla Agencija je upućena na međunarodnu saradnju, a jedna od obaveza Agencije odnosi se na učešće na različitim radionicama, obukama, seminarima, naročito međunarodnim konferencijama i radnim grupama kao aktivni član ili posmatrač. Shodno mogućnostima, Agencija nastoji redovno i aktivno učestvovati na međunarodnom planu i na taj način doprinositi kontinuiranom razvoju rada, pronalaženju boljih rješenja, usklađivanju zakonodavstva BiH u oblasti zaštite ličnih podataka sa evropskim i svjetskim normama i standardima, te ispunjavati preuzete međunarodne obaveze.
U izvještajnom periodu, Agenciji je odobren status posmatrača u Evropskom odboru za zaštitu podataka (EDPB). 
EDPB je nezavisni nadzorni organ Evropske unije, koji okuplja nacionalnе nadzorne organe država članica, sa svrhom da osigura dosljednu primjenu Opšte uredbe o zaštiti podataka i Policijske direktive, te da promoviše saradnju evropskih organa za zaštitu podataka. EDPB izdaje mišljenja, smjernice i preporuke po pojedinim pitanjima iz Opšte uredbe o zaštiti podataka i Policijske direktive.
Bosna i Hercegovina je punopravna članica sljedećih međunarodnih organa i organizacija: 
1. Savjetodavnog odbora Konvencije za zaštitu pojedinaca u pogledu automatske obrade ličnih podataka (ETS 108) T-PD pri Vijeću Evrope
. (Bosna i Hercegovina  je 2013, 2014. i 2016. bila punopravna članica Ad hoc Odbora za zaštitu podataka (CAHDATA), kojem je bio povjeren zadatak finalizacije prijedloga modernizacije Konvencije (ETS 108) pod nadležnošću Odbora ministara EU) ,
2. Globalne skupštine privatnosti (GPA), koja se do 2020. zvala Međunarodna konferencija povjerenika za zaštitu podataka i privatnosti (ICDPPC). GPA je globalni godišnji forum na kojem nezavisni regulatori o privatnosti, zaštiti podataka i slobodi informacija usvajaju rezolucije i preporuke na visokom nivou upućene vladama i međunarodnim organizacijama, 
3. Evropske konferencije organa za zaštitu podataka (ECDPA), poznate i pod nazivom Proljetna konferencija, koja je stalna i najveća konferencija evropskih organa za zaštitu podataka. 
4. Konferencije organa za zaštitu ličnih podataka zemalja Centralne i Istočne Evrope (CEEDPA)
. (Bosna i Hercegovina je 2016. u Sarajevu bila domaćin 18. CEEDPA-e u organizaciji Agencije (52 učesnika iz 16 zemalja članica CEEDPA-e i Vijeća Evrope),
5.  Evropska radionica rukovođenja slučajem - European Case Handling Workshop (ECHW)  održava se godišnje na nivou kadrova koji rade na praktičnim aktivnostima u organima za zaštitu podataka. Radionica je pod pokroviteljstvom Proljetne konferencije (ECDPA), dobija mandat od nje i podnosi izvještaj direktno njoj. Na Radionicu (i usklađenu Circa mrežu) pozivaju se samo organi za zaštitu podataka koja su akreditirani članovi ECDPA. Fokus Radionice je na svakodnevnim praksama organa za zaštitu podataka i širenju nacionalnih iskustava i najboljih praksi. (Članstvom u Proljetnoj konferenciji (ECDPA), Bosna i Hercegovina je 2013. u Sarajevu bila domaćin 25. Radionice upravljanja slučajem (CHW) u organizaciji Agencije (64 učesnika iz 28 evropskih organa za zaštitu podataka i Evropskog supervizora za zaštitu podataka EDPS), 
6. Foruma saradnje organa za zaštitu podataka iz regije bivše Jugoslavije „Initiative 20i7“, uspostavljenog Deklaracijom o saradnji 2017. na inicijativu organa za zaštitu ličnih podataka Republike Slovenije.
 
7. Vijećе za regionalnu saradnju (RCC) je sveobuhvatni okvir saradnje, sufinansiran od strane Evropske Unije, koji uključuje učesnike iz Jugoistočne Evrope, članove međunarodne zajednice i donatore da se bave temama od interesa za Jugoistočnu Evropu.  RCC je službeno uspostavljen 2008. godine na Sastanku ministara vanjskih poslova Procesa saradnje u Jugoistočnoj Evropi (SEECP) u Sofiji. RCC vrlo usko sarađuje sa svim vladama zemalja u regiji i relevantnim mehanizmima regionalne saradnje, što je uređeno Statutom i trogodišnjim strategijama i programima rada (SWP), koji se bave potrebama Jugoistočne Evrope u ekonomskom i socijalnom razvoju, energetici i infrastrukturi, pravosuđu i unutrašnjim poslovima, sigurnosnoj saradnji i izgradnji institucionalnog i ljudskog kapitala. 
Pomenuta punopravna članstva nameću aktivno učešće Agencije i ispunjavanje različitih obaveza.
1.1.5. Učešće na međunarodnim konferencijama i događajima 
Agencija je propratila sva značajna međunarodna dešavanja putem dostavljene dokumentacije, te je uzela učešća u sljedećim konferencijama i sjednicama: 
1. Taiex radionici na temu Usklađivanje sa Aktom o digitalnim tržištima EU (DMA), u svrhu reguliranja velikih digitalnih platformi na digitalnom tržištu i usklađivanja domaćih propisa sa evropskim Zakonom o digitalnom tržištu kao i donošenje istog na nacionalnom nivou, od 4-5. februara u Briselu, Belgija; 

2. Ministarskom programu 2024 GSMA MWC, 3-5. marta u Barseloni, Španija;
3. Međunarodnom kongresu pravnika, 25 - 29. marta na Bledu, R. Slovenija;
4. Trilateralnom sastanku organa za zaštitu ličnih podataka Crne Gore, R. Srbije i Bosne i Hercegovine, u cilju jačanja saradnje i djelovanja prema kompaniji META i X, 11. aprila u Podgorici, Crna Gora;

5. Proljetnoj konferenciji evropskih organa za zaštitu podataka (ECDPA 2025.), 6 - 9. maja u Batumiju, Gruzija;

6. IV simpoziju privatnosti, 12 – 15. maja u Veneciji, Italija;

7. TAIEX  studijskoj posjeti Italijanskom organu za zaštitu ličnih podataka, 9. - 12. juna u Rimu, Italija;
8. 48. plenarnom sastanku Savjetodavnog odbora (T-PD) Konvencije za zaštitu pojedinaca s obzirom na automatsku obradu ličnih podataka, 25. - 27. juni u Strazburu, R. Francuska;

14. 7. sastanku „INITIATIVE20i7“, 8 - 10. septembar u Ptuju, R. Slovenija;
15. Međunarodnoj konferenciji „Uloga Okvirne konvencije Vijeća Evrope o umjetnoj inteligenciji u zaštiti privatnosti i ličnih podataka - pravni, etički i društveni izazovi u eri vještačke inteligencije“, 9 - 11. decembra u Varšavi, Poljska; 

16. Studijskoj posjeti organu za zaštitu ličnih podataka San Marina, 1 - 3. oktobra u San Marinu;

17. Trećem sastanku organa za zaštitu ličnih podataka Crne Gore, R. Srbije i Bosne i Hercegovine, 30. oktobra u Beogradu, R. Srbija;

18. 49. plenarnom sastanku Savjetodavnog odbora konvencije za zaštitu pojedinaca s obzirom na automatsku obradu ličnih podataka (ETS 108), 3 - 5. novembra u Strazburu, R. Francuska;

19. Forumu službenika za zaštitu podataka, 17 - 18. novembra u Tbilisiju, Gruzija;

20. Trećoj nedjelji zaštite podataka na visokom nivou za regiju Zapadnog Balkana i Istočnog partnerstva, od 1 - 4. decembra u Briselu, Belgija;

21. Drugom plenarnom sastanku Evropskog odbora za zaštitu podataka (EDPB) u ulozi posmatrača, 7 - 8. oktobra u Briselu, Belgija;

22. Plenarnom sastanku Evropskog odbora za zaštitu podataka (EDPB) u ulozi posmatrača, 2 - 3. decembra u Briselu, Belgija;

23. Plenarnim sastancima Evropskog odbora za zaštitu podataka u ulozi posmatrača, u online formatu, 11. septembra, 16. oktobra i  4. novembra (tri sastanka)  
1.1.6. Saradnja sa Direkcijom za evropske integracije Vijeća ministara BiH (DEI VM BiH) 
Saradnja sa DEI VM BiH, obuhvatala je mnoštvo korespondencije i analize obimnih materijala iz polja evropskih integracija, te druge obaveze Agencije vezane za specifična pitanja:

· Pododbor za pravdu slobodu i sigurnost između EU i BiH (obaveze vezane za 8. i 9. sastanak Pododbora)
· Obaveze Agencije vezane za učešće u dvije radne grupe za evropske integracije Radne grupe za političke kriterije i Radne grupe za Poglavlje 23 (Pravosuđe i osnovna prava )
· Obaveze Agencije vezane za dostavljanje informacija za Prilog institucija u BiH za izradu godišnjeg paketa proširenja.
1.28 Normativni dio i administracija  
Normativni dio

U normativnom dijelu Agencija je sačinila:

· Odluka 47 od čega se 20 odluka odnosi na pokretanje postupka javnih nabavki,
· Rješenja 152,
· Uvjerenja sedam, 
· Potvrda četiri,  
· Ugovora 23 od čega, četiri ugovora o djelu, 19 ugovora o javnim nabavkama i jedan okvirni sporazum.
Administrativni dio
U administrativnom dijelu provedene su sljedeće aktivnosti:
· Primljeno je i formirano 2.691 novih predmeta, od čega je u djelovodniku otvoreno 2110 predmeta;
· U UP1 upisniku je otvoreno 574 predmeta; 

· U UP2 upisniku je otvoreno sedam predmeta;
· Protokolisana su 18.438 akta; (zaprimljeni, otpremljeni, interna korenspondencija, akti dostavljeni na protokol putem e mail-a i dr.)
· Unutar Agencije, po sektorima i odsjecima, zaduženo je 7.270 akata; 

· Primljen je i protokolisan 221 račun; 

· Putem kurira, PTT-a i e-mail-a iz Agencije je otpremljeno 4.215 akta;
· Arhivirano je 1.422 predmeta;
Svi naprijed statistički pokazatelji treba da budu pomnoženi sa dva obzirom da se svaka radnja provodi kroz pisani i elektronski protokol.
1.29 Budžet
Agencija je obavljala poslovanje u skladu sa odlukama Vijeća ministara BiH o privremenom finansiranju institucija BiH i međunarodnih obaveza BiH, za period januar - mart  i april - juni, te za period juli - septembar 2025. godine, i sve do usvajanja budžeta 21.11. 2025. Usvajanjem Zakona o budžetu institucija Bosne i Hercegovine i međunarodnih obaveza Bosne i Hercegovine za 2025. godinu („Službeni glasnik BiH“, br. 70/25), za finansiranje Agencije odobrena su sredstva u visini od 1.929.000 KM. 

Stanje izvršenja Budžeta od 01.01.2025 – 31.12.2025. iznosi 1.697.756 KM što je                                                                     86.0% od odobrenog budžeta Agencije i prikazano je u sljedećoj tabeli:
Tabela utroška sredstava januar - decembar 2025. godine

	Red.br.


	Vrsta rashoda
	Ekon.

kod
	Odobreno

za izvještajni period

januar - decembar
	Utrošeno za izvješt. period

januar -decembar
	Razlika -raspoloživa  sredstva


	Procenat izvršenja

%



	1
	2
	3
	4
	5
	4-5
	5/6

	
	I TEKUĆI IZDACI
	
	1.974.109
	1.697.756
	276.353,00
	98,00

	1
	Bruto plate i naknade
	6111
	1.505.000
	1.294.472
	210.528
	101.0%

	2
	Naknade troškova zaposlenih  
	6112
	213.609
	203.549
	10.060
	147.1%

	3
	Putni troškovi  
	6131
	53.000
	27.853
	25.147
	64.6%

	4
	Izdaci telefonskih i poštanskih usluga
	6132
	26.000
	23.330
	2.670
	102.9%

	5
	Izdaci za energiju i komunalne usluge
	6133
	0
	0
	0
	0

	6
	Nabavke materijala   
	6134
	16.000
	13.394
	2.606
	128.7%

	7
	Izdaci za usluge prevoza i goriva
	6135
	13.000
	7.568
	5.432
	83.9%

	8
	Unajmljivanje imovine i opreme
	6136
	0
	0
	0
	0

	9
	Izdaci za tekuće održavanje  
	6137
	26.500
	24.905
	1.595
	277.0%

	10
	Izdaci za osiguranje i bankarske usluge
	6138
	7.000
	5.148
	1.852
	134.6%

	11
	Ugovorene usluge
	6139


	31.000
	18.623
	12.377
	79.7%

	
	II KAPITALNI IZDACI   
	8213
	
	
	
	

	1
	Nabavka opreme
	821300
	83.000
	78.912
	4.088
	1584.6%

	2
	Nabavka stalnih sredstava
	821500
	0
	0
	0
	0

	
	UKUPNO
	
	1.974.109
	1.697.754
	276.355
	86.0%


Iz pregleda se jasno može vidjeti da Agencija najveći dio sredstava u izvršenju budžeta raspolaže na bruto plate i naknade zaposlenih i minimalne iznose na tekuće i kapitalne troškove. Sredstva odobrena u ovom iznosu dovode u pitanje obavljanje osnovne djelatnosti Agencije.

Jedini dokument u kojem se u potpunosti mogu iskazati potrebe Agencije jeste Dokument okvirnog budžeta. U ovom zahtjevu detaljno se obrazlažu sve pojedinačne stavke i potrebe Agencije pridržavajući se smjernica Ministarstva finansija i trezora BiH i vodeći računa o ograničavajućim finansijskim sredstvima. U Dokumentu okvirnog budžeta Agencije za zaštitu ličnih podataka za period od 2025-2027. godinu, iznos potrebnih sredstava za 2025. godinu bio je 2.008.000KM. Navedena sredstva predstavljaju realne potrebe i osnov za nesmetano obavljanje poslovanja.

Godinama unazad odobreni okvir budžeta Agencije je manji od potrebnih traženih sredstva, još jednom ističući da se u traženim sredstvima planiranje uvijek vrši realno i u skladu sa ograničavajućim finansijskim sredstvima. Povećanje Budžeta u 2025. godine u odnosu na 2024. godinu iznosi 351.000 KM, što predstavlja minimalno povećanje i u skladu je sa povećanjima potrebnim za minuli staž, kao i povećanje u skladu sa odredbama Zakona o platama i naknadama. Korigovani budžetski zahtjev Agencije za 2025. godinu iznosi 1.974.109 KM i povećanje je rezultat odobrene jednokratne pomoći za zaposlene u iznosu od 45.109. KM.
Službena vozila  Agencije

Agencija raspolaže sa četiri službena vozila: VW Pasat 2,0 B8 (godište 2018.), Opel Insignia 1,6 (godište 2017), Citroen C3 (godište 2024.) i Škoda Octavia (godište 2025)
U izvještajnom periodu uredno je vođena evidencija utroška goriva i maziva, kao i pređene kilometraže po vozilu.
Ostale aktivnosti

U izvještajnom periodu provedene su i ostale aktivnosti koje se odnose na proaktivnu transparentnost, praćenje i razvoj sistema finansijskog upravljanja i kontrole, plan integriteta, te dostavljanje izvještaja nadležnim organima po različitim pitanjima.

5. ZAKLJUČCI  
Agencija opravdano, i u ovom izvještaju, na prvom mjestu ističe probleme sa kojima se susreće u svom radu. S obzirom da je izvršeno određeno kadrovsko popunjavanje sa još četiri službenika te da je odobreno popunjavanje još dva, najveći problem predstavljaju smještajni kapaciteti. Detaljno obrazloženje u vezi sa smještajnim kapacitetima Agencije navedeno je u tački 3.2.
Novim zakonom Agencija je dobila i nove nadležnosti. Kao nezavisni nadzorni organ, Agencija se razlikuje od gotovo svih drugih organa u Bosni i Hercegovini. Kao što smo već istaknuli, ni na jednom nivou vlasti ne postoji institucija kojoj bi se građani obratili za rješavanje predmeta vezanih za zaštitu ličnih podataka. Neophodno je podržati Agenciju, u smislu kadrovskih, smještajnih i finansijskih kapaciteta, shodno članu 97. Zakona. U svim državama, u kojim je primijenjena Opšta uredba o zaštiti podataka, broj zaposlenih je značajno rastao.
Kao što proizilazi iz prezentovanih aktivnosti, statistički pokazatelji su na nivou onih iz prethodne godine, uz blagi porast zaprimljenih prigovora. 

Najveći broj prigovora je podnesen u vezi sa obradom ličnih podataka putem videonadzora u privatnom sektoru, i to od strane vlasnika individualnih stambenih i poslovnih objekata. Ovi predmeti, osim brojnosti, što nije zanemarivo, jer odvlače kapacitete Agencije, sa stručnog aspekta ne predstavljaju veći izazov u radu Agencije. 
Značajniji i kompleksniji za rješavanje su predmeti kontrolora iz javnog sektora općenito, te predmeti iz posebnih sektora kao što su zdravstveni i finansijski sektor i predmeti iz radnih odnosa, kao i davanje mišljenja na zakone i podzakonske akte.
Kao i u prethodnim, i u ovom izvještajnom periodu, povećan broj prigovora, te nedostatak stručnih kadrova odrazio se i na nerješavanje predmeta u zakonskim rokovima. Kao što smo već istakli u tački 3.1  iako je povećan broj izvršilaca u odnosu na prethodnu godinu, isto nije moglo rezultirati većim brojem riješenih predmeta u prvoj godini njihovog prijema.
Posebno ističemo važnost ispunjavanja obaveza iz Zakona od strane  javnih organa, kao kontrolora podataka, na svim nivoima vlasti. Iako su sve obaveze važne, imenovanje službenika za zaštitu ličnih podataka, te izradu i objavljivanje pravila privatnosti na službenim web stranicama, dvije su početne obaveze, čije ispunjavanje dokazuje da je kontrolor podataka svjestan i posvećen  ispunjavanju i svih drugih obaveza.
Ističemo i obaveze zakonodavnih i izvršnih organa, na svim nivoima vlasti, da se prilikom usvajanja novih zakonskih rješenja, uključujući i izmjene postojećih, pridržavaju obaveza iz člana 8. Zakona, kako je to opisano pod tačkom 2.7.
Na kraju ističemo i potrebu donošenja posebnog zakona od nadležnih zakonodavnih organa za regulisanje rada novinara, kao što je opisano pod tačkom 2.8.   
Sveukupno stanje zaštite ličnih podataka u Bosni i Hercegovini, prema iskazanim pokazateljima, nije na zadovoljavajućem nivou. 

Prilog ovom izvještaju su primjeri iz prakse, koji na najbolji način ilustruju kompleksnost i raznolikost predmeta koje Agencija rješava. 

        Prilog: Kao u tekstu          
                                                                                                                  DIREKTOR










 dr. Dragoljub Reljić
PRILOG IZVJEŠTAJU

Primjeri iz prakse

1. Obrada ličnih podataka sudija i tužilaca u izvještajima o imovini i interesima, u svrhu sprječavanja sukoba interesa 

Proveden je postupak po službenoj dužnosti protiv Visokog sudskog i tužilačkog vijeća BiH (VSTV) zbog obrade ličnih podataka u izvještaju o imovini i interesima sudija i tužilaca: 

· od strane neovlaštene organizacione jedinice VSTV i preuranjenost obrade ličnih podataka iz izvještaja, 

· pretjeranog obima podataka i dokumentacije koja se zahtijeva, 

· nepostojanja adekvatnih mjera za sigurnost ličnih podataka koji se obrađuju iz izvještaja, te

· obradu ličnih podataka članova sudija, tužilaca i članova njihove porodice s kojima žive u zajedničkom domaćinstvu u izvještaju i javno objavljivanje takvog izvještaja.

VSTV je u izjašnjenju istaklo da u skladu sa svojim nadležnostima iz člana 17. Zakona o VSTV provodi aktivnosti na uspostavi Odjela za provođenje postupka po izvještajima. Obzirom da taj Odjel nije uspostavljen u predviđenom roku, Vijeće je putem svojih stalnih organa preuzelo obavezu implementacije svih aktivnosti vezanih za donošenje podzakonskih akata i provođenje aktivnosti na prikupljanju izvještaja, a sve s ciljem potpune funkcionalnosti Odjela, po završetku procesa popunjavanja radnih mjesta u istom. Obrada podataka iz izvještaja se ne vrši u Odjelu za disciplinske postupke i etiku nosilaca pravosudnih funkcija VSTV-a ali je informaciju VSTV o popunjavanju i dostavljanju izvještaja o imovini i interesima sudija i tužilaca za 2023. godinu, putem e-maila dostavio Odjel za disciplinske postupke i etiku NPF, ali isti ne vrši i nema pravo vršiti obradu ličnih podataka, kako je to navedeno u prijavi. 
VSTV jer istaklo da su vrsta i obim ličnih podataka u izvještaju predviđeni članovima 86. i 86a. Zakona o VSTV, a u članu 86i. je navedeno da VSTV posebnim pravilnikom reguliše dodatne detalje u vezi sa oblikom obrasca izvještaja, uključujući priloge koji se uz njega podnose i rokovima. VSTV je navelo da je pored Plana sigurnosti ličnih podataka u VSTV, donijelo i usvojilo Politiku sigurnosti pravosudnog informacionog sistema BiH, Odluku o usvajanju Politike sigurnosti informacija i upravljanja informacijsko - komunikacijskim servisima VSTV BiH, Odluku o minimalnim mjerama fizičke i tehničke zaštite prostorija VSTV BiH, te je certificirano certifikatima za informacijsku sigurnost.
U provedenom postupku je utvrđeno:

· VSTV je putem Odjela za disciplinske postupke i etiku nosiocima pravosudne funkcije, svim sudijama i tužiocima, e-mailom uputio informaciju o donošenju Pravilnika VSTV u vezi sa izvještavanjem o imovini i interesima kojim su regulisani oblik izvještaja, uključujući priloge koji se na njega odnose, rokove i postupak podnošenja izvještaja. U informaciji je navedeno da je usvojeno i Uputstvo za popunjavanje obrasca izvještaja. Zatraženo je da se obrazac dostavi elektronskim putem bez digitalnog potpisa, uz saglasnost podnosilaca izvještaja.
U skladu sa principom pravičnosti i zakonitosti, relevantni propisi u ovoj pravnoj stvari su: 

· Zakon o VSTV 
 

· Pravilnik
 

· Uputstvo
 

Zakon o VSTV u Poglavlju VIII (odredbe člana 82. do 86k.) reguliše pitanja koja se tiču nespojivosti dužnosti sudije i tužioca sa drugim funkcijama ili aktivnostima, te s tim u vezi sa obavezom dostavljanja izvještaja o imovini i interesima VSTV, provjere podataka iz izvještaja, nadležnost za obradu podataka iz izvještaja, odgovornost sudija i tužilaca te imunitet sudija i tužilaca. 

U članu 82. Zakona o VSTV je taksativno propisano šta predstavlja nespojivost dužnosti sudije i tužioca sa drugim funkcijama ili aktivnostima, dok je u članu 83. istog zakona propisano koje aktivnosti su spojive sa sudijskom ili tužilačkom funkcijom i koje se ne mogu podvesti pod zabrane iz člana 82. ovog zakona, a u stavu (2) ovog člana taksativno propisano koji poslovi su dozvoljeni sudiji ili tužiocu. 

Članom 86. Zakona o VSTV je propisano da su sudije i tužioci dužni dostavljati VSTV svoj početni i godišnji izvještaj o imovini i interesima, uključujući i način i vrijeme sticanja i nabavnu vrijednost, o prihodima, interesima, obavezama, troškovima i garancijama za sebe, bračnog i vanbračnog partnera, roditelje i djecu i druga lica s kojima žive u zajedničkom domaćinstvu. Sadržaj predmetnog izvještaja je propisan u stavu (2) i (5) ovog člana, te u stavu (2) člana 86a. istog zakona. Shodno članu 86. stav (6) Zakona o VSTV, izvještaj za prethodnu godinu se dostavlja na obrascu čiji oblik utvrđuje VSTV, a uz izvještaj nosilac pravosudne funkcije prilaže kopiju godišnje prijave poreza na dohodak, kao i druge poreske prijave i dokumente koji se odnose na podatke navedene u izvještaju. Članom 86i. Zakona o VSTV je propisano da će VSTV posebnim pravilnikom regulisati detalje u vezi sa primjenom odredbi o dostavljanju izvještaja o imovini i interesima, a između ostalog, oblik obrasca izvještaja i priloge koji se uz njega podnose. 

Dakle, sadržaj izvještaja, odnosno vrste i obim podataka koja se obrađuje u izvještaju o imovini i interesima su eksplicitno propisane Zakonom o VSTV. Zakon o VSTV je obavezao VSTV da donese poseban pravilnik kojim će utvrditi oblik izvještaja, tj. da sačini obrazac izvještaja sa već utvrđenom vrstom i obimom podataka. 

Nadležnost i ovlaštenje za obradu podataka iz izvještaja o imovini i interesima ima Odjel za provođenje postupka po izvještajima (Odjel), koji VSTV uspostavlja u okviru Sekretarijata, a što je utvrđeno članom 86f. Zakona o VSTV. U stavu (6) ovog člana je propisano da su zagarantovane sigurnost i privatnost informacija, komunikacija i druge bitne infrastrukture Odjela, kao i lična zaštita zaposlenih u Odjelu. Zaposleni u Odjelu dužni su čuvati sigurnost i povjerljivost informacija i komunikacija u skladu s pravilnikom koji uređuje sigurnost tajnih podataka i sigurnost zaposlenih u Odjelu, koji, na prijedlog direktora Sekretarijata, donosi VSTV, te osigurati zaštitu ličnih podataka. Taksativno definisane nadležnosti Odjela su propisane članom 86g. Zakona o VSTV, među kojima je prikupljanje izvještaja sudija, tužilaca i članova VSTV, provjeravanje blagovremenosti, tačnosti, cjelovitosti i istinitosti prijavljenih podataka, analiza podataka iz izvještaja u svrhu utvrđivanja nespojivih funkcija ili sukoba interesa. 

Naime, članom 86b. Zakona o VSTV propisuje da Odjel redovno provjerava tačnost, cjelovitost i istinitost prijavljenih podataka i analizira podatke iz izvještaja u svrhu utvrđivanja nespojivih aktivnosti i potencijalnog sukoba interesa. Te provjere se vrše putem formalne provjere u smislu blagovremenosti i potpunosti izvještaja, zatim redovne provjere kojom se usporedbom dostavljenih podataka provjerava postojanje srazmjernosti podataka finansijskih priliva i odliva koji su navedeni u izvještaju sudije i tužioca, te dodatne provjere u smislu usporedbe podataka navedenih u izvještaju s naknadno prikupljenim podacima na osnovu člana 86c. ovog zakona. U svrhu provjere izvještaja, VSTV putem Odjela donosi i redovno revidira kriterije rizika na osnovu kojih se određuju prioriteti redovne provjere, sačinjava raspored provjere i njeno provođenje.
Zaključak

· Zakonom o VSTV propisano da aktivnosti u vezi sa izvještajem o imovini i interesima treba da provoditi Odjel, a ne neki drugi odjel.

·    Svrha obrade podataka u izvještajima o imovini i interesima je utvrđena relevantnim članovima, a to je utvrđivanje nespojivosti dužnosti sudije i tužioca sa drugim funkcijama ili aktivnostima, odnosno sprečavanje sukoba interesa sudija i tužilaca. Podaci koji se obrađuju u izvještaju i dokumentaciji koja se dostavlja uz izvještaj mogu se obrađivati isključivo u navedenu svrhu. 

· Sadržaj izvještaja o imovini i interesima je decidno propisan Zakonom o VSTV i bez mogućnosti da se utvrđeni obim podataka dalje proširuje, pa čak i smanjuje, bilo kojim podzakonskim aktom ili odlukom VSTV. 
· VSTV bilo dužno je da donese Pravilnik, kojim će propisati samo oblik obrasca izvještaja na osnovu zakonski utvrđenih vrsta podataka. Tim pravilnikom je trebalo jasno i decidno utvrditi i vrstu dokumentacije koja se dostavlja uz izvještaj, bez ostavljanja mogućnosti za proizvoljnost u zahtijevanju dokumentacije od podnosilaca izvještaja. 
· Zakonom o VSTV članom 86. stav (6) propisano da se uz izvještaj treba dostaviti kopija godišnje prijave poreza na dohodak, te druge poreske prijave i dokumente koji se odnose na podatke navedene u izvještaju, to je Pravilnikom trebalo propisati koju je vrstu poreske dokumentacije, pored godišnje poreske prijave, podnosilac izvještaja dužan dostaviti, a ne Uputstvom širiti vrste ličnih podataka i vrstu dokumentacije koju treba dostaviti.

· Vrsta i obim dokumentacije koja se traži od podnosilaca izvještaja implicira da se obrada podataka iz izvještaja, odnosno dokazne dokumentacije vrši u svrhu utvrđivanja porijekla imovine, a ne sukoba interesa i nespojivosti dužnosti sudija i tužilaca sa drugim dužnostima. 
· Agencija je ranije vodila postupak u odnosu na Vijeće u vezi sa obradom ličnih podataka sudija i tužilaca u postupku podnošenja, provjere i obrade finansijskih izvještaja sudija i tužilaca, u kojem je donijela Rješenje u 2019. godini, koje je potvrđeno u upravnom sporu odlukom Suda BiH. U navedenom rješenju je ukazano na proizvoljnost u obradi ličnih podataka u pogledu načina i obima koji je propisan tadašnjim Pravilnikom VSTV, te na prevazilaženje granica ovlaštenja obrade podatka koje su VSTV date Zakonom o VSTV i drugim zakonskim propisima. Istim rješenjem je utvrđeno da „Osim obrade ličnih podataka u svrhu sprječavanja sukoba interesa sudija i tužilaca, iz Pravilnika proizilazi i obrada ličnih podataka u svrhu ispitivanja porijekla imovine i utvrđivanja finansijskog disbalansa koji se ne može opravdati. (član 11. i 16. Pravilnika). Dakle, odredbe Pravilnika znatno proširuju svrhe obrade ličnih podataka u odnosu na onu koja je legitimna prema odredbama Zakona o VSTV.“ U Rješenju je, takođe, navedeno: „Zakon o VSTV u  fokus stavlja dužnosti odnosno funkcije sudija i tužilaca koje bi ih mogle dovesti u sukob interesa, te finansijske izvještaje u vezi sa aktivnostima izvan dužnosti sudije i tužioca uključujući iznose koje su naplatili. Suprotno tome, Pravilnik fokus usmjerava na finansije i imovinu sudija i tužilaca, vršenje provjera svih finansijskih priliva i odliva, štednje, poklona, kredita, pozajmica, nekretnina, vozila, troškova života, zaposlenju srodnika i slično.“ 

Isto se odnosi i na predmetni slučaj gdje su Uputstvom propisani primjeri dokazne dokumentacije koju su podnosioci izvještaja dužni dostaviti uz izvještaj o imovini i interesima. 

Uputstvo predstavlja akt niže pravne snage (sekundarni propisi) kojim se daje uputa za postupanje u pogledu načina izvršenja zakona ili drugog propisa. Uputstvom se ne mogu propisivati i stvarati veće obaveze niti davati veća prava od onih koji su propisani zakonom.
· Pravilnikom se ne može propisivati obaveza dostavljanja izvještaja u elektronskom obliku, a da prethodno nisu ispunjeni uslovi za primjenu kvalifikovanog elektronskog potpisa u skladu sa Zakonom o elektronskom potpisu, a što dovodi u pitanje i sigurnost tako dostavljenih ličnih podataka.

· Propisivanje saglasnosti u obrascu izvještaja o imovini i interesima je bespredmetno obzirom da Zakon o VSTV ne propisuje takvu mogućnost niti propisuje situaciju u kojima nosioci pravosudne funkcije mogu odbiti da daju svoju saglasnost za provjeru podataka iz izvještaja niti na koji će način VSTV provjeriti informacije iz izvještaja o imovini i interesima u slučaju da nosioci pravosudne funkcije odbiju dati svoju saglasnost. 
· Imajući u vidu shvatanje VSTV saglasnosti podnosilaca izvještaja o imovini i interesima za provjeru podataka iz istog, postavlja se razumno pitanje mogućnosti provjere podataka iz izvještaja i utvrđivanja postojanja eventualnog sukoba interesa za podnosioce izvještaja koji odbiju dati svoju saglasnost. 
Shodno navedenom, VSTV je obrađivalo lične podatke suprotno principima iz člana 4. stav (1) tačke a), b) i c).
2. Davanje nalaza i ocjene zdravstvenog stanja službenika sudu, u svrhu pravdanja neuručenja lične pošte
Proveden je postupak po službenoj dužnosti protiv Ministarstva za ljudska prava i izbjeglice BiH (Ministarstvo) radi davanja kopije nalaza i ocjene zdravstvenog stanja (koji sadrži dijagnozu i šifru bolesti) službenika Ministarstva Sudu u svrhu pravdanja neuručenja lične pošte. Sud nije zahtijevao dokaze o neuručenju pismena.

Prema izjašnjenju Ministarstva, obavijest prema sudu, kao i kopiju nalaza i ocjene zdravstvenog stanja su dostavili na osnovu pismenog zahtjeva i saglasnosti nosioca podataka, odnosno službenika Ministarstva. U prilogu Izjašnjenja je dostavljen dokument „Zahtjev/Saglasnost za obradu posebne kategorije ličnih podataka“, koji je potpisao službenik Ministarstva čiji podaci su dostavljeni Sudu. U dokumentu je naznačen Nalaz i ocjena broj..... Napomenuto je da važećim Zakonom, a ni budućim zakonom „nije propisano da se kontrolor može protiviti izričitom zahtjevu nosioca podatka da se njegovi lični podaci obrađuju na odgovarajući način, uključujući i dostavu tih podataka trećoj strani“.

U postupku je cijenjeno Izjašnjenje Ministarstva, koje je ukazalo na saglasnost službenika za davanje njegovih podataka o zdravstvenom stanju Sudu. 

Uvidom u sadržaj dostavljene „Saglasnosti“ utvrđeno je da ista ne sadrži datum davanja, sadržaj potvrđuje da je sačinjena naknadno, nema oznaku da je službeno zaprimljena u Ministarstvu, te se ista zbog navedenih nedostataka ne bi mogla cijeniti kao dokaz u ovom postupku. 

Nužno je istaknuti da pravni osnovi za obradu ličnih podataka, uz saglasnost i bez saglasnosti nosioca podataka, nisu propisani tako da se koriste po slobodnoj procjeni i izboru kontrolora. Pravni osnov za obradu ličnih podataka mora biti primjenjiv za pojedinačnog kontrolora, prilagođen njegovoj djelatnosti (ili nadležnosti) i vrsti obrade ličnih podataka, te na takav način i opravdan. Svaka obrada ličnih podataka mora imati zaseban pravni osnov i kontrolor je dužan tokom cijelog procesa obrade ličnih podataka paziti na pravni osnov.
Organi javne vlasti se osnivaju zakonom i djeluju na osnovu zakona, tako da je na njih primjenjiv upravo član 6. stav (1) tačka a) Zakona  „ako vrši obradu ličnih podataka u skladu sa zakonom ili je obrada neophodna da bi se ispunile nadležnosti utvrđene zakonom“. 
Organi javne vlasti se ne mogu pozivati na saglasnost za obradu ličnih podataka jer između njih i nosilaca ličnih podataka postoji izričita neravnoteža ovlaštenja. Nosilac ličnih podataka se u odnosu prema organu javne vlasti nalazi u neravnopravnom položaju, jer organ javne vlasti ima zakonske ovlasti (instrumente) da prinudno nametne izvršenje svojih zahtjeva ili odluka. 
Neravnoteža ovlaštenja je posebno izražena u odnosu poslodavac i zaposleni radnik, nezavisno da li je poslodavac organ javne vlasti ili privredni subjekt.
U vezi sa navedenim, čak i da dostavljena pismena saglasnost ispunjava formalne uslove, takvom dokumentu ne može biti priznato svojstvo saglasnosti, jer je saglasnost oblik slobodno izražene volje nosioca podataka. Sloboda u izražavanju volje se ogleda u činjenici da se saglasnost daje bez bilo kakvog uticaja, što u ovom slučaju nije primjenjivo jer je državni službenik u odnosu zavisnosti prema Ministarstvu.

        Predmetna obrada ličnih podataka je cijenjena u odnosu na princip iz člana 4. stav (1) tačka b) Zakona koji obavezuje kontrolora da „lične podatke koje prikuplja za posebne izričite i zakonite svrhe ne obrađuje na bilo koji način koji nije u skladu sa tom svrhom“
       Ministarstvo je poslodavac, kome je službenik dostavio Nalaz i ocjenu zbog pravdanja izostanka sa rada, tj. obavještavanja o razlozima privremene spriječenosti za rad. To je posebna i zakonita svrha obrade podataka o zdravstvenom stanju službenika od strane Ministarstva, kao kontrolora podataka. Dakle, obrada ovih ličnih podataka je strogo ograničena u svrhu pravdanja odsustva sa posla zbog privremene spriječenosti za rad. Drugim kontrolorima ovi podaci mogu biti dostavljeni samo u slučaju izričitog pravnog osnova i zakonite svrhe. Nezakonito je da nalaz i ocjena, obrađena zbog privremene spriječenosti za rad može dostaviti drugom kontroloru, samoinicijativno, u svrhu dokazivanja razloga zbog kojih nije uručena lična pošta službeniku. 

       Predmetna obrada je cijenjena u odnosu na princip iz člana 4. stav (1) tačka c) Zakona koji obavezuje kontrolore da „lične podatke obrađuje samo u mjeri i obimu koji je neophodan za ispunjenje određene svrhe“. Shodno navedenom principu, dostavljanje Nalaza i Ocjene sa podacima o šifri i dijagnozi bolesti, u svrhu dokazivanja razloga zbog kojih nije uručena lična pošta službeniku, ne ispunjava uslove mjere i obima koji su neophodni za ispunjenje navedene svrhe. Ministarstvo je bilo ovlašteno dostaviti obavijest sudu da je službenik opravdano odsutan i da mu lična pošta ne može biti uručena, čime bi Ministarstvo iscrpilo obim i mjeru iz člana 4. stav (1) tačka c) Zakona. 

Shodno navedenom, Ministarstvo je obrađivalo lične podatke suprotno principima iz člana 4. stav (1) tačke a), b) i c).
3. Obrada ličnih podataka kupaca prilikom izdavanja fiskalnog računa, u svrhu ostvarivanja prava na refundaciju 
Proveden je postupak po službenoj dužnosti protiv Poreske uprave RS (Uprava) zbog upisivanja broja identifikacijskog dokumenta kupaca u fiskalni račun u u svrhu ostvarivanja prava na refundaciju.
 Prema izjašnjenju Uprave, podzakonskim aktom je propisano da je refundacija, povrat uplate ili dijela uplate za promet ili povrat cijelog ili dijela avansa, iz bilo kojeg razloga koji sadrži broj identifikacionog dokumenta kupca. Uprava se pozvala i na Tehnički vodič koji predviđa da povrat novca kupcu za već kupljenu robu ili uslugu ili odustajanje od kupovine u slučaju prethodno uplaćenog avansa, obveznik fiskalizacije između ostalog evidentira i broj lične karte ili drugog dokumenta za fizičko lice. Navedeno je da je svrha upisivanja broja identifikacionog dokumenta kupaca u fiskalni račun, dokazivanje činjenice izvršene refundacije novčanih sredstava, te da se u određenim situacijama ne zahtijeva vršenje uvida u identifikacioni dokument, već je dovoljno da kupac sam saopšti takav podatak fiskalnom obvezniku.

  U skladu sa principom pravičnosti i zakonitosti, u ovoj pravnoj stvari relevantni su sljedeći propisi:

· Zakon o fiskalizaciji 

· Pravilnik o fiskalnom računu
 (Pravilnik)

Zakonom o fiskalizaciji je fiskalni račun jasno definisan kao fiskalni dokument kojim se potvrđuje da je pojedinačno ostvareni promet, uključujući i primljeni avans za budući promet, evidentiran u elektronskom fiskalnom uređaju. Zakon o fiskalizaciji jasno definiše obavezne elemente, odnosno sadržaj fiskalnog računa, ne praveći razliku između prvobitno izdatog fiskalnog računa i fiskalnog računa sačinjenog prilikom refundacije. 

Član 5. stav (2) tačka 18) Zakona o fiskalizaciji propisuje da je jedan od elemenata fiskalnog računa „poziv na broj drugog fiskalnog računa, odnosno drugog relevantnog dokumenta, ukoliko postoji potreba“. 

Dakle, Zakon o fiskalizaciji u članu 5. ne propisuje broj identifikacionog dokumenta kao obavezan element fiskalnog računa, kao ni da je za izdavanje fiskalnog računa potrebno da se izvrši uvid u identifikacioni dokument i da se takva činjenica konstatuje u računu. Poziv na broj drugog fiskalnog računa ili drugog relevantnog dokumenta iz tačke 18) navedenog člana se ne može prihvatiti kao broj identifikacionog dokumenta. 
Pravilnik u članu 3. stav (4)  definiše pojam refundacije kao tip transakcije koji podrazumijeva povrat uplate ili dijela uplate za promet ili povrat cijelog ili dijela avansa, iz bilo kog razloga, kao i tip transakcije koji podrazumijeva vraćanje i zamjenu robe isporučene kupcu iz bilo kog razloga, koji sadrži broj identifikacionog dokumenta kupca i poziv na broj drugog fiskalnog računa, odnosno relevantnog dokumenta u smislu člana 5. stav (2) tačka 18) Zakona o fiskalizaciji. 

Pravilnik u članu 12. stav (1) tačka 1) propisuje da obveznik fiskalizacije na fiskalnom računu iskazuje poziv na broj drugog fiskalnog računa, odnosno relevantnog dokumenta u slučaju izdavanja fiskalnog računa u okviru koga je naveden podatak o tipu transakcije refundacija, kada se iskazuje poziv na jedinstveni redni broj fiskalnog računa u okviru koga je naveden podatak o tipu transakcije prodaja, a na koji se odnosi povrat uplate ili dijela uplate za promet, povrat cijelog ili dijela avansa ili vraćanje i zamjenu robe isporučene kupcu. 

Broj identifikacionog dokumenta nije fiskalni račun niti se može prihvatiti kao drugi relevantan dokument, jer kao takav nije jasno i precizno definisan. Pod drugim relevantnim dokumentom se može smatrati jedino drugi finansijski dokumenat relеvantan za konkretnu situaciju. Osim toga, upisivanje broja identifikacionog dokumenta kupca na fiskalni račun nije od značaja za ostvarivanje refundacije novčanih sredstava niti može imati uticaja na taj postupak, pa je i obrada ovog ličnog podatka ne samo nezakonita, već i nesvrsishodna. 
Pravilnik o fiskalnom računu, kao akt niže pravne snage, ne može predstavljati pravni osnov za obradu broja identifikacionog dokumenta u fiskalnom računu, kako Uprava ističe „u svrhu dokazivanja činjenice izvršene refundacije novčanih sredstava“, obzirom da to nije propisano Zakonom o fiskalizaciji. Pravilnik o fiskalnom računu je provedbeni akt Zakona o fiskalizaciji i njime se ne mogu propisati stroži uslovi ili veći teret za kupce i/ili fiskalne obveznike prilikom refundacije novčanih sredstava od onih koji su već propisani Zakonom o fiskalizaciji. 

Poseban značaj ovdje ima obrada broja lične karte imajući u vidu odredbe Zakona o ličnoj karti državljana BiH
, koji u članu 2. stav (1) propisuje da državljanin može imati samo jednu ličnu kartu i nije dužan da je da na uvid ako to nije predviđeno zakonom. Zakon o fiskalizaciji ne propisuje broj identifikacionog dokumenta kao obavezan element fiskalnog računa niti da je za izdavanje fiskalnog računa potrebno da se izvrši uvid u identifikacioni dokument i da se takva činjenica konstatuje u računu.
Ovakva obrada ličnih podataka kupaca otvara niz pitanja, između ostalog, da li to znači da Uprava vrši kontrolu rada fiskalnih obveznika na način da nezakonito obrađuje lične podatke kupaca provjerom njihovih podataka koji su u zvaničnim evidencijama nadležnih organa. Pitanje je kako će provjera identiteta kupca na osnovu broja identifikacionog dokumenta potvrditi ili osporiti zakonitost rada fiskalnog obveznika, te da li uskraćivanje broja identifikacionog dokumenta od strane kupca znači onemogućavanje refundacije novčanih sredstva kod fiskalnog obaveznika, iz bilo kojeg razloga.

Uprava  je obrađivala lične podatke kupaca protivno članu 4. stav (1) tačka a) Zakona.

4. Dostavljаnje nalaza i ocjene postupajućeg pravobranioca sudu, u svrhu odgađanja ročišta
Agencija je provela postupak po prigovoru nosioca podataka, protiv Pravobranilaštva Općine Ilidža (Pravobranilaštvo) zbog dostavljаnja nalaza i ocjene zdravstvenog stanja, koje sadrži šifru i dijagnozu bolesti, Općinskom sudu u Sarajevu (Sud) u svrhu odgađanja ročišta. Sud je dobijene nalaze unio u Sistem za automatsko upravljanje predmetima u sudovima (CMS), na koji način su strankama u postupku učinjeni dostupnim podaci o šifri bolesti, jedinstveni matični broj, adresa prebivališta i broj zdravstvenog kartona podnosioca prigovora.

Podnosilac prigovora je naveo da je kao zaposlenik Pravobranilaštva, bio privremeno spriječen za rad. Nadležnoj službi za finansije dostavio je Izvještaj o privremenoj spriječenosti za rad u zatvorenoj koverti, i to u skladu sa odredbama Zakona o pravima, obavezama i odgovornostima pacijenata u Federaciji BiH. Nakon povratka na posao a uvidom u spise sa kojima je zadužen, kojima su sudska ročišta bila zakazana u periodu njegovog odsustva zbog bolovanja, konstatovao je da je pravobranilac u navedenim predmetima uz podneske kojima se traži odgoda ročišta prilagao i potvrde o bolesti.
U izjašnjenju Pravobranilaštva se navodi da je postupao kako je to propisano od strane drugog organa, odnosno suda, da je kao dokaz dostavljalo one podatke koji su relevantni i navedeni u Smjernicama, odnosno podatke kojim je jedino raspolagalo u datom trenutku. Takva je bila i ranija praksa bila da se u podnesku za odgodu ročišta navodilo da se postupajući zamjenik nalazi na bolovanju, te da se u prilogu dostavljao dokaz u vidu Nalaza i ocjene sa svim ličnim podacima koji su u prigovoru sada osporeni. Osim toga, istaknuto da je takva praksa nužna, te da to provode i drugi organi. Pravobranilaštvo zaključuje da podnosilac prigovora ranije nije osporavao takvo postupanje, te se postavlja pitanje zašto to sada čini.
U izjašnjenju Suda navedeno je da je Pravilnikom o unutrašnjem sudskom poslovanju, predviđen je način postupanja prilikom prijema podnesaka, te zaposlenik koji radi na prijemu podnesaka nema mogućnost biranja podnesaka koje će zaprimiti i nije dužan ulaziti u sadržaj samog podneska, niti vršiti zaštitu ličnih podataka.

Pravilnik o CMS uređuje način i pravila postupanja korisnika sistema CMS, te pravo pristupa sudskim predmetima putem interneta od strane stranaka, njihovih zastupnika i punomoćnika. 

CMS je povezan sa bazom podataka Agencija za identifikacione dokumente, evidenciju i razmjenu podataka BiH, na način da se prilikom unosa stranaka, kad god je moguće, podaci preuzimaju iz te baze podataka. Matični broj je u CMS-u zaštićen na način da ga korisnici ne mogu vidjeti, ali su svi ostali preuzeti ili uneseni podaci vidljivi ovlaštenim korisnicima.

Prema Smjernicama Suda za postupanje u parničnom postupku je predviđeno da prilikom odlučivanja o zahtjevu za odgodu ročišta sud neće smatrati opravdanim razlogom niti višom silom „zdravstvene razloge koji nisu potkrijepljeni relevantnim ljekarskim nalazima datiranim neposredno prije termina zakazanog ročišta“. 
U skladu sa principom pravičnosti i zakonitosti, iz člana 4. stav (1) tačka a) relevantan propis u ovoj pravnoj stvari je Zakon o radu

Zakonom o radu u članu 30. je propisano:

„Lični podaci radnika ne mogu se prikupljati, obrađivati, koristiti ili dostavljati trećim licima, osim ako je to određeno zakonom ili ako je to potrebno radi ostvarivanja prava i obaveza iz radnog odnosa.“

Pravobranilaštvo ima pravni osnov da vrši obradu ličnih podataka podnosioca prigovora i drugih zaposlenika koji su neophodni za dokazivanje prava i obaveza iz radnog odnosa ili su u vezi sa radom, te da u tu svrhu vrši i obradu podataka koji su sadržani u nalazima i izvještajima o privremenoj spriječenosti za rad.

Zakonom je propisano da podaci koji otkrivaju zdravstveno stanje spadaju u posebne kategorije ličnih podataka. 

Članom 9. stav (1) Zakona, zabranjena je obrada posebnih kategorija ličnih podataka, osim izuzetaka propisanih u stavu (2) istog člana Zakona. Primjenjiv osnov za obradu podatka podnosioca prigovora, koji otkrivaju njegovo zdravstveno stanje, propisan je u članu 9. stav (2) tačka c) prema kojem je obrada posebne kategorije ličnih podataka dozvoljena ako: „je obrada podataka potrebna da bi se izvršila obaveza ili posebna prava kontrolora iz oblasti radnog prava u onoj mjeri kojoj je ovlašćen zakonom“.
Shodno navedenom, Pravobranilaštvo može vršiti obradu ličnih podataka iz Nalaza i ocjena o privremenoj spriječenosti za rad, samo kao dokaz da li je odsustvo sa posla opravdano, te za ostvarivanje prava iz radnog odnosa koja su povezana sa tim.
        Predmetna obrada je cijenjena u odnosu na princip iz člana 4. stav (1) tačka c) Zakona koji obavezuje kontrolore da „lične podatke obrađuje samo u mjeri i obimu koji je neophodan za ispunjenje određene svrhe“.

Shodno navedenom principu, davanje nalaza i ocjene sa podacima o šifri i dijagnozi bolesti, u svrhu dokazivanja opravdanosti odgađanja ročišta, ne ispunjava uslove mjere i obima koji su neophodni za ispunjenje navedene svrhe. 
Nesporno je da je unošenje predmetne dokumentacije u CMS sistem od strane Suda nastalo kao posljedica nezakonitog postupanja Pravobranilaštva, na što Sud nije mogao uticati. To ne znači niti oslobađa Sud od obaveze da poštuje principe obrade ličnih podataka, te druge obaveze o zaštiti ličnih podataka koje su propisane Zakonom. 
Nalaz i ocjena o privremenoj spriječenosti za rad, koji su uneseni u CMS sistem sadrže podatke o šifri bolesti, su postali dostupni svim strankama i njihovim punomoćnicima u postupcima u kojima je tražena odgoda ročišta. Isto nije bilo potrebno za ispunjenje svrhe, ishodovanje odgode ročišta, kao ni radi ostvarenja prava pregledanja i prepisivanja spisa u smislu Zakona o parničnom postupku. Određena svrha mogla ispuniti blokiranjem ličnih podataka o šifri bolesti, jedinstvenom matičnom broju, adresi prebivališta i broju zdravstvenog kartona podnosioca prigovora.

Pored toga, Sud je kao kontrolor trebao da cijeni i pretpostavi da unošenje ličnih podataka podnosioca prigovora u CMS sistem na utvrđeni način, može uticati na njegovu privatnost, te na međusobni odnos sa drugima, jer su naprijed navedeni lični podaci istog postali dostupni svim strankama u postupcima u kojima je tražena odgoda ročišta, kao i njihovim punomoćnicima. Takva obrada ličnih podataka, otvara mogućnost za dalju obradu, što u konačnici može dovesti do zloupotrebe ličnih podataka, naročito kada se ima u vidu da se radi o šifri bolesti, jedinstvenom matičnom broju, te adresi prebivališta. 

Nesporno je da Sud ima obavezu da sve dokumente koje zaprimi u svom radu unese u CMS sistem, ali je istovremeno dužan da poštuje i pravo na privatnost podnosioca prigovora, koje je zagarantovano Zakonom.

Sud je u izjašnjenju naveo da zaposlenik koji radi na prijemu podnesaka nema mogućnost biranja podnesaka koje će zaprimiti, da nije dužan ulaziti u sadržaj samog podneska, niti vršiti zaštitu ličnih podataka. 

Jasno je da zaposlenici koji rade na prijemu podnesaka nisu dužni da vrše selekciju podnesaka, niti da ulaze u sadržaj istih. Takođe, nije odgovornost zaposlenih koji vrše skeniranje zaprimljenih podnesaka u CMS sistem da vrše „zaštitu ličnih podataka“ kako je navedeno u izjašnjenju, već je to organizacijska obaveza Suda kao kontrolora.   

Dakle, Sud je dužan da na adekvatan način zaštiti lične podatke kako podnosioca prigovora, tako i svih drugih stranaka, koji nisu neophodni u svrhu za koju se podnesci dostavljaju. 

Preduzimanje mjera da podaci o šifri bolesti, jedinstveni matični broj, adresa prebivališta i broj zdravstvenog kartona podnosioca prigovora u CMS sistemu ne budu dostupni strankama, ne znači izmjenu podnesaka, već da ti podaci u unesenoj verziji ne budu vidljivi neovlaštenim licima.

Pravobranilaštvo je obrađivalo podatke zaposlenika protivno članu 4. stav (1) tačke a i , b) i c) Zakona.

5. Neovlaštena upotreba snimaka i fotografija, u svrhu utvrđivanja povrede Kodeksa profesionalne etike

Agencija je provela postupak po prigovoru protiv Pravnog fakulteta Univerziteta u Banja Luci (Fakultet) i Univerziteta u Banja Luci (Univerzitet) zbog neovlaštene upotrebe fotografija i snimaka, na kojima se prepoznaje podnosilac prigovora i koji su nastali u njegovim privatno poslovnim prostorijama. 
Podnosilac prigovora je naveo da je zaposlen na Fakultetu u svojstvu višeg asistenta, da je udaljen sa radnog mjesta, te da je Univerzitet je protiv istog vodio postupak utvrđivanja povrede Kodeksa profesionalne etike Univerziteta pred Etičkim komitetom za polno uznemiravanje. Tokom postupaka, vršeno je pregledavanje fotografija i snimaka na kojima je prepoznat podnosilac prigovora i ženska osoba, studentica fakulteta, što insinuira na poseban odnos između njega i ženske osobe. Dio prigovora se odnosi na širenje informacija i fotografija neprimjerenog sadržaja prema medijima od strane dekana Fakulteta i Univeziteta.

U izjašnjenju Fakulteta i Univerziteta je navedeno da su se sporni snimci i fotografije pojavili na raznim portalima (nabrajajući portale), te da nemaju saznanja na koji način su mediji došli do spornih snimaka. Postupak za utvrđivanje povrede Kodeksa profesionalne etike imao je za cilj utvrđivanje elemenata odgovornosti višeg asistenta, s obzirom da se na snimcima nalazi studentica tog fakulteta, a u cilju zaštite ugleda Fakulteta, pogotovo što se sporni događaj nije desio u prostorijama Fakulteta. U pogledu načina pribavljanja snimka i fotografija, istaknuto je da su dekanu poslani putem platforme „viber“, a dekan je isti snimak dostavio Etičkom komitetu  na USB stiku. Etički komitet je snimak i fotografije koristio isključivo kao dokaz u predmetnom postupku i nije ih dalje prosljeđivao.

Predmetna obrada ličnih podataka cijenjena je u odnosu na dva principa: princip pravičnosti i zakonitosti (član 4. stav (1) tačka a) Zakona) i princip autentičnosti i tačnosti. (član 4. stav (1) tačka d) Zakona)  Princip pravičnosti i zakonitosti podrazumijeva obradu ličnih podataka na osnovu saglasnosti nosioca podataka u smislu člana 5. Zakona ili da se obrada vrši bez saglasnosti ukoliko je ispunjen jedan od uslova propisanih u članu 6. Zakona.
Kako se radi o specifičnim ličnim podacima odnosno snimcima nastalim u privatno poslovnim prostorijama podnosioca prigovora, neophodno je bilo razmotriti po kojem pravnom osnovu su ti snimci nastali kako bi isti mogli biti korišteni u postupcima koje su pokrenuli Pravni fakultet i Univerzitet. Isto proizilazi iz principa pravičnosti i zakonitosti i autentičnosti i tačnosti čija je suština da je kontrolor obavezan utvrditi zakonitost i pravičnost ličnih podataka, zatim njihovu autentičnost odnosno porijeklo, te da li su ti podaci tačni. 

Dakle, neophodno je bilo razmotriti da li su snimci i fotografije nastali uz saglasnost nosioca podataka ili su nastali na osnovu jednog od osnova iz člana 6. Zakona, a koji su primjenjivi u ovom predmetu.

Budući da je podnosilac prigovora podnio prigovor u kojem je navedeno da se radi o nezakonitom snimanju u njegovim privatnim poslovnim prostorijama sasvim je jasno da njegova saglasnost za isto ne postoji. Takođe, na osnovu izjašnjenja Fakulteta i Univerziteta nije moglo biti utvrđeno da su snimci i fotografije nastali na osnovu jednog od uslova iz člana 6. Zakona. Fakultet i Univerzitet u svom izjašnjenju, nisu se izjasnili o porijeklu snimaka i fotografija, osim da su zaprimili snimke i fotografije putem viber poruke  Dakle, snimak i fotografije su korišteni kao dokazno sredstvo u postupcima protiv podnosioca prigovora, a da nije utvrđeno da li su nastali na zakonit način.

Prema stanju spisa nije utvrđeno da su snimci i fotografije nastali na jedan od načina propisanih u članu 5. ili 6. Zakona ili na neki drugi način koji bi bio prihvatljiv u predmetnom slučaju kao npr. da je žrtva sama snimila sporni događaj ili u saradnji sa drugim licima kao bi dokazala postojanje polnog uznemiravanja.

Prema principu autentičnosti i tačnosti ličnih podataka, te po potrebi njihovog ažuriranja, neophodno je da se zna porijeklo ličnih podataka i njihova tačnost i istinitost. Neophodno je dokazati na koji način i od strane koga je nastao sporni snimak, kako bi se došlo do utvrđivanja njegove zakonitosti. 

Svakako da se Agencija mogla složiti sa konstatacijama navedenim u izjašnjenju Fakulteta i Univerziteta da postoje snimci neprimjerenog sadržaja, da isti ukazuju na neprofesionalno i moralno neprihvatljivo ponašanje podnosioca prigovora sa navodnom studenticom, ali isto mora biti potkrijepljeno dokazima pribavljenim na zakonit način i podvedeno pod odgovarajuće norme kojima je propisana eventualna odgovornost podnosioca prigovora.

U odnosu na dio prigovora, da su dekan Fakulteta i Univerzitet snimke i fotografije dostavili medijima, Fakultet i Univerzitet su istaknuli da su informacije i fotografije bile prisutne u medijima i da oni iste nisu njima dostavili. Podnosilac prigovora je dostavio kopiju prepiske sa medijskim portalima, iz čega se nedvosmisleno dalo zaključiti da su dekan Pravnog fakulteta i Univerzitet medijima dostavili  informacije u vezi sa predmetnim snimcima i fotografijama.
 Iz istih razloga koje smo prethodno opisali, Fakultet i Univerzitet nisu bili ovlašteni medijima dostaviti  informacije o predmetnom događaju.
Budući da je prigovor podnosioca ocijenjen kao osnovan, uzimajući u obzir sve okolnosti predmetnog slučaja, a posebno koje posljedice po istog može imati kvalifikacija spornog događaja u budućnosti, kao adekvatnu mjeru Agencija je izrekla uništavanje spornih snimaka i fotografija. 
Fakultet i Univerzitet su obrađivali lične podatke zaposlenika protivno članu 4. stav 1) tačke a) i d) Zakona.

6. Kopiranje lične karte, dokaza o vlasništvu objekta i potvrde o zaposlenju, u svrhu pružanja komunalne usluge

Proveden je postupak po službenoj dužnosti protiv društva „Vodovod“ a.d. Doboj (u daljem tekstu: Društvo) zbog prikupljanja kopije lične karte, dokaza o vlasništvu i potvrde o zaposlenju u svrhu zaključenja ugovora o isporuci i odvodnji vode. 
Društvo je kao razloge za prikupljanje navedenih kopija, u smislu pravnog osnova i svrhe, navelo „Pravilnik o uslovima potpisivanja ugovora o isporuci i odvodnji vode“ i istaklo potrebu identifikacije lica koje zaključuje ugovor i  provjeru da podaci iz lične karte odgovaraju podacima iz dokaza o vlasništvu. Svrha obrade kopije potvrde o zaposlenju je naplata potraživanja putem suda u izvršnom postupku.
Shodno principu pravičnosti i zakonitosti iz člana 4. stav (1) tačka a) Zakona, mjerodavni pravni propisi su:
- Zakon o komunalnim djelatnostima

-  Zakon o ličnoj karti državljana BiH
 (Zakon o ličnoj karti) 

Prema Zakonu o komunalnim djelatnostima, zakonsko pravo Društva je da od zajednice etažnih vlasnika traži podatke o etažnim vlasnicima. Zajednica etažnih vlasnika je dužna u roku od 15 dana od dana podnesenog zahtjeva dostaviti tražene podatke. Takođe, obaveza Društva je da sa korisnicima komunalne usluge zaključi ugovor. Društvo komunalnu uslugu isporuke vode i odvodnje otpadnih voda, generalno, ne može uskratiti korisniku komunalne usluge. Izuzeci su samo u slučajevima kada se izvrši priključenje na komunalni objekat bez odobrenja nadležnog organa, ako se usluga koristi nenamjenski, ako se ne vrši plaćanje računa za komunalnu uslugu, te ako korisnik odbije da s Društvom zaključi ugovor i ako se ne pridržava mjera štednje u vanrednim situacijama.
Zakonom o komunalnim djelatnostima nije propisano pravo davaoca komunalne usluge da od korisnika komunalne usluge, u svrhu zaključenja ugovora o isporuci komunalne usluge, zahtjeva dostavu kopija njihove lične karte, dokaza o vlasništvu nad nekretninom i potvrde o zaposlenju.

Prema Zakonu o ličnoj karti, lična karta je javna isprava kojom se dokazuje identitet, činjenica mjesta i datuma rođenja, prebivališta odnosno boravišta za raseljena lica i državljanstva BiH. U članu 3. stav (7) je propisano „Od državljanina BiH može se tražiti kopija lične karte, samo u postupku revizije ili prestanka državljanstva BiH i kada je to zakonom propisano.“

Iz citirane odredbe proizilazi da je Vodovod mogao zahtijevati i prikupljati kopiju lične karte korisnika komunalne usluge samo u slučaju kada je to izričito zakonom propisano. 

Nesporno je da Vodovod prilikom zaključenja ugovora sa korisnikom komunalne usluge mora izvršiti njegovu identifikaciju. Identifikacija se vrši uvidom ličnu kartu i uporedbom podataka upisanih u zahtjev za zaključenje ugovora sa podacima na ličnoj karti, a ne prikupljanjem kopije lične karte. 

Obzirom da Zakon o komunalnim djelatnostima ne propisuje osnov za prikupljanje kopije lične karte od korisnika komunalne usluge prilikom zaključenja ugovora, prikupljanjem kopije lične karte, stvara se neopravdan rizik od zloupotrebe ličnih podataka.

Nesporno je pravo Društva da u svrhu zaključenja ugovora o isporuci i odvodnji vode obrađuje adresu objekta na koji se isporučuje voda, te ime i prezime etažnog vlasnika stana odnosno vlasnik privatnog objekta. Kada su u pitanju stambeni objekti, Zakonom o komunalnim djelatnostima je u članu 4. propisano pravo Društva da od zajednice etažnih vlasnika zahtjeva podatke o etažnim vlasnicima u zgradi, koji se shodno navedenoj zakonskoj normi moraju dostaviti Društvu u roku od 15 dana od dana podnošenja zahtjeva. U slučajevima kada se komunalna usluga isporučuje u privatne kuće i sl. pravo Društva je da od vlasnika objekta traži da na uvid dostavi dokaz o vlasništvu. Prilikom zaključivanja ugovora potrebno je izvršiti uporedbu podataka iz zahtjeva sa podacima navedenim u dokazu o vlasništvu, te evidentirati naziv organa koji je izdao dokaz o vlasništvu, broj akta pod kojim je zaveden i datum izdavanja akta, bez uzimanja kopije dokaza o vlasništvu. 

Zakon o komunalnim djelatnostima kao uslov za korištenje komunalne usluge ne propisuje da korisnik komunalne usluge mora biti zaposlen, te njegovu obavezu da davaocu komunalne usluge kao dokaz o zaposlenju. Šta više, članom 19. stava (1) istog zakona je propisano da se komunalna usluga generalno ne može uskratiti korisniku. Stavom (2) navedenog člana su propisani izuzetni slučajevi u kojima se korisniku može uskratiti komunalna usluga, u koje ne spada zaposlenje korisnika.

Shodno navedenom, Društvo je od korisnika komunalne usluge zahtijevalo prilaganje kopija lične karte, dokaza o vlasništvu objekta i potvrde o zaposlenju iako to nije propisano Zakonom o komunalnim djelatnostima. Identifikacija korisnika komunalnih usluga, te drugi podaci neophodni  za zaključenje ugovora se mogu izvršiti na manje invazivan način i obradom ličnih podataka u manjem obimu i mjeri.

Društvo je obrađivalo lične podatke korisnika usluga protivno članu 4. stav (1) tačka a) Zakona.

7. Obrada jedinstvenog matičnog broja u rješenjima i zahtjevima za upis zakonske hipoteke, u svrhu naplate porezne obаveze

Agencija je provela postupak po prigovoru protiv Kantonalnog poreznog ureda Zenica, Porezne ispostave Visoko (Porezni ured) zbog upisivanja jedinstvenog matičnog broja u rješenja o naplati porezne obaveze iz imovine poreskog obveznika i zahtjeve za upis zakonske hipoteke, te zbog obrade ličnog imena podnosioca prigovora „kao fizičkog lica koje nije poreski obveznik“ u rješenjima o naplati porezne obaveze iz imovine poreznog obveznika, u svrhu naplate poreza.

Podnosilac prigovora je porezni obveznik po osnovu samostalne advokatske djelatnosti.
Porezni ured je donio rješenja o naplati porezne obaveze i zahtjev za upis zakonske hipoteke na suvlasničkom dijelu imovine podnosioca prigovora. Rješenja o naplati porezne obaveze iz imovine podnosioca prigovora i Zahtjevi za upis zakonske hipoteke na njegovoj imovini, koja je izdao Porezni ured, između ostalih podataka, sadrže i JMB. 
Porezni ured je u izjašnjenju, između ostalog, istakao:

 „Porezni obveznik - pravno lice i organizacija u prilogu prijave za registraciju dostavlja poreznom organu rješenje o sudskoj registraciji i izvod iz sudskog registra, a porezni obveznik – fizičko lice - poduzetnik rješenje o registraciji izdato od nadležnih gradskih i općinskih organa, član 16. Zakona o Poreznoj upravi Federacije BiH.
Članom 50. Zakona o Poreznoj upravi Federacije BiH propisano je da „Ako porezni obveznik ne  plati poreznu obavezu koju je razrezala porezna uprava u roku određenom u nalogu za plaćanje, iznos porezne obaveze postaje predmet zakonskog založnog prava u korist Porezne uprave na imovinu i imovinska prava poreznog obveznika, osim imovine izuzete u članu 43. stav 5. ovog zakona“

Imovina fizičkih lica koja se izuzima od postupka prinudne naplate je:

· finansijska pomoć od bilo koje vladine organizacije u BiH,

· lična pokretna imovina, predmeti za domaćinstvo, odjevni predmeti, namještaj, gorivo i zalihe hrane u vrijednosti od 2.500,00 KM (vrijednost procjenjuje Porezna uprava),

· alat koji koristi majstor ili zanatlija za svoj posao do vrijednosti od 1.000,00 KM (vrijednost utvrđuje Porezna uprava),

· plaće u iznosu od 300,00 KM mjesečno,

· oprema za zaštitu od požara, lijekovi, medicinska oprema i medicinska pomoć.

· Član 35. Zakona o poreznoj upravi Federacije BiH propisuje da se porezna obaveza preminulog fizičkog lica izmiruje iz imovine preminulog lica prije raspodjele imovine na nasljednike preminulog fizičkog lica.

U slučaju da je imovina prenesena na nasljednike, a da prije toga porezna obaveza preminulog lica  nije plaćena i kada je na neplaćene poreze nastala hipoteka, tada će se hipoteka odnositi na predmetnu imovinu do iznosa porezne obaveze.
Iz naprijed navedenog proističe činjenica da je podnosilac prigovora fizičko lice jer je imenovanom odobreno obavljanje Samostalne djelatnosti kao osnovno zanimanje pod nazivom Advokat XY iz Visokog, te je samim tim obveznik.
Iz izjašnjenja Porezne uprave proizilazi da podnosilac prigovora, kao porezni obveznik po osnovu samostalne advokatske djelatnosti, za neplaćanje poreznih obaveza odgovara kao fizičko lice koje ostvaruje prihode u FBiH, i nezavisno od toga što ima određen jedinstveni identifikacijski broj, postoji potreba za obradu njegovog JMB-a.
Princip pravičnosti i zakonitosti podrazumijeva obradu ličnih podataka na osnovu saglasnosti nosioca podataka u smislu člana 5. Zakona ili da se obrada vrši bez saglasnosti ukoliko je ispunjen jedan od uslova propisanih u članu 6. Zakona. 
Prema principu pravičnosti i zakonitosti, za obradu ličnih podataka koja je predmet prigovora, relevantni propisi su:
· Zakon o jedinstvenom matičnom broju BiH (Zakon o JMB)

· Zakon o poreznoj upravi Federacije BiH
 (Zakon o poreznoj upravi),
· Pravilnik o dodjeljivanju identifikacijskih brojeva, registraciji i identifikaciji i evidencijama poreznih obveznika na teritoriji FBiH
  (Pravilnik). 
Zakon o JMB, kao sistemski zakon, na jasan način propisuje uslove za upisivanje jedinstvenog matičnog broja u evidencije i javne isprave. Zakon o poreznoj upravi ne propisuje upisivanje JMB u rješenja i zahtjeve Porezne uprave.

Podnosilac je prigovorio na obradu JMB-a i pored toga što mu je određen identifikacijski broj poreznog obveznika, kao vlasniku samostalne advokatske djelatnosti.    

Porezni ured je, osim izjašnjenja, dostavio zahtjeve i rješenja podnosioca prigovora iz 2019. i 2022. godine. U istima, između ostalih podataka, je upisan jedinstveni identifikacioni broj poreznog obveznika a ne JMB, iz čega proizilazi da fizička lica koja obavljaju samostalnu djelatnost imaju određen identifikacioni broj poreznog obveznika, a koji nije JMB. Dakle, pored identifikacijskog broja poreznog obveznika za vlasnike samostalnih djelatnosti, u postupku prinudne naplate je neophodno obrađivati i JMB jer odgovaraju cjelokupnom imovinom kao fizička lica.

Porezni ured se u svom izjašnjenju nije pozvao na Pravilnik, kojim je propisano da JMB predstavlja identifikacioni broj poreznog obveznika za fizička lica koja obavljaju samostalnu djelatnost i ostvaruju prihode u FBiH. 

   Shodno naprijed navedenom, proizilazi da Porezni ured obrađuje JMB poreskih obveznika u postupku prinudne naplate porezne obaveze kada je to neophodno kao u predmetnom slučaju, dok je s druge strane Pravilnikom propisana obrada JMB-a kao identifikacionog broja za određenu kategoriju poreznih obveznika.

   I jedna i druga obrada JMB-a nisu usklađene sa Zakonom o JMB.

Podnosilac je zahtijevao poništenje rješenja i zahtjeva koje sadrže njegov JMB što nije moglo biti prihvaćeno, jer Agencija nema tu vrstu ovlaštenja. Ocijenjeno je da ni upravna mjera brisanja JMB u predmetnim dokumentima ne bi bila svrsishodna. Naime, radi o obradi JMB-a u okviru postupanja javnog organa, te njegovo dostavljanje Općinskom sudu, odnosno zemljišnoknjižnom uredu Suda, umanjuje mogućnost eventualnog ugrožavanja privatnosti podnosioca prigovora.

Uzete su u obzir sve okolnosti predmetnog slučaja, a posebno da se radi se o obavezama podnosioca prigovora iz oblasti poreza, koji je sistemski uspostavljen i funkcioniše na postojećim pravnim propisima, što nije isključiva odgovornost Poreznog ureda kao kontrolora, već je pitanje usklađenosti Zakona o poreznoj upravi sa Zakonom o JMB-u,  što je u nadležnosti zakonodavnih organa. 

Agencija je kao svrsishodnu mjeru Poreznom uredu izrekla upravnu mjeru pokretanja inicijative za usklađivanje obrade JMB u Zakonu o poreznoj upravi sa Zakonom o JMB.

Provođenje upravne mjere, koju je Agencija utvrdila kao svrsishodnu za predmetni slučaj, istovremeno će doprinijeti sveobuhvatnom regulisanju obrade JMB-a u Zakonu o poreznoj upravi i u slučaju propisivanja JMB-a kao jedinstvenog identifikacijskog broja za određene kategorije poreznih obveznika, što je sada propisano Pravilnikom i na čemu se zasniva porezni sistem.
8. Mišljenje na Nacrt Zakona o izmjenama i dopunama Zakona o upravi za indirektno oporezivanje

Agencija je po zahtjevu Uprave za indirektno oporezivanje BiH (Uprava), dala mišljenje na Nacrt zakona o izmjenama i dopunama Zakona o Upravi za indirektno oporezivanje (Nacrt zakona).
U obrazloženju Nacrta zakona je navedeno:

„Članom 8. Nacrta zakona, dopunjava se član 19. Zakona o upravi za indirektno oporezivanje  dodavanjem stava (2), kojim se propisuje upotreba JMB vlasnika i odgovornog lica u pravnom licu, preduzetnika, punomoćnika  i fizičkog lica koji se upisuje u jedinstveni registar obveznika indirektnih poreza, te u sprovođenju carinskog postupka po carinskoj deklaraciji u potpisanoj ili elektronskoj formi kada je fizičko lice korisnik carinskog postupka, u postupku prinudne naplate duga po osnovu indirektnih poreza, kao i u postupku ograničene provjere i postupku kontrole indirektnih poreza u cilju utvrđivanja razreza indirektnih poreza kod kontrolisanog lica. Članom 9. nacrta zakona propisan je novi član 19a, kojim se propisuje upotreba JMB-a u postupku dodjele kvalifikovanе elektronske potvrde kao i podnošenja prijava elektronskim putem uz upotrebu kvalifikovanе elektronske potvrde koja je ispunila svoje nadležnosti utvrđene zakonom, prvenstveno prikupljanje i raspodjela indirektnih poreza, te postoji potreba da se stvore uslovi kao bi se kao bi u svakom momentu precizno identifikovala fizička lica. Obrada podataka po drugim parametrima za fizička lica, osim po JMB, ne bi dale rezultate potrebne za prepoznavanje lica u vezi sa kojima se u UIO vode postupci (upravni postupak, postupak prinudne naplate, pokretanje prekršajnog postupka, te obavještavanje tužioca o postojanju osnova sumnje o izvršenom krivičnom djelu.)“

Kao razlog propisivanja obrade JMB, dodatno je istaknuto i rješenje Agencije iz 2018. godine, kojim je Upravi zabranjeno da zahtijeva od pravnih lica koja vrše prodaju lož ulja iz skladišta da u Evidenciji o prometu lož ulja obrađuju JMB kupaca. 

Agencija je iznijela sljedeće primjedbe:

U članu 4. stav (1) tačka a) kao nadležnost Uprave je propisano da „vrši obradu ličnog podatka i postupa sa tajnim podatkom u skladu sa zakonskim propisima“. 

Ovako uopšteno propisivanje obrade ličnih podataka nema nikakvog značaja na bilo koju konkretnu obradu ličnog podataka koja proizilazi iz ovog zakona, te je kao takvo i nepotrebno. 
U vezi sa obradom JMB, u svim postupcima koji su nabrojani u članu 8. Nacrta zakona, kojim se mijenja član 19 Zakona o Upravi za indirektno oporezivanje (Zakon o Upravi), nije dato adekvatno obrazloženje neophodnosti za obradu JMB.

Naime, važeći član 19. Zakona o Upravi, glasi: 
„ (Identifikacioni broj)

(1) Obvezniku indirektnih poreza dodjeljuje se identifikacioni broj u skladu sa zakonom.

(2) Identifikacioni broj obveznika indirektnih poreza je jedinstven i jedini je broj tog lica u      

     svrhu indirektnih poreza i za sve organizacione jedinice UIO.“

Takođe, u članu 7. stav (1) tačka a) Zakona o Upravi je propisano da je Uprava nadležna da: „ a) vodi jedinstven registar obveznika indirektnih poreza i dodjeljuje im odgovarajući identifikacioni broj“. 

Prema tome, ukoliko Uprava obveznicima dodjeljuje poseban identifikacioni broj za potrebe postupaka i radnji koje provodi, onda se postavlja pitanje da li postoji neophodnost za propisivanje obrade JMB u svim drugim taksativno propisanim postupcima ili je samo neophodno obrađivati JMB u postupku dodjele identifikacionog broja radi jedinstvene identifikacije fizičkog lica. 

Nesporno je da je postoji neophodnost i zakonska obaveza da Uprava u svrhu ostvarivanja pojedinih nadležnosti obrađuje JMB fizičkog lica, npr. u svrhu pokretanja prekršajnog postupka. Međutim, uopšteno pozivanje na javni interes „...u cilju utvrđivanja razreza indirektnih poreza..“, imajući u vidu prethodno dodijeljen identifikacioni broj od strane Uprave, nije dovoljno. 
Obrazloženje da nije primjenjivo evidentiranje broja identifikacionog dokumenta jer se isti mijenjaju na svakih par godina, nije argument za neophodnost propisivanja obrade JMB u svim postupcima Uprave. Putem nadležnih organa u svako vrijeme se može utvrditi identitet pojedinca na osnovu broja identifikacionog dokumenta koji je zamijenjen, odnosno nevažeći.

Neprihvatljivo je obrazloženje u kojem se poziva na Rješenje Agencije iz 2018. godine, kojim je Upravi zabranjeno da zahtijeva od pravnih lica koja vrše prodaju lož ulja iz skladišta, da u Evidenciji o prometu lož ulja obrađuju JMB kupaca. Naime, prema Nacrtu zakona nije, ali i ne treba biti utvrđen pravni osnov za obradu ličnih podataka kupaca lož ulja, od strane pravnih lica koja vrše prodaju lož ulja. 

Shodno navedenom, propisivanje pravnog osnova za obradu JMB od strane Uprave, nije od uticaja na činjenicu da pravna lica koja prodaju lož ulje nemaju pravni osnov za obradu tog ličnog podataka. Navođenje rješenja Agencije kao razloga za vršenje izmjena i dopuna Zakona o Upravi je bespredmetno.

Agencija je u prethodnim mišljenjima, koja su data Upravi, obrazložila da za zakonito miješanje u privatnost nije dovoljno propisati određenu obradu ličnih podataka, već da  za to moraju kumulativno biti ispunjena tri uslova: da je isto propisano zakonom, da je nužno društveno potrebno i da ograničenje prava mora biti srazmjerno legitimnom cilju kome se teži. 

Shodno navedenom, neophodnost obrade JMB za sve navedene postupke nije na adekvatan način obrazložena, te smo mišljenja da je za propisivanje obrade JMB kao u Nacrtu zakona potrebno, u skladu sa prethodno istaknutim, dodatno procijeniti neophodnost njegove obrade, u svakom od propisanih postupaka.

U vezi sa izdavanjem kvalifikovanih elektronskih potvrda, u Nacrtu zakona je članom 9. propisano da se iza člana 19. Zakona o UIO dodaje član 19a. koji propisuje kvalifikovanu elektronsku potvrdu za korištenje elektronskog potpisa.

  U stavu (1) i (2) navedenog člana Nacrta zakona propisano je da Uprava izdaje kvalifikovanu elektronsku potvrdu za korištenje elektronskog potpisa, te da se taj postupak provodi u skladu sa pravilima propisanim podzakonskim propisima koje donosi direktor.


Stav (3) propisuje da se u postupku izdavanja kvalifikovane elektronske potvrde obrađuje JMB lica za koje se odlučuje o izdavanju iste.

  U članu 7. stav (1) tačka a) Nacrta zakona, propisana je nadležnosti Uprave da „dodjeljuje kvalifikovanu elektronsku potvrdu i vodi registar kvalifikovanih elektronskih potvrda“.

Obrazloženje člana 9. Nacrta zakona usmjereno je na opravdanost obrade JMB u postupku izdavanja kvalifikovane elektronske potvrde, a kako bi Uprava provela usvojene i u „Službenom glasniku BiH“ objavljene propise za čiju je primjenu nadležna. U obrazloženju je dalje navedeno da zakonski i podzakonski propisi obavezuju Upravu da poreskim obveznicima omoguće elektronsko podnošenje carinskih i poreskih prijava uz upotrеbu kvalifikovane elektronske potvrde.

Nadalje, za postupak izdavanja kvalifikovane elektronske potvrde nije dato obrazloženje u odnosu na relevantan propis za tu oblast a to je Zakon o elektronskom potpisu („Službeni glasnik BiH“ broj: 91/06).

Zakonom o elektronskom potpisu definisan je pojam elektronskog potpisa i sigurnog elektronskog potpisa, pojam ovjerioca, te opšte i posebno djelovanje elektronskog potpisa, zatim pojam potvrde i kvalifikovane potvrde i njihovo izdavanje i sadržaj.

Uprava nije obrazložila propisivanje nadležnosti za dodjelu kvalifikovane elektronske potvrde i vođenje registra kvalifikovanih elektronskih potvrda u smislu Zakona o elektronskom potpisu, već je obrazloženje dato samo za obradu JMB u tom postupku. 

Nesporno je da postupci i poslovanje Uprave trebaju biti digitalizovani ali taj postupak mora biti zakonit, a ne proizvoljan. Da bi se procesi pred Upravom digitalizovali, postupak izdavanja kvalifikovane potvrde mora biti proveden u skladu sa Zakonom o elektronskom potpisu, a ne da se ovlaštenja i nadležnosti iz ove oblasti utvrđuju sektorskim propisima.

9. Mišljenje na Nacrt Pravilnika o načinu podnošenja i izgledu obrasca Izvještaja o finansijskom stanju i imovini nosilaca javnih funkcija u institucijama na nivou BiH 

Agencija je po zahtjevu Komisije za odlučivanje o sukobu interesa, dala mišljenje na Nacrt Pravilnika o načinu podnošenja i izgledu obrasca Izvještaja o finansijskom stanju i imovini nosilaca javnih funkcija u institucijama na nivou BiH (Nacrt pravilnika)
Nacrt pravilnika je dostavljen bez obrazloženja.
U prilogu Nacrta pravilnika dostavljen je obrazac Izvještaja o finansijskom stanju i imovini nosilaca javne funkcije (u daljem tekstu: Obrazac izvještaja), koji čini njegov sastavni dio.
Sa aspekta principa pravičnosti i zakonitosti relevantan zakonski propis za propisivanje obrade ličnih podataka u Nacrtu pravilnika je Zakon o sprečavanju sukoba interesa u institucijama na nivou Bosne i Hercegovine
 (Zakon o sprečavanju sukoba interesa).

Cijeneći obim ličnih podataka koji je sadržan u obrascu Izvještaja, zaključeno je da isti nije u skladu sa članom 16. stav (2) Zakona o sprečavanju sukoba interesa i sa članom 5. stav (1) Nacrta pravilnika, kojim je taksаtivno u istom obimu upravo propisan sadržaj izvještaja.

Naime, za razliku od navedenih odredbi Zakona o sprečavanju sukoba interesa i Nacrta pravilnika, osim imena i prezimena koje se podrazumijeva za nosioca javne funkcije, u obrazac Izvještaja su uvrštene sledeće vrste podataka: mjesto rođenja, prebivalište/boravište, adresa stanovanja, kontakt, djevojačko prezime i ime oca bračnog ili vanbračnog druga, njegovo mjesto rođenja i adresa stanovanja, mjesto rođenja i adresa stanovanja djeteta, ime i prezime oca i majke nosioca javne funkcije, njihovo mjesto rođenja i adresa stanovanja, ime povjerioca.

Prema navedenom, jasno je da se obrazac Izvještaja zasniva na proizvoljnosti i da ne odražava odredbe propisa kojim je propisan njegov sadržaj. Na ovakav nedostatak Agencija je ukazivala u postupku davanja mišljenja na nacrt i prijedlog Zakona o sprečavanju sukoba interesa upravo navodeći: „Iz citiranog stava, proizilazi da će, osim taksativno pobrojanih podataka u stavu (2) istog člana, Komisija za odlučivanje o sukobu interesa (u daljem tekstu: Komisija) dodatno propisati sadržaj izvještaja, što upućuje na zaključak da u Nacrtu Zakona nisu propisane sve vrste ličnih podataka koji će se obrađivati u izvještaju, a što je potrebno učiniti.“, te da 

„Upravo u cilju potpunog i preciznijeg regulisanja obrade ličnih podataka, ukazujemo da Nacrtom Zakona treba utvrditi sve segmente obrade ličnih podataka te da se pravnom normom utvrde sve vrste podataka koji se obrađuju, svrhe obrade, postupke i način obrade, postupak i vrste ličnih podataka koji se daju trećoj strani, koji lični podaci će biti izostavljeni od objave na web stranici, mjere zaštite, te rokove čuvanja ličnih podataka.“.

Nadalje, neprihvatljiva je tačka 11. obrasca Izvještaja „Izjava“ kojom je predviđeno davanje saglasnosti za obradu ličnih podataka iz Izvještaja. Imajući u vidu da se rad javnih organa zasniva na ovlaštenjima datim u zakonskim propisima, radi izvršavanja zakonom utvrđenih nadležnosti, saglasnost, kao jedan od pravnih osnova za obradu ličnih podataka, nije primjenjiva.

Osim navedenog, član 6. stav (3) Nacrta pravilnika je u suprotnosti sa članom 16. stav (8) Zakona o sprečavanju sukoba interesa ali i sa stavom (1) Nacrta pravilnika.

U članu 16. stav (8) Zakona o sprečavanju sukoba interesa, propisano je da „Podaci iz Javnog registra imovine nosilaca javnih funkcija u institucijama na nivou Bosne i Hercegovine biće objavljeni na službenoj web-stranici Komisije. S ciljem sprečavanja zloupotrebe, lični podaci nosilaca javne funkcije, njihovih bliskih srodnika i povezanih lica štite se u skladu s važećim propisima o zaštiti ličnih podataka.“.

Za razliku od citirane zakonske norme koja propisuje objavu podataka iz Javnog registra, u članu 6. stav (3) Nacrta pravilnika „Objava Izvještaja“, propisano je da „Izvješće nositelja javne funkcije je javno dostupno 12 mjeseci od dana prestanka obnašanja javne funkcije.“.

Takođe, u članu 6. stav (2) Nacrta pravilnika neadekvatno je pozivanje da se lični podaci štite u skladu sa propisima o zaštiti ličnih podataka, obzirom da je Zakon opšti propis koji reguliše zaštitu ličnih podataka, a ne konkretne postupke kontrolora i objavljivanje na web stranicama.

Agencija je dala mišljenje da obrada ličnih podataka na način koji proizlazi iz Nacrta pravilnika i pripadajućeg obrasca Izvještaja nije utvrđena u skladu sa principima obrade ličnih podataka utvrđenim u članu 4. Zakona.
10. Mišljenje na Prijedlog Odluke o sadržaju i vođenju Registra zaposlenih u institucijama BiH

Agencija je po zahtjevu Agencije za državnu službu BiH dala mišljenje na Prijedlog Odluke sadržaju i vođenju Registra zaposlenih u institucijama BiH (Odluka).
Analizom Odluke utvrđeno je da je njen Predmet „sadržaj i način vođenja Registara zaposlenih u institucijama Bosne i Hercegovine (u daljem tekstu: Registar), kao i obrada i zaštita podataka koji se u Registru vode.“ Članom 5. (Sadržaj registra) propisane su vrste ličnih podataka kao npr. podaci o instituciji, podaci o unutrašnjoj organizaciji i sistematizaciji institucije, odnosno Pravilnik o unutrašnjoj organizaciji institucije, podaci o državnim službenicima, podaci o obrazovanju, stručnom usavršavanju i vještinama, podaci o stažu i iskustvu podaci o zasnivanju radnog odnosa. U drugom stavu istog člana propisano je da „Registar sadrži izvještaje po svim vrstama podataka iz stav (1) ovog člana, a može da sadrži i druge podatke određene zakonom ili drugim propisima“.

U članu 8. (Obrada i zaštita podataka) propisano je „(1)Agencija i institucije vrše obradu i zaštitu podataka iz Registra u skladu sa odredbama propisa iz oblasti zaštite ličnih podataka i informatičke sigurnosti“.

(2)Uz svaku obradu podataka, odnosno unos, promjenu, brisanje ili pregled evidentira se korisnik koji je izvršio obradu.“ 

Zakon o državnoj službi u institucijama BiH (Zakon o državnoj službi) propisuje  Registar na sljedeći način:
                                                                    “Član 62a

Registar zaposlenih

1. Registar zaposlenih predstavlja kadrovsku evidenciju zaposlenih koju vodi Agencija u saradnji s institucijama, a koji čini jedan od modula informacionog sistema upravljanja ljudskim potencijalima.

2. Registar zaposlenih služi za upravljanje kadrovima u vezi sa radnim odnosima, a vodi se u elektronskoj formi informatičke baze podataka.

3. U Registru zaposlenih vode se podaci za državne službenike i zaposlenike, kao i za sve druge kategorije zaposlenih, osim policijskih službenika, profesionalnih vojnih lica i zaposlenih u Obavještajno-sigurnosnoj agenciji Bosne i Hercegovine i zaposlenih u Zavodu za izvršenje krivičnih sankcija, pritvora i drugih mjera Bosne i Hercegovine, za koje se primjenom odgovarajućeg interfejsa može pristupiti samo statističkim podacima.

4. U Registru zaposlenih vode se podaci o: imenu i prezimenu, jedinstvenom matičnom broju, prezimenu po rođenju, datumu rođenja, državljanstvu, polu, nacionalnosti, adresi, obrazovanju i stručnom usavršavanju, vještinama, postavljenjima, razrješenjima, stažu i iskustvu, platama i naknadama, ocjenama rada, disciplinskim mjerama i krivičnim presudama, a koji su značajni za upravljanje ljudskim potencijalima.

5. Lični podaci koji se vode u Registru zaposlenih, osim imena i prezimena, nisu javni.

6. Pored podataka iz stava 4. ovog člana, Registar zaposlenih sadrži i sve potrebne podatke o institucijama.

7. Savjet ministara, na prijedlog Agencije, detaljnije reguliše uspostavljanje i vođenje Registra zaposlenih.

8. Registar zaposlenih biće uspostavljen najkasnije u roku od dvije godine od dana stupanja na snagu ovog zakona.”

Citiranim članom je propisano da predmet Odluke treba da bude uspostavljanje i vođenje Registra, iz čega proizilazi da se istom odlukom trebaju propisati pitanja neophodna za njegovo uspostavljanje i vođenje.

Zakonom o državnoj službi detaljno je propisan sadržaj Registra u pogledu ličnih podataka zaposlenih, i to njihovo ime i prezime, jedinstveni matični broj, prezime po rođenju, datumu rođenja, državljanstvu, polu, nacionalnosti i adresi. Međutim, ovim članom (što je njegov nedostatak) nije detaljno propisano koji podaci o obrazovanju trebaju biti obrađeni da li samo stepen stručne spreme ili uz stepen i vrsta visokoškolske ustanove, te datum i mjesto završetka. Ista primjedba se odnosi i na druge podatke. Umjesto da ovi podaci detaljno budu propisani u članu 5. Odluke, jer nisu propisani Zakonom o državnoj službi, u istoj se ponavljaju slične ili identične formulacije kao u zakonu, što prema našem mišljenju, onemogućava uspostavljanje Registra jer nije poznato koje vrste podataka se trebaju u njemu obrađivati. Dakle, budući da zakonom nisu detaljno propisani drugi podaci, potrebno je da se Odlukom isto precizira jer je to preduslov za uspostavljanje i funkcionisanje Registra.

Podaci o krivičnim presudama ne bi trebali biti obrađivani u Registru, osim kao podatak na osnovu kojega je državni službenik ili zaposlenik suspendovan ili mu je prestao radni odnos, u skladu sa Zakonom o državnoj službi i Zakonom o radu.

Sljedeća primjedba odnosi se na stav (2) istog člana Odluke u kojem je propisano da će se obrađivati i drugi podaci propisani „zakonom ili drugim propisima“. Ovakva formulacija je neprihvatljiva jer je Registar zaposlenih predmet propisivanja Zakona o državnoj službi i nije logično pretpostaviti da bilo koji zakon ili propis dodatno propisuju njegov sadržaj. 

Nadalje, trebalo bi izmijeniti i formulaciju člana 3. stav (1) Odluke prema kojoj su državni službenici i zaposlenici Agencije i institucija koji imaju ovlašteni pristup Registru, korisnici podataka iz Registra. Kao što je prethodno navedeno, Agencija za državnu službu i institucije Bosne i Hercegovine (u svom domenu) su kontrolori podataka, tako da državni službenici i zaposlenici nisu korisnici podataka iz Registra, već su to Agencija za državnu službu i institucije.    

Nadalje, umjesto uopštene formulacije da će se obrada i zaštita ličnih podataka vršiti u skladu sa odredbama propisa iz oblasti zaštite ličnih podataka i informatičke sigurnosti, trebalo bi propisati obavezu Agenciji za državnu službu i institucijama da preduzmu sve mjere organizacijske i tehničke prirode kojima će se štititi podaci u Registru. Takođe, neophodno je propisati koji podaci će se automatski evidentirati kod unosa, promjene, brisanja ili pregleda Registra, u cilju kontrole zakonitosti obrade.

� Kako bi se izbjeglo opterećenje teksta i postiglo njegovo lakše praćenje, u daljem tekstu Izvještaja bit će korištene skraćenice BiH, FBiH i RS uz pravni akt ili instituciju koji u svom nazivu sadrže riječi Bosna i Hercegovina, Federacija Bosne i Hercegovine i Republika Srpska


�  https://eur-lex.europa.eu/legal-content/HR/TXT/HTML/?uri=CELEX:32016R0679&qid=1462363761441&from=HR


�  Uspostavljen u skladu sa članom 18 Konvencije 108, a sastoji se od predstavnika stranaka Konvencije koji nadopunjuju posmatrači iz drugih država. Savjetodavni odbor je odgovoran za tumačenje odredbi Konvencije i osigurava olakšavanje i poboljšavanje njene provedbe. Odbor se sastaje na plenarnim sjednicama obično dva puta godišnje u Strasbourgu, gdje teži omogućavanju razvoja zaštite podataka i širenju saradnje izvan nacionalnih ili regionalnih granica. Odbor okuplja 53 zemlje članice i 34 zemlje i organizacije u svojstvu posmatrača.


� Međunarodnog forum saradnje koji omogućava tijelima za zaštitu podataka zemalja Centralne i Istočne Evrope razmjenu njihovih jedinstvenih iskustva u polju zaštite podataka. CEEDPA je osnovana 2001., na inicijativu poljskog Generalnog inspektorata za zaštitu ličnih podataka (GIODO), koji obavlja posao Sekretarijata. Članice CEEDPA-e su 18 zemalja Centralne i Istočne Evrope, koje održavaju redovne godišnje radne konferencije predstavnika nacionalnih organa za zaštitu podataka.


� Cilj foruma je okupiti na redovnim godišnjim sastancima predstavnike organa za zaštitu podataka sličnih geografskih, historijskih i zakonskih okvira, koji se susreću sa sličnim problemima i izazovima zaštite podataka, a koji su postavljeni usljed reforme EU zakonodavstva, povećane digitalizacije i globalnog prenosa ličnih podataka. Ovaj Forum saradnje uspostavljen je po uzoru na inicijativu „Nordijska akcija“, koja je udružila tijela za zaštitu podataka nordijskih zemalja (Švedske, Danske, Norveške, Islanda i Finske) i pokazala se kao primjer dobre prakse.


� („Sl. glasnik BiH“ broj: 25/04, 93/05, 48/07, 15/08, 63/23, 9/24 i 50/24) 





� (Službeni glasnik BiH“ br. 20/24 i 57/24), 





� Broj: 15-02-2-2853-1/2024 od 17.7.2024.


� („Službeni glasnik RS“broj:15/22)


� („Službeni glasnik RS“ broj: 48/22 i 29/24)


� („Službeni glasnik BiH“ broj:32/01,16/02,53/07,56/08 i 18/12)


� („Službene novine FBiH“ broj:26/16,89/19,23/20,49/21,103/21,44/22 i 39/24)


� („Sl. Galsnik RS“ broj:124/11 i 100/17)


� („Sl.glasnik BiH“ broj:32/01,16/02,32/07,53/07,56/08 i 18/12)


� (“Sl.glasnik BiH” broj: 32/01,63/08i 63/11 te odluke Ustavnog suda iz 2011, 2013  2015) 


� (“Sl. Glasnik BiH” broj: 33/02,28/04,57/09,40/10,27/12,7/13,71/14,91/15,I 44/22)


� (“Sl. Novine FBiH” broj: 69/17,17/18,32/20,89/22,36/24 i 27/25)


� („Sl. glasnik BiH“ broj:18/24)

